Iburiaytheri vaahaka: Dhevana Anbi meeha\nފުރަތަމަ ޞަފްޙާDhivehi storyIburiaytheri vaahaka: Dhevana Anbi meeha\nAruzam 5:06 AM\nޝައިޚު އަލީ ތަންތާވީ\nއަހަރެންގެ ރަހުމަތްތެރިއަކާ ދިމާވިއެވެ. އަހަންނަށް އޭނާ ފެނުނުއިރުހުރީ ހިތްނުތަނަވަސްވެފައެވެ. ބަލިމީހެއްފަދައިންނެވެ. ބޮޑު ހިތާމައެއް ކުރިމަތިވެފައިވާ ކަހަލައެވެ. ވެގެން އުޅޭގޮތެއް ބުނެދިނުމަށް އަހަރެން އޭނާގާތުގައި އެދުނީމެވެ. އިރުގަނޑެއްވާންދެން ނުބުނާންހުއްޓެވެ. ދެޚިޔާލެއްގައި ހުރެފައި އެންމެފަހުން އަހަންނަށް ކިޔައިދިނެވެ. ތިބާ ތިޔައީ އަހަރެންގެ އެއްވެސް ކަމެއް ވަންހަނާކުރަން ނުޖެހޭފަދަ ގާތްރަހުމަތްތެރިއެކެވެ. އަހަރެންގެ ސިއްރު ތިބާއަށް ކިޔައިދީ ތިބާގެ މަޝްވަރާއަކަށް އެދެމެވެ. އަހަރެން ކައިވެނި ކުރަން ބޭނުމެވެ.\nއަހަރެން: ތިބާގެ ގޭގެކަންކަން ބަލަހައްޓާ ތިބާގެ އަނބިމީހާ ކިހިނެތްހެދީތަ؟\nއޭނަ: ވަކި ކަމެއްނުވޭ. އޭނާ ހަމަ ކުރިއެކޭވެސް އެއްގޮތަށް އެބައުޅޭ.\nއަހަރެން: ދީނީގޮތުން ނުވަތަ އަޚްލާގީގޮތުން ނުބައި ކަމެއް އޭނާގެ ކިބައިން ފެނުނީތަ؟ ނޫނީ އޭނާގެ ކިޔަމަންތެރިކަމާއި ކަލޭދެކެވާ ލޯބި ކުޑަވީތަ؟\nއޭނަ: ﷲ ގަންދީބުނަން.. ނޫން\nއަހަރެން: ދެން އެހެންވިއްޔާ ކިހިނެއްވީ؟\nއޭނަ: އަހަންނަކީ އިއްފަތްތެރި ކަމަށް ލޯބިކުރާ އަދި ފާފަކުރަން ބޭނުންނުވާ މީހެއް. އަހަރެން އަހަރެންގެ އަންހެނުންނާއި އެކު އުޅެއުޅެ ފޫހިވެއްޖެ. އަދި އޭނާނޫން އެހެން އަންހެނުންނަށް އަހަރެންގެ ނަޒަރުހިންގުން މަނާކުރުވާފަދަ ޖާޒުބީ 'ސަޅިކަމެއް' އޭނާގެ ކިބައިގައި މިހާރަކު ނުހުރޭ.\nއަހަރެން: މިއޮތްހާދުވަހު ތިބާއާއެކީ އިޚްލާޞްތެރިކަމާއެކު އުޅުމުގެ ބަދަލުދިންގޮތަކީ ތިއީތަ؟ މީހަކު އަޅެފަހެ އަޖައިބެއްނުވާނެތަ؟ ހަވާނަފްސުގެ އަޑުއިވުމުން ތިބާ ހީކުރަނީ އެއީ ވަރަށް ބުއްދިވެރި ރަނގަޅު ވާހަކައެއްކަމަށްތަ؟ އިޞްލާޙުގެ މަގުކަމަށް ހިތައި ތިދެވެނީ ހަވާނަފްސުގެ މަގުން.. ތިއީ ހަމަ އިބިލީހުގެ ވަސްވާސްތަކާއި ދަޅަތައް. ބުނެއެއްނު ދަވާދުގެ އޮފުކަމަކީ ދަޅައެކޭ..\nދެން އިންނަ މީހަކީ ތިބާގެ ހިތްފުރޭވަރަށް ހުރިހާ ބޭނުންތައް ފުއްދައިދެވޭނެ މީހެއްކަމަށް ހީކުރަނީތަ؟ ދުވަސްތަކެއްފަހުން ދެން އިންނަމީހާވެސް ބާމީހަކަށްވެދާނެ. އެކީގައި ދުވަސްކޮޅަކު އުޅެވުމުން އޭނަގެ ރީތިކަން ކަލޭގެ ހިތުން ފޮހެވިގެންހިނގައިދާނެ. ދެންޖެހޭނީ ތިންވަން މީހަކު ހޯދަން. ތިންވަންމީހާވެސް ކަމުނުގޮސްގެން ހަތަރުވަނަމީހަކު، މިގޮތަށް ސަތޭކަމީހުންނާ އިނަސް އަދި ކިއެއް، މުޅި ޢުމުރުދުވަސް މީހުންނާ އިނުމުގައި ހޭދަކުރިއަސް އެހެން އަންހެނަކު ބޭނުންވާނެ.\nތިޔައީ ކުރީގެ ރަސްރަސްކަލުން އުޅުނު ގޮތް. އެމީހުންގެ ކައިރިއަށް އެކި ނަސްލުތަކުގެ ތަފާތު އުމުރުގެ އެކިކުލައިގެ އެތައްހާސް އަންހެންކުދިންނެއް ގެނެސްގެން ގަނޑުވަރުތައް ފުރާލަނީ. މިކަމުން އެމީހުންގެ ހަވާނަފްސުގެ އެދުންތައް ފުދުނުތަ؟ އެމީހުން މިހުރިހާކަމެއް ލިބުމަށްފަހުވެސް އެހެން އަންހެނެއްގެ އިޝްގުގައި ޖެހި ހިތުގެ ހަމަޖެހުން ވަނީ އޭނާއާއި ގާތްވެވުނީމާކަމަށް ހިތައި އޭނާގެ ފަހަތުން ނުދާނެ ކަމުގެ ޔަގީންކަން ތިބާއަށް އެބައޮތްތަ؟\nކައިވެނި ކުރަނީ ހަމައެކަނި "އެކަމުގެ" ބޭނުމުގައިތަ؟ ކޮބާ ވަފާތެރިކަން؟ ކޮބާ ލަދުހަޔާތް؟ އެކަކު އަނެކަކަށް އަދާކުރަންޖެހޭ ހައްގުތަކާއި ދަރީންގެ މުސްތަގުބަލާއި ކުރިމަގު ކޮބާ؟ ހަމައެކަނި ލޯބީގެ މައްޗައް ދިރިއުޅުން ބިނާކުރެވިދާނެތަ؟\nއެއްވެސް ފިރިއަކު އޭނާގެ މުޅިއުމުރު ބޮސްދިނުމާއި ބެއްދުމުގައި ހޭދަކުރޭތަ؟ މިކަމަށްވެސް ވަކި ވަގުތެއް އޮންނާނެ. އުމުރުގެ ބާކީ ބަޔަކީ ދިރިއުޅުމުގައި އެކަކު އަނެކަކަށް އެހީވެ ޚިޔާލު ބަދަލުކުރުމާއި ލައިގެންކާނެ އެއްޗެއްސާއި އުނުއަންނައުނު ހޯދުމަށް މަސައްކަތްކޮށް ދަރީން ތަރުބިއްޔަތު ކުރާން އޮތް ވަގުތު. އަދި މާޒީގެ އުފާވެރި ފޮނިދުވަސްތައް ހަނދާންކޮށް މުސްތަގުބަލަށް ތައްޔާރުވުން.\nދެމީހުންނާ އިނދެގެންއުޅުމުން ވަރަށް އުފާވެރި ދިރިއުޅުމެއް ލިބޭނެކަމަށް ހީކުރަނީތަ؟ އަދި އެކަމުގެ އާޚިރުނަތީޖާ އެނގޭތަ؟ ދަރިފުޅުގެ މަންމައަށް ހަރާންކޯރުވުމަށް ފަހު، ބީރައްޓެހި އެހެން އަންހެނަކު ގެއަށް ގެނައިމަވެސް އެދަރިފުޅު ތިބާޔާއެކީ އުޅޭނެކަމަށްތަ ތިހީކުރަނީ؟ ޢާއިލާތެރޭގައި ތިބާގެ ސަބަބުން ހަނގުރާމައެއްފެށި އެކަންތައްގަނޑުތެރޭގައި އެންމެފުރަތަމަ ގެއްލުންވާމީހަކީ ތިބާގެ އަމިއްލަ ނަފްސަށްވުމީ ތިބާ ރުހޭނެކަމެއްތަ؟\nއޭ އަހަރެންގެ ރަޙްމަތްތެރިޔާ! ތިހެން ނަހަދާ! މީސްތަކުންގެ އާދަކާދައާއި ޒަމާން މިއޮތީ ބަދަލުވެފައި. އެހެންމީހަކާއި އިނަސް އަނބިމީހާ ވަރިނުކުރާތި. ގެއަށް ގޮސް އޭނަގެ މޫނަށާއި ހަށިގަނޑަށް ނުބަލާ އޭނާގެ އިޚްލާޞްތެރިކަމާއި ހެޔޮކަން ދެކިބަލަ. ރީތިކަމާބެހޭގޮތުން ލިޔެފައިވާ ވަރަށްގިނަ ފޮތް އަހަރެން ކިޔައިފިން. އޭގެ އެންމެފުރިހަމަ، ތަޢާރުފެއްކަމަށް އަހަރެންނަށް ފެނުނީ ވަޅި ރީތީ ތޫނިއްޔާއޭ ބުނާ ބަސް. މިސާލަކަށް ރީތީގެ ރާނީ ތިބާއަށް ޚިޔާނާތްތެރިވެ ބޭވަފާތެރި ވެއްޖެނަމަ ކަލޭގެ ނަޒަރުގައި އޭނަވާނީ ވަރަށް ހުތުރު މީހަކަށް. އަދި ބަބުރު ކަޅު އަންހެނަކު ކަލެއަށް އިޚްލާސްތެރި ވެއްޖެ ނަމަ ކަލޭގެ ނަޒަރުގައި ރީތީގެރާނީއަކަށް ވާނީ އޭނަ.\nއިތުބާރުކުރޭ. ތިބާ އަހަންނަށް ތިކިޔައިދިން ވާހަކަތައް އޮންނާނީ އަހަރެމެން ދެމީހުންގެ ސިއްރެއްގެ ގޮތުގައި.. އަދި އެއްވެސް މީހަކަށް މިވާހަކަ ކިޔައެއްނުދޭނަން.\nތިބާ ދުވަހަކުވެސް އަދީބަކު ސިއްރެއް "ފަޅާއެރުވިކަން" ދެނެހުރިންތަ؟\nމިކަމުން ލިބޭ ޢިބުރަތް: ބާއެއްޗެއް ދޫކޮށްފައި އާއެއްޗެއް ހިޔާރުކުރަންވާނީ ހުރިހާ ގޮތަކުންވެސް ވަރަށް ރަނގަޅަށް ބަލާފައެވެ. އެހެންނޫނީ ބާއެތި ގެއްލޭތަނުން އާއެތި ކޮޅުކެހިދީފާނެއެވެ. އޭރުން އޮންނާނީ ދެމީދާ ފެހި ބުޅަލަށް ވީހެންވެފައެވެ. ކަތިވަޅިވެސް ގެއްލި މަރިޔަނބުވެސް ގެއްލިފައެވެ. އަޅުގަނޑުމެންނަށް ވެފައި މިތިބަ ހެންނެވެ.\nތަރުޖަމާ: ޝެއިޚު حسن ناجي حفظه الله


ކާފިއު ވަގުތު ފުލުހުންގެ ޗެކް ޕޮއިންޓެއް ފަޅާލައި ތިން މީހަކު ފިލައިފި\n0 August 6th, 2020 - 3:31 PM\nމާލެ މަޖީދީ މަގުގައި ފުލުހުން ޖަހާފައި އޮތް ޗެކްޕޮއިންޓެއް ފަޅާލައި ތިން މީހަކު ރޭ ފިލައިފި އެވެ.\nކާފިއު ވަގުތުގައި ފުލުހުންގެ ޗެކް ޕޮއިންޓަކުން މަޑުކުރުމަށް އެންގުމުން ވެސް މަޑު ނުކޮށް ފިލާފައިވަނީ ތިން ފިރިހެނުންކަމަށް މަންޒަރު ދުށް މީހަކު ބުންޏެވެ.\n"މަޖީދީ މަގުގަ އޮތް ޗެކްޕޮއިންޓެއް ގާތްގަނޑަކަށް ޗާންދަނީ މަގާހަމައިގަ. އެމީހުން މަޑުކުރަން ފުލުސް މީހާ އަތް ނެގުމުން ސްޕީޑު ބާރުކޮށްލީ،"\nއޭނާ ބުނީ އެ ޗެކް ޕޮއިންޓުގައި ތިބީ އަންހެން ފުލުހަކާ ފިރިހެން ފުލުހެއް ކަމަށެވެ. އަމީހުން ސްޕީޑު ބާރު ކޮށްލުމުން އެތަނުން އެކަކު ހިފަން ފިރިހެން ފުލުސް މީހާ މަސައްކަތް ކުރި ނަމަވެސް އެމީހުން ރެކިގަނެގެން ދިޔައީ ކަމަށެވެ.\nމާލެ ސަރަހައްދުގައި ކޮރޯނާ ވައިރަސް ފެތުރޭ މިންވަރު އިތުރުވުމުގެ ސަބަބުން އެޗްޕީއޭ އިން ވަނީ ރޭގަނޑު 10:00 އިން ފެށިގެން ފަތިހު 5:00 އަށް މާލެ ސަރަހައްދުގައި ކާފިއު އިއުލާނުކޮށްފަ އެވެ. މީގެ އިތުރުން ކޮވިޑް ފެތުރޭ ރަށްރަށުގައި މާސްކު އެޅުން ވަނީ މަޖުބޫރުކޮށްފައެވެ.\nމާސްކް އެޅުން މަޖުބޫރުކުރި ފަހުން އެ އުސޫލަށް އަމަލުނުކޮށްގެން 645 މީހަކަށް ނަސޭހަތްދީ 73 މީހަކު ޖޫރިމަނާކޮށްފައިވެއެވެ. އަދި ކާފިއު ވަގުތުގައި ވެސް ބޭރުގައި އުޅޭ ގިނަ ބަޔަކަށް ފުލުހުން ގެންދަނީ ނަސޭހަތް ދީ ޖޫރި މަނާ ވެސް ކުރަމުންނެވެ.


އެމްޑީޕީގެ އިސް ވަފުދާ އެކު ނައިބް ރައީސް ފައިސަލް ލަންކާގައި – Haftha\nއެމްޑީޕީގެ އިސް ވަފުދާ އެކު ނައިބް ރައީސް ފައިސަލް ލަންކާގައި\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދާއެކު އެމްޑީޕީގެ އިސް ބޭފުޅުން ލަންކާއަށް ކުރައްވާ ދަތުރުފުޅުގައި ނައިބް ރައީސް ފައިސަލް ނަސީމް ވެސް ބައިވެރިވެވަޑައިގެންފި އެވެ.\nއެމްޑީޕީން ބުނީ، މި ދަތުރުފުޅުގައި ނައިބް ރައީސް ފައިސަލް އާއި އެ ޕާޓީގެ ރައީސް ނަޝީދުގެ އިތުރުން ކެބިނެޓުގައި ހިމެނިވަޑައިގަންނަވާ އެމްޑީޕީގެ ވަޒީރުންނާއި ޕާލިމެންޓަރީ ގުރޫޕްގެ ބައެއް މެންބަރުންނާއި ގައުމީ މަޖިލީހުގެ މެންބަރުން ބައިވެރިވެވަޑައިގަންނަވާ ކަމަށެވެ.\nމިއީ ސްރީ ލަންކާގައި ބޮން ގޮއްވައި ދިން ޓެރަރިސްޓް ހަމަލާތަކާ ގުޅިގެން އެ ގައުމުގެ ރައްޔިތުންނާއެކުގައި ތިބިކަން ހާމަކުރަން ކުރާ ދަތުރެއް ކަމަށް ވެސް އެޕާޓީން ބުނެއެވެ.\nރައީސް ނަޝީދުގެ މި ދަތުރުފުޅުގައި ލަންކާގެ ބައެއް އިސްވެރިންނާއި ބައްދަލުކުރައްވާނެ އެވެ. އެގޮތުން ލަންކާގެ ބޮޑުވަޒީރު ރިނަލް ވިކްރަމަސިންހަ އާއި އެގައުމުގެ ރައްޔިތުންގެ މަޖިލީހުގެ ރައީސް ކަރޫ ޖަޔަސޫރިޔާއާ ވެސް ރައީސް ނަޝީދު ބައްދަލުކުރެއްވުމަށް ވަނީ ހަމަޖެހިފަ އެވެ.\nރައީސް ނަޝީދާއި އެމްޑީޕީގެ އިސްވެރިން ލަންކާއަށް ކުރައްވާ މި ދަތުރުފުޅު ނިންމަވާލެއްވުމަށްފަހު ރާއްޖެ ވަޑައިގަންނަވާނީ އަންނަ އާދީއްތަ ދުވަހު އެވެ.\nސަރުކާރު ކޯލިޝަންގައި ހިމެނޭ މައި ޕާޓީ، އެމްޑީޕީގެ ގިނަ ހަރަކާތްތައް ލަންކާގައި ބާއްވަ އެވެ. އެގޮތުން ޓެރަރިޒަމްގެ ކުށުގައި 13 އަހަރުގެ ޖަލު ހުކުމެއް އިއްވާފައިވަނިކޮށް ނަޝީދު ބޭސްފަރުވާއަށް އިނގިރޭސިވިލާތަށް ވަޑައިގެން ހިމާޔަތް ހޯއްދެވި ފަހުން، ސިޔާސީ ހަރަކާތްތައް ހިންގެވީ ވެސް ލަންކާގަ އެވެ.\nއެމްޑީޕީގެ އިސްކޮށް އުޅުއްވި ބައެއް ބޭފުޅުންނާއި އެކްޓިވިސްޓުން ވެސް އަމިއްލައަށް އަރުވާލެވިގެން ވެސް ލަންކާގައި ދިރިއުޅުއްވި އެވެ.


Johnson & Johnson'in Vaccine'ge3vana trial fashaifi\nޖޯންސަން އެންޑް ޖޯންސަންގެ ވެކްސިން\nޓްރަޔަލް ފަށާފައިވަނީ 60،000 ވޮލެންޓިއަރުންނާ އެކު\nއެހެން ކުންފުނިތަކުން އުފައްދާ ވެކްސިންގެ ދެ ޑޯޒް ކޮންމެ މީހަކަށް ދޭން ވަނީ ނިންމާފައި\nކ. މާލެ | 24 ސެޕްޓެންބަރ 2020 | ބުރާސްފަތި 02:59 | 7,864\nޖޯންސަން އެންޑް ޖޯންސަން އިން ކޮވިޑް-19 އަށް ޓެސްޓުކުރާ ވެކްސިން - އޭއެފްޕީ\nޖޯންސަން އެންޑް ޖޯންސަން އިން ކޮވިޑް-19 އަށް ޓެސްޓުކުރާ ވެކްސިންގެ ތިން ވަނަ ޓްރަޔަލް ފަށައިފިއެވެ.\nބުދަ ދުވަހު އެ ޓްރަޔަލް ފަށާފައިވަނީ 60،000 ވޮލެންޓިއަރުންނާ އެކުއެވެ. އޭގެ ތެރޭގައި ހިމެނެނީ އެމެރިކާގެ އިތުރުން ދުނިޔޭގެ އެކި ކަންކޮޅުތަކަށް ނިސްބަށްވާ މީހުންނެވެ. ޖޯންސަން އެންޑް ޖޯންސަންގެ ޗީފް ސައިންޓިފިކް ޑރ. ޕައުލް ސްޓޮފެލްސް ވިދާޅުވީ، ބައިވެރިވާ ކޮންމެ މީހަކަށް ވެކްސިންގެ އެއް ޑޯޒް ދޭން ހަމަޖެހިފައިވާ ކަމަށެވެ. ޖޯންސަން އެންޑް ޖޯންސަން އެންޑް ޖޯންސަން އަކީ ކޮވިޑް-19 އަށް ވެކްސިން އެއް ފުޅާ ދާއިރާއެއްގައި އުފެއްދަން މަސައްކަތްކުރާ ހަތަރު ވަނަ ކުންފުންޏެވެ.\nއެހެން ކުންފުނިތަކުން އުފައްދާ ވެކްސިންގެ ދެ ޑޯޒް ކޮންމެ މީހަކަށް ދޭން ވަނީ ނިންމާފައެވެ. އެކަމަކު ޖޯންސަން އެންޑް ޖޯންސަން ވޮލެންޓިއަރުންނަށް ދެނީ އެއްް ޑޯޒްއެވެ. އެމެރިކާ އަދި ބެލްޖިއަމްގައި ހަދާފައިވާ ވެކްސިންގެ ފުރަތަމަ ޓްރަޔަލް ދައްކާ ގޮތުން އެއް ޑޯޒްއެއް ދިނުމުން އިމިއުން ރެސްޕޯންސް ރަނގަޅު ކަމަށާއި، ބޮޑެތި ޓްރަޔަލް ކުރިޔަށް ގެންދަން ރައްކާތެރި ކަމަށެވެ.\nމި ޓްރަޔަލްސް ކުރިޔަށްދަނީ ބްރެޒިލް، ޗިލީ، ކޮލަމްބިއާ، މެކްސިކޯ، ޕެރޫ އަދި އެމެރިކާގައެވެ. އެ ކުންފުނިން ތިންވަން ޓްރަޔަލް ކުރިޔަށް ގެންދަނީ އިނގިރޭސިވިލާތުގެ ސަރުކާރާއި ގުޅިގެންނެވެ.\nޖޯންސަން އެންޑް ޖޯންސަން ބުނީ، ވެކްސިންގެ ރައްކާތެރިންކަން ކަށަވަރުވެއްޖެނަމަ އެމެރިކާގެ ފުޑް އެންޑް ޑްރަގް އޮތޯރިޓީގެ ހުއްދައާއި އެކު އެމެޖެންސީކޮށް އަންނަ އަހަރުގެ ކުރީކޮޅު ބޭނުންކުރެވޭނެ ކަަމަށެެވެ.\nކުންފުނީގެ މަޤްސަދަކީ އަހަރެއްގެތެރޭގައި ބިލިއަން ޑޯޒް އުފެއްދުމެވެ.


Dho?! Short Story: Hithaai Leyaai Edhun\nކުރު ވާހަކަ: ހިތާއި ލެޔާއި އެދުން\nއިއްޔެ އަކީ އަހަންނަށް ވަރަށް ހާއްސަ، ވަރަށް އުފާވެރި ދުވަހެކެވެ. ނުވެސް ދަންނަ މީހަކު ފެނިގެން، އެމީހަކަށް ހަމަ ކުއްލިއަކަށް ޝައުގުވެރިވެވި، އަހަރެންގެ ހިތާއި ނަފުސު މާ ކުރީގެ ހަނދާންތަކެއްގެ ތެރެއަށް ދަމައިގެން ގެންދިޔަ ދުވަހެކެވެ. އެ ހިޔާލުތަކުގައި ބަނދެވި، އެމީހަކާ ދިމާއަށް ބަލަން ބަހުގައި އިނދެވުނު އިރެއް ވެސް އަހަންނަކަށް ނޭނގެއެވެ. ހުޅުމާލެ އިން ފުރައިގެން ބުރިޖު ހުރަސްކޮށް މަންޒިލަށް ދެވުނުއިރު ވެސް އަހަންނަށް އިނދެވުނީ ފައިބަން ނޭނގިފައެވެ. އޭނާގެ ކޮންމެ ހަރަކާތަކަށް ފާރަލަމުން ދިޔައިރު ހިތަށް އެރި އެއްޗެހިތައް ކިޔައިދޭން މިހާރު ލަދު ވެސް އެބަގަނެއެވެ. ކުރެވުނީ ކިހާ ގޯސްކަމެއްކަން އަހަންނަށް ވެސް އެނގޭތީ އެވެ. އަދި މީހެއްގެ ފިރިއަކަށް އޭނަ ވެއްޖެ ނަމަ އަހަންނަށް އެ ކުރެވުނީ މާފުނުކުރެވޭ ވަރުގެ ބޮޑު ފާފައެކެވެ. އޭނާގެ އިނގިލީގައި އޮތް ރިހިކުލައިގެ އަނގޮޓި ފެނުނު ހިސާބުން ނުބަލަން ވަރަށް މަސައްކަތްކުރީމެވެ. އެކަމަކު ދެން ވެސް މާ ދުރުގައިވީ ހަނދާންތަކެއް ހެމުން ހެމުން އެނބުރި އައިސް އަހަރެންގެ ހިތް ޖަހައިގަނެގެން ސަމާސާކުރަމުން ގެން ގޮސް އެ މީހެއްގެ އުނގަށް އެއްލައިލީ އެވެ. އެއީ ހަޔާތުގެ ކޮން ހިސާބަކުން، ކޮން ޒަމާނަކުން ނިއުޅެމުން ދިޔަ ހަނދާންތަކެއްކަން ނޭނގުނަސް އަހަންނަށް ހީވީ އަހަރެމެން ދެ މީހުން ވެސް އެކަކު އަނެކަކު ވަރަށް ރަނގަޅަށް ދަންނަ ހެންނެވެ. އެެންމެފަހުން ދެ މީހުންގެ ނަޒަރު ބައްދަލުވި ވަގުތު ހީވީ އެއީ ކޮންމެ ދުވަހަކުވެސް އަހަންނާ މެދު ވިސްނައި ފިކުރުކޮށް، އަހަރެންގެ މަތިން ހަނދާންކޮށް އަހަންނަށް ހެޔޮ އެދޭ މީހެއް ކަމެވެ.\nޖެހިގެން އައި ދުވަހުވެސް މާލެ ދާން އަހަރެން ގޮސް އެ ޝައުގުވެރިކަމުގައި ބަހަށް އެރީ އެ ޝަހުސާއި ބެލުމާއި ހިނިތުންވުމުގެ ދަހިވެތިކަމުގައެވެ. އިއްޔެ އަހަރެން ބަހަށް އެރުވީ ހަލާކުވީ ވެސްޕާ ސައިކަލެވެ. އެ ސައިކަލު ގަރާޖަކަށް ގެންގޮސް މެކޭނިކަކާ ހަވާލުކުރި ގޮތަށް އޭތި ބަލާ ދާން އަހަރެން ހަނދާން ނެތުނީކީއެއް ނޫނެވެ. ސައިކަލް ނެތް ނެތުން އުޒުރަކަށް ހަދާފައި ގޮސް ބަހަށް އަރައި އިންނަން ހިތަށް މާ ފަސޭހަވާނެތީއެވެ. އަމިއްލަ ހިތުގައިވީ އެދުންވެރިކަން ކުށްވެރިކުރަން ބޭނުންނުވީ އެވެ. އެކަމަކު އެ ހިތް އެ އޮތީ މިހާރު ވެސް ހަވާނަފުސުގައި ގަޑުބަޑުވެ ތަޣައްޔަރުވެފައެވެ. ތަނަކުން ފެނުނު ނުވެސް ދަންނަ މުސާފިރެއްގެ އަވާގައި ޖެހި އަހަރެން މަގުއޮޅުވައިފި އެވެ. ނުވަތަ މިއީ ހުސް ތަގުދީރުގެ ސަމާސާއެވެ.\nއަހަރެމެން ދެ މީހުން އެކަކު އަނެކެއްގެ މޫނަށް ބަލަމުން އާތްވަމުން ގޮސް އެންމެފަހުން ވާހަކަ ދައްކަން ފެށީ ވެސް އެ ބަސް ތެރެއިންނެވެ. އޭނާގެ ކޮންމެ ހަރަކާތެއް އަދި ވާހަކައެއް އަހަރެންނަށް ހަނދާންކޮށްދެމުން ދިޔައީ ހަނދާނާއި ހިޔާލުގެ މާ ދުރުގައިވީ އެހެން މީހެކެވެ. އެކަމަކު އެ ފުސްކަން ފަހަނަޅައި ގޮސް އެ މީހެއްގެ މޫނު ފެންނަ ހިސާބަކަށް ދެވޭ ގޮތެއް ނުވެއެވެ. އަހަރެން ގޮސް ޖެހުނީ ކާކުގެ ޖާދޫއެއްގައިކަން ނޭނގުނަސް އެކަމުގެ ހަގީގަތް ހޯދައި ބަލަން ވަރަށް ބޮޑު ޝައުގުވެރިކަމެއް އެހިސާބުން އުފެދުނެވެ.\nހީ ސަމާސާކޮށް ކޮންމެ ކަހަލަ ވާހަކައެއް ވެސް ދެއްކޭހާ ގާތް ރަހުމަތްތެރިކަމެއް އުފެދުނު ހިސާބުން ފެށިގެން އަހަރެން އޭނާގެ ވަރަށް ބައިވަރު މައުލޫމާތު ހޯދީމެވެ. އެންމެ ރީތި ކުލަ އާއި މިއުޒިކާއި ލަވައިން ފަށައިގެން ގޮސް ކެއުމާއި ބުއިމާއި އުޅުމުގެ ތެރެއިން ގޮސް އަލިފުން ޔާ އަށެވެ. އެންމެ ދެރަވީ އިނގިލީގައި އޮތް އަނގޮޓި އަކީ މީގެ ދެ އަހަރު ކުރިން ނިޔާވެފައިވީ އަނބިމީހާގެ ހަނދާނެއް ކަމަށް ބުނި ދުވަހެވެ. އަންބެއް، ލޯބިވެރިއެއް ހުރިތޯ ބެލުމުގެ ބޭނުމުގައި ސުވާލުތަކެއް ހިފައިގެން ގޮސް އޭނާގެ ހަޔާތުގެ އެ ސަފުހާތަކަށް ނުވަދެވުނު ނަމައޭ ފަހުން ހިތަށް އެރިއެވެ. އެކަމަކު ވެސް އަހަންނަށްޓަކައި އޭނާވީ ހުޅުވާލެވިފައިވީ ފޮތަކަށެވެ. ގަނޑަކަށް ފަހު ގަނޑެއް، ހިތަކަށް އުކަމުން ގެންދިޔައިރު ވެސް އަހަރެން ހުއްޓުވަން އޭނާ އެއްވެސް މަސައްކަތެއް ނުކުރެއެވެ. އަހަރެން ބޭނުންވި ހުރިހާ އެއްޗެއް ކިޔައިދިނެވެ. އަހަރެން ނާހާ އެތައް ވާހަކައެއް ވެސް އޭނާ އަމިއްލަ އަށް ކިޔައިދިނެވެ.\nއަންހެނުންގެ ފުރާނަ ޖަހައިގަތް ނުރައްކާތެރި އެކްސިޑެންޓަށް ފަހު ސައިކަލާއި ކާރަކަށް އޭނާ ނާރައެވެ. ކިތަންމެ ތަނަވަސް ދިރިއުޅުމެއްގައި އުޅެމުން ދިޔަ ނަމަވެސް ކޮންމެ ދުވަހަކުވެސް މަސައްކަތަށް ދާން އޭނާ ނަގަނީ އާދައިގެ މީހާ ވެސް ދަތުރުކުރާ އެމްޕީއެލްގެ ބަހެކެވެ. މާލެ އާއި ހުޅުމާލޭގައި އޭނާގެ ވިޔަފާރި އަކީ ރެއަލް އެސްޓޭޓެވެ. އޭނާގެ މިލްކިއްޔާތުގައި ބިމާއި ފްލެޓާއި ލަގްޒަރީ އެޕާޓްމަންޓްތައް އެބަހުއްޓެވެ. ކާރާއި ސައިކަލާއި ސަފާރީތައްވެއެވެ. ނަމަވެސް އެ ހިތުގައިވީ ހުސްކަމާއި އެކަނިވެރިކަން އޭނާއާ އެކު މި ބަހުގައި ދަތުރުކުރާ ހަމަ ކޮންމެ މީހަކަށް ވެސް ފެންނަހާ ބޮޑެވެ. އެ އެކަނިވެރިކަމާއި ހަޔާތުގައިވީ ފޫހިކަން ކޮންމެ ދުވަހަކުވެސް އޭނާއާ އެކު ހިޔަންޏެއް ފަދައިން ދަތުރުކުރެއެވެ. ސަލާމަތްވާނެ ގޮތެއް ނޭނގި އެއަށް އޭނާ އަޅުދާސްތުވެފައިވާ ކަހަލައެވެ.\nއެ ހަޔާތުގައި މަދީ ލޯބި އެކަންޏެވެ. ސާފު ތެދުވެރި ލޯތްބެކެވެ. އެ ހަޔާތަށް ބޭނުންވެފައި އެ ވަނީ ކޮންމެ ދުވަހަކުވެސް ބޯ އަޅައި އަރާމުކުރާނެ ކޮނޑަކާއި އުނގަކާއި ދުވަހުގެ އުދާހާއި ވަރުބަލިކަން ފޮޅައިލަދޭނެ ހަންހާރަވެތި ފިރުމުންތަކެކެވެ. އެ މަގާމު ފުރަން އަހަރެންގެ ހިތް ކިތަންމެ ބޭނުންވިޔަސް ފަސްޖެހެނީ އޭނާގެ މި ދިރިއުޅުމުގައިވީ ސިފަތައް ގޮސް އަހަރެންގެ މާޒީގައިވީ ހަނދާންތަކަކާ ފުށު އަރައިގަންނަ ހިސާބުންނެވެ. އެ ހަނދާންތައް ކުލަކޮށްލަދޭ ފުސްމަންޒަރެއްގެ ތެރެއިން އަހަންނަށް ފެންނަ ޒުވާނާ އަކީ އަނެއްކާ ބަހުގައި ކޮންމެ ދުވަހަކު އަހަންނާ އެކު ދަތުރުކުރާ މީހާ ހެއްޔެވެ؟ ނޫނެކެވެ. އެހެނެއް ނުވާނެއެވެ.\nކޮންމެއަކަސް، ބަސް ދަތުރަކުން ފަށައިގެން އެކުވެރިވެ މަޑުމަޑުން ރޯވި އަހަރެމެން ދެ މީހުންގެ ގުޅުން އެ ބަހުން ބޭރަށް އޭނާ ގެންދާނެ ދުވަހަކަށް އަހަރެން ވަރަށް އިންތިޒާރުކުރީމެވެ. އެކަމަކު ބަހުން ފޭބުމަށް ފަހު އަހަންނަށް ފެންނަން އޭނާ ބޭނުންނުވާ ކަހަލައެވެ. އޭނާގެ އެކަނިވެރި ހަޔާތަށް އަހަރެން ގެންދަން ބޭނުންނުވާ ކަހަލައެވެ. އެންމެފަހުން އެ އިންތިޒާރެއް ދިގުލައިގެން ގޮސް އަހަރެންގެ ހިތަކަށް މަޑަކުން ނޯވެވުނެވެ. މުށު ތެރެއިން އޭނާ ބީވެގެން ހިނގައިދާނެ ކަމުގެ ބިރަށް އެންމެފަހުން އެ ދައުވަތު ދިން މީހަކީ އަހަންނެވެ. އެއީ އަހަރެންގެ ހިތުން އޭނާ އަށް ކޮން ޖާގައެއް ދެވިގެން ކުރެވުނު ކަމެއްބާވައޭ ފަހުން ހިތަށް އެރިއެވެ. އެކަމަކު އެ ދައުވަތު ގަބޫލުކޮށް އަހަންނާ އެކު ބޭރަށް ދާން އެއްބަސްވިއިރަކު އޭނާ އެކަހަލަ އެއްވެސް ސުވާލެއް ނުކުރެއެވެ. އަދި އެ ރެއަށް ފަހު، ދެ މީހުންގެ ދެމެދުގައި ލެވިފައިވީ ހުރިހާ ހުރަހެއް ގިރާކުރެވިގެންދިޔައީއެވެ.\nއަހަރެމެން ދިޔައީ ކްރޮސް ރޯޑަށެވެ. އެއަށް ފަހު ޖެހިގެން އައި ރޭ ދައުވަތު ލިބުނީ އޭނާގެ ލަގްޒަރީ އެޕާޓްމަންޓްތަކުގެ ތެރެއިން އެޕާޓްމަންޓަކަށެވެ. އަހަރެންގެ ހިތަށް ވެރިވީ ބުނެދޭން ނޭނގޭ ކަހަލަ އުފާވެރިކަމަކާއި ހިތްހަމަޖެހުމެކެވެ. ހިތް އެދި ގޮވަމުން ދިޔަ ކަންތައް އެންމެފަހުން ހާސިލުވަނީއެވެ. މޫނުބަލާ ލޯގަނޑު ކުރިމަތީގައި ހުއްޓި ހުރެ ފަރިބަލަމުން ދިޔައިރު އަހަރެންގެ ހިތަށް އަރައި ފައިބަމުން ދިޔަ ހިޔާލަކީ އެއީ އެވެ. ވެސްޕާ ސައިކަލުގައި ގޮޮސް އަހަރެން މަޑުކޮށްލިއިރު އިންތިޒާރުގައި އޭނާ ހުއްޓެވެ.\nއަހަރެން ގޮވައިގެން އޭނާ އެތެރެއަށް ވަނީ އިރުގަނޑެއް ވަންދެން ވާހަކަ ދައްކަން ބޭރުގައި ތިބުމަށް ފަހު އެވެ. އޭނާގެ ފިޔަވަޅުތަކަށް ބަލަމުން އޭނާގެ ހަރަކާތްތަކުން ފުލުފުލުގައި ކަތިލެވެމުން ދިޔައިރު ހިތް މޭގައި އޮބިނޯވެގެން ތެޅިފޮޅެނީ އެވެ. އެ ހިތް ބުނަން އުޅެނީ ކޮން ވާހަކައެއް ކަމެއް ނުވިސްނެއެވެ. އިންޒާރަކަށް ވިޔަސް ފަރުވާލެއް ނުބެހެއްޓުނެވެ. ނަމަވެސް ބިއްލޫރިން ޖަރީކޮށްފައިވާ ލިފްޓަކުން އަރައިގެން ގޮސް އޭނާގެ ޕެންތުހައުސް އަށް ވަން ވަގުތު އަހަންނަށް ހީވީ އެ ވަގުތާއި ތަނާއި ފިޔަވަޅުތަކުގެ އަޑު އެހެން ޒަމާނެއް ތަޅައި ކުނޑިކޮށްލުމަށް ފަހު ލޯކުރިމަތީގައި ތަކުރާރުވެގެން ދިޔަހެންނެވެ. އެ މާހައުލުގައިވީ ވަހާއި އަޑާއި އެ ފިނިކަމުގައި މާކުރިން ވެސް މި ޖިސްމެއް ޖެހި، ބެދި، ބަނދެވިފައިވީ ކަމުގެ އިހުސާސް ކުރެވުނު ވަގުތު މުޅި ގައިން ދިޔައީ ހީބިހިނަގައިގެންނެވެ. އަހަރެންގެ ހިތް ދަމައިގެން ގޮސް ލެނބެމުން ދިޔައީ ކޮންމެހެން އަހަރެންގެ ހަޔާތަށް ބޭނުންވާ މީހަކަށް ނޫންކަން ކުއްލިއަކަށް އިހުސާސުވެ ހިތަށް ފާޑެއްގެ ބިރުވެރިކަމެއް ވަދެ ހަތަރެސްފައި ފިނިކޮށްލި އެވެ. ހިތް ކުރިއަށް ވުރެ ބާރަށް ތެޅިގަތެވެ. މީހަކު އަހަންނަށް ގެއްލުން ދޭން ރާވާ ކަމުގެ އިހުސާސާއެކު އެތަން ދޫކޮށް ދުއްވައިގަނެވިއްޖެއެވެ.\nމިއީ ތަގުދީރުގައި ލިޔެވިފައިވާ ކެއްސެއް ހެއްޔެވެ؟ ނުވަތަ މީހެއްގެ ނުބައި ރޭވުމެއް ހެއްޔެވެ؟ އަހަންނަށް މި ވަނީ ކީއް ހެއްޔެވެ؟ އަހަންނަށް އެ ފެންނަ ފުސް ހިޔާލާއި ހުވަފެނީ މަންޒަރުތަކުގައި އެ އުޅެނީ ކޮން ޒުވާނެއް ހެއްޔެވެ؟ އަހަރެންގެ ހަޔާތަކަށް ދުވަހަކުވެސް ލޯބިވެރިޔަކު ނާދެ އެވެ. ނުގެންނަމެވެ. މީހަކަށް ހިތް ދޫވެގެން މި އުޅެނީ ވެސް އަލަށެވެ. އެކަމަކު މިވެސް އަހަރެންގެ ހަޔާތަށް ބޭނުންވާ މީހެއް ނޫނެވެ. އަހަރެންގެ ބޮލުގައި ވަނީ އެހެން ހިޔާލުތަކެކެވެ. އަހަރެންގެ ހިތާއި ސިކުނޑި މިކަމުގައި އެކައްޗެއް ނުކިޔަނީ ކީއްވެގެން ހެއްޔެވެ؟ އަހަރެންގެ ހިތުގައި މި ވަނީ އެހެން މީހެއްގެ އެދުމެއް ހެއްޔެވެ؟ މިއިން އެއްވެސް ސުވާލަކަށް އަހަރެންގެ އަތުގައި ޖަވާބެއް ނެތެވެ. ބަހުން ދިމާވެ، ހިތް ބަންޑުންވި ޒުވާނާއާ ހަމައިން އަނެއްކާވެސް ފަށަން މި ޖެހެނީ އެހެންވެގެންނެވެ. އަހަރެންގެ ސިކުނޑި ގަބޫލުނުކުރާ މީހަކަށް އަހަރެންގެ ހިތް ލެނބެން ޖެހޭ އެއްވެސް ސަބަބެއް ނެތެވެ. އަހަރެންގެ އަމިއްލަ ނަފުސާއި އިހުތިޔާރުގައިވީ ބާރު ކޮބައި ހެއްޔެވެ؟ އޭނާ ފެންނަ ކޮންމެ ފަހަރަކު ސިކުނޑި މި ދޭ އިންޒާރުގެ ހަގީގަތަކީ ކޮބައި ހެއްޔެވެ؟\nއެ ރެއަށް ފަހު އަހަރެންގެ ހިތުގައި ޗޭނުޖަހައި ބޮލުގައި ބަންދުކުރަން ނިންމީމެވެ. އަހަރެންގެ ހިޔާލުތަކަށް ޒިޔާރަތްކުރާ ޒުވާނާ އާއި ބަހުން ބައްދަލުވެ ހިތް ޖަހައިގަތް ޒުވާނާއާ ދެމެދުގައިވީ ގުޅުމާއި ހަގީގަތް ހޯދުމަށް އަޒުމުކަނޑައެޅީމެވެ. މުއްސަނދި ތަނަވަސް ދިރިއުޅުމެއްގައި އެކަނިވެރިވެފައިވީ ޒުވާން އެ ވިޔަފާރިވެރިޔާ ކިޔައިދިން ވާހަކަތަކުގެ ދެކޮޅުބަލައި ޝައްކާއި ވަސްވާސްތައް ފޮޅައިލުމަށް އަތުކުރިއޮޅައިލީމެވެ. ޖަވާބު ނުލިބޭ އެއްވެސް ސުވާލަކާ އެކު އަދި ޝައްކުއުފެދޭ އެއްވެސް ހިޔާލަކާ އެކު އޭނާގެ ގާތަށް އެނބުރި ދާން ބޭނުންނުވާތީ އެވެ. އެ ހިތަށް ވަދެ ގެއްލެން ކިތަންމެ ހިތްއެދުނަސް އޭނާގެ ހުރިހާ ކަމެއް ރަނގަޅަށް ބަލައި ހޯދުން ނޫން އެހެން ގޮތެއް ދެން ނެތެވެ. ޝައްކުލާރައްދެއްނެތެވެ.\nއަހަރެން ފަށައިގަތީ އޭނާ ދިން ބިޒްނަސް ކާޑުންނެވެ. ދަބަސް ތެރެއަށް ލީ ގޮތަށް ލިޕްސްޓިކް ހޭކި ހަޑިވެފައި އޮތް ކާޑުގައި އޭނާ އަކީ ބްލޫ ރީފް ޕްރޮޕަޓީސް ނަމަކަށް ކިޔާ ރެއަލް އެސްޓޭޓް ކުންފުންޏެއްގެ ޗެއާމަނެވެ. ފުރިހަމަ ނަމަކީ ފަހުދު މަޒާއިން އެވެ. އެ ކާޑުގައި ދީފައިވާ މޮބައިލް ނަމްބަރާއި އޭނާ އާންމުކޮށް އަހަންނާ ވާހަކަ ދައްކަން ބޭނުންކުރާ ނަމްބަރު ތަފާތުކަން ފާހަގަކުރެވުނީ އަލަށެވެ. އެހެން ވެދާނެ އެވެ. މާ ފޮޅުވަން ގެންގުޅޭނީ ޕާސަނަލް، ސިއްރު ނަމްބަރެކެވެ. އޭނާ ދިން ކާޑުގައި އޮތް ނަމްބަރަށް ގުޅުމުން ފޯނު ނަގަނީ ޕާސަނަލް ސެކްރެކްޓަރީއެއް ކަމަށް ބުނާ އަންހެނެކެވެ. އަދި ޗެއާމަންއާ ބައްދަލުކުރަން އެޕޮއިންޓްމަންޓް ބޭނުންވާ ނަމަ ހަފުތާއެއްހާ ފަހުން އެކަން ހަމަޖެހިދާނެ ކަމަށް ބުނެ އެވެ.\nބްލޫ ރީފް ޕްރޮޕަޓީސް އަކީ ހުޅުމާލޭގެ ހަ ވަނަ ފިޔަވައްސާއި ގުޅިފަޅުގައި ފުޅާދާއިރާއެއްގައި ބޮޑެތި ޕްރޮޖެކްޓްތަކެއް ހިންގަމުންދާ ކުންފުންޏެވެ. މާލޭގައި ހުންނަ އެމީހުންގެ މައި އޮފީސް ކައިރިއަށް އަހަރެން ދިޔައީ ހަފުތާއަކަށް ކެތްނުކުރެވިގެންނެވެ. ނަމަވެސް އޮފީހަށް ގޮސް ވަދެގަންނާކަށް ނުކެރުނެވެ. ގަޑި ދެ ގަޑިއިރު ވަންދެން، އެތަނުގެ ބޭރުގައި ހުރި ކޮފީ ޝޮޕަކުން މެރާކީ ކޮފީ ބޯން އިންދައި ބައްދަލުވި މާ ކުރީގެ ރައްޓެއްސަކާ ޖެހިގެން ގޮސް އަހަރެންގެ ބޮލަށް ދެން ވަނީ އެހެން ހިޔާލުތަކެކެވެ. އޭނާ އަކީ ކުރިން އަހަންނާ އެކު އެއް މީޑިއާއެއްގައި މަސައްކަތްކުރި ރަހުމަތްތެރިއެކެވެ. ޒަމާންގަނޑެއް ފަހުން ބައްދަލުވިއިރު ޕޮލިހެކެވެ. އެހެންކަމުން އޭނާ އަށް ލިބިފައިވީ ނުފޫޒާއި ބާރުގެ ބޭނުންކޮށްގެން އަހަންނަށް ބައިވަރު ކަންކަން ހޯދިދާނެކަން ޔަގީންވި އެވެ. ފަހުދު މަޒާއިންގެ އަންހެނުން މަރުވި އެކްސިޑެންޓުގެ ތަފްސީލު ހޯދަން އަހަރެން އެދުނީ މިހާރު މަސައްކަތްކުރާ ނޫހަށް ލިޔަމުންދާ ރިޕޯޓަކާ ގުޅިގެން ކަމަށް ބުނެއެވެ. އެކަމަކު އަހަރެން މީޑިއާއެއްގައި މަސައްކަތް ނުކުރާތާ މިހާރު ތިން ހަތަރު އަހަރު ވަނީ އެވެ. އެކަން ބަލަން އަހަރެންގެ އެކުވެރިޔާ މަސައްކަތެއް ނުކުރެއެވެ. އޭނާ މަސައްކަތްކުރީ އަހަރެން ބޭނުންވި މައުލޫމާތު ހޯދައިދޭށެވެ.\nނަމަވެސް އަހަރެން ދިން ތަފުސީލުތަކާ ގޮސް ދިމާވާ އެކްސިޑެންޓެއް މާލެ އާއި ހުޅުމާލޭގައި މިދިޔަ ތިން އަހަރު ތެރޭގައި ވެސް ހިނގާފައެއް ނެތެވެ. އެ ވާހަކައެއް ގަބޫލުކުރަން ދަތިވެގެން އިތުރަށް ބަލައިދިނުމަށް އެދުމުން އެކުވެރިޔާ ދެން ގެނެސްދިނީ ފިތްކަނޑައިގެންދާ ވަރުގެ މައުލޫމާތެކެވެ. ފަހުދު މަޒާއިންގެ އަންހެނުން ދިރި ދުނިޔޭގައި ހުރި ވާހަކައެވެ. އެމީހަކީ މަޒާއިންގެ ބްލޫ ރީފް ޕްރޮޕަޓީސްގެ މެނޭޖިން ޑައިރެކްޓަރު ކަމަށް ބުނުމުން ހީވީ ފައިދަށުން ބިންގަނޑު ދަމައިގެން ގެންދިޔަހެންނެވެ. އެއަށް ފަހު އަހަރެންގެ އެކުވެރިޔާ ދައްކާލީ ފަހުދު މަޒާއިން އާއި އޭނާގެ އަންހެނުންގެ ފޮޓޯގަނޑެކެވެ. ފެނުނު ހަގީގަތް ގަބޫލުނުކުރެވި ފުންމައިގެން ތެދުވެ އެކުވެރިޔާ ދޫކޮށްލާފައި ކޮފީޝޮޕުން ނުކުމެގެން އަހަންނަށް ހިނގައިގަނެވުނީ ދެވޭނުދެވޭ ތަނެއް ވެސް ވަކިނުވާ ހާލެއްގައި ހުރެގެންނެވެ.\nހިތަށް ތަދުވަން ދެން އެ ދުވަހު އަހަރެން ރުއީމެއެވެ. އެކަމަކު އެންމެފަހުން އަހަރެން ބޭނުންވީ އެ މަކަރުވެރިޔާއާ ކުރިމަތިލާށެވެ. ސައިކަލުގައި އަހަރެން ދިޔައީ އޭނާގެ ލަގްޒަރީ އެޕާޓްމަންޓަށެވެ. ސެކިއުރިޓީ އަކަށް ހުރި މީހާ އަށް އާދޭސްކޮށްގެން ވެސް އެތެރެއަށް ވަދެވޭ ގޮތެއް ނުވުމުން އެންމެފަހުން އޭނާގެ ޑިއުޓީ ބަދަލުވި ދަނޑިވަޅު ބަލައި އެތެރެއަށް ދެމިގަނެގެން ގޮސް ޕެންތުހައުސް އަށް އަރައި ދޮރުގައި ތަޅައިގަތީމެވެ. ދޮރު ހުޅުވާލާފައި ބޯ ދިއްކޮށްލީ ފުރާވަރުގެ އަންހެން ކުއްޖެކެވެ. އެ އަންހެން ކުއްޖާ ހައިރާންވެ އަހަންނާ ދިމާލަށް ބަލަން ހުއްޓައި އޭނާގެ ފަހަތުން އައިސް ބޯދިއްކޮށްލީ ދެބައިއުމުރުގެ ފިރިހެނެކެވެ. އަހަރެން ފެނުމުން ނުވަތަ އަހަރެން ގޮސް އެގޮތަށް އެމީހުންގެ ދޮރުގައި ތަޅައިގަތުމުން އެ މީހުން ތިބީ ހައިރާންވެ ހިސާބަކަށް ބިރުވެސް ގަނެފައެވެ. އިރުކޮޅެއް ނުވެ ލިފްޓް ތެރެއިން ނުކުމެގެން އައި ސެކިއުރިޓީ ގާޑަކު އަހަރެންގެ މުލައްދަނޑީގައި ހިފައި ލަކިޖަހަމުން ގެންގޮސް ލިފްޓަށް އަރުވައިގެން ތިރިއަށް ގެންގޮސް ބޭރުކޮށްލައިފިއެވެ. ލަދުގަނެ އިސްދަށަށް ޖަހައި އަހަންނަށް ރޮއިގަނެވިއްޖެއެވެ.\nއަހަރެންގެ ހިތް ޖަހައިގަނެގެން ގެންދިޔަ ޒުވާނާ ގެއްލުނީ އެވެ. އޭނާ އާންމުކޮށް އަހަންނަށް ގުޅާ ނަމްބަރު މިހާރު އޮންނަނީ ނިއްވާލައިފައެވެ. ކުރިން އޭނާއާ ކޮންމެ ދުވަހަކު ބައްދަލުވި ބަހަކުން ވެސް މިހާރު އޭނާ ނުފެނެއެވެ. އެކަމަކު އަހަރެންގެ ހިތް ދެން ވެސް ފުރޭ ގޮތެއް ނުވި އެވެ. ހަމަޖެހޭ ގޮތެއް ނުވި އެވެ. އޭނާ މަތިން ހަނދާން ނައްތާލަން ސިކުނޑި ކިތަންމެ މަސައްކަތްކުރިޔަސް، ހިތް ބޭނުންވަނީ މުޅިން އެހެން ގޮތެކެވެ. އެންމެފަހުން އަހަރެންގެ ހުރިހާ ވަގުތެއްހެން ބަސް ސްޓޮޕްތަކުގައި ހޭދަވާން ފެށީ އެވެ. މީހުންގެ ކުރިމަތީގައި އަހަރެން މޮޔައަކަށް ބަދަލުވީ އެވެ.\nމި އިންތިޒާރެއްގައި މާޔޫސްވެފައި ވަނިކޮށް އަހަންނަށް ގުޅަނީ ބްލޫ ރީފް ޕްރޮޕަޓީސް އިންނެވެ. އެތަނުގެ ޗެއާމަން ފަހުދު މަޒާއިންގެ އިންޓަވިއުއަކަށް އެދިފައިވުމުން އެކަން ހަމަޖެހުނު ވާހަކަ އަންގާށެވެ. އެ އިންޓަވިއު އަށް އަހަރެން ދިޔައީ އާވި އެތައް އުއްމީދެއްގައި ހިފަހައްޓައިގެންނެވެ. އަދި އޮޅުވާލުމަކުން ފަށައިނުގަނެ އަހަރެން ބޭނުންވީ ހިތް އޮތް ގޮތް ކިޔައިދޭށެވެ. އެކަމަކު އަހަރެން އެއްވެސް ވާހަކައެއް ކިޔައިދޭކަށް ނުޖެހުނެވެ. އަހަރެން މިއީ ނޫސްވެރިއެއް ނޫން ކަމާއި އަމިއްލަ ޒާތީ މައްސަލަގަނޑެއްގެ ތެރޭގައި ބަންދުވެ ހަސްނެތެމުންދާ މީހެއްކަން ފަހުދު މަޒާއިން ވަނީ މާ ކުރިން ހޯދައިފައެވެ. އެހެންވީއިރު އޭނާ އަހަންނަށް މި ފުރުސަތެއް ދިނީ ކީއްވެގެން ހެއްޔެވެ؟ އަހަރެންގެ ހިތުގައި އަނދަމުން ދިޔަ ހުރިހާ ސުވާލަކަށް ޖަވާބު ހޯދައިދޭން ހެއްޔެވެ؟\nއޭނާ ފަށައިގަތީ، ބްލޫ ރީފް ޕްރޮޕަޓީސްގެ ޗެއާމަންގެ ނަމުގައި އަހަރެންގެ ހިތަށް ވެރިވެގަތް ޒުވާނާގެ ނަމުންނެވެ. އޭނާގެ ނަމަކީ ވިޝަލް އެވެ. ބްލޫ ރީފް ޕްރޮޕަޓީސްގައި މީގެ ފަސް އަހަރު ކުރިން ސައިޓް މެނޭޖަރަކަށް އުޅުނު މީހެކެވެ. ވަޒީފާ އިން ކަނޑައި ބޭރުކޮށްލީ ފަހުދު މަޒާއިންގެ ހުރި ހަމައެކަނި ދަރިފުޅާ ހިތާވެ ހިންގި ލޯބީގެ ކުޅިގަނޑަކާ ގުޅިގެންނެވެ. އެ ދެ މީހުންގެ ލޯތްބަށް ރުހުން ނުދީ ގަދަކަމުން ދެ މީހުން ދުރުކުރުމުން އެ އަންހެން ކުއްޖާ އަމިއްލަ އަށް މަރުވީ އެވެ. ބްލޫ ރީފް ޕްރޮޕަޓީސް އިން ހަދަމުން ދިޔަ އިމާރާތެއްގެ މަތިން މަރަށް ފުންމާލި ކަމަށް ތަހުގީގު ކަރުދާހުގައި ލިޔެފައިވިޔަސް ފަހުދު މަޒާއިން ގަބޫލުކުރަނީ އެހެން ގޮތެކެވެ. އޭނާގެ ދަރިފުޅު ވަފާގެ ގާތިލަކީ ވިޝަލް ކަމަށެވެ.\nއިމާރާތުގެ ހަ ވަނަ ބުރިން ފުންމާލައިގެން ގޮސް ވަފާ ވެއްޓުނީ ކޯމާއަކަށެވެ. އޭނާ އަކީ ރެޖިސްޓާޑް އޯގަން ޑޯނާއެއްކަން އާއިލާގެ މީހުންނަށް އެނގުނީ ހުރިހާ އުއްމީދެއް ކަނޑާލި ފަހުންނެވެ.\nފަހުދު މަޒާއިންގެ ވާހަކަ އެ ހިސާބަށް ދިއުމުން ހީވީ މީހަކު ފުންމައިގެން އައިސް އަހަރެންގެ ހިތުގައި ހިފައި ދަމައިގަތް ހެންނެވެ. މޭގައި ފިރުމާލެވުނީ ބޭއިހުތިޔާރުގައެވެ. އަނެއްކާ އަހަރެންގެ މޭގައި މި އޮތީ ވަފާގެ ހިތް ހެއްޔެވެ؟ ހިތާހިތުން ކޮށްލެވުނު ސުވާލަކީ އެއީ އެވެ.\nފަހުދު މަޒާއިންގެ ކުރިމަތީގައި ވިޝަލް އަކީ އޭނާގެ ދަރިފުޅު މަރާލި ގާތިލެކެވެ. އޮޅުވާލުމާއި މަކަރާއި ހީލަތުގެ ދިރިއުޅުމަކަށް ނިދައި ހޭލާ ލާޗާރުބިޗާރެކެވެ. އަދި އޭނާ އަށް ވިސްނައި ފަރުވާތެރި ނުވެވިއްޖެ ނަމަ ކިތަންމެ ފަދަ ބޮޑު ގެއްލުމެއް ވެސް ދީފާނެ ފަދަ ޒުވާނެކެވެ. ނަމަވެސް އަހަރެން އެ ބައްދަލުވުމުން ތެދުވެގެން ދިޔައީ ވިޝަލް އުޅޭ ތަނަކާއި އޭނާއާ ދިމާވާނެ ގޮތްތަކެއް ވެސް ހޯދައިގެންނެވެ. އަދި އަހަރެން ހިތަށް އެރީ ވިޝަލް އާއި ވަފާގެ ލޯބީގެ އަސްލު ގާތިލަކީ ފަހުދު މަޒާއިން ކަމަށެވެ. ނުވަތަ އެއީ އަހަރެންގެ މޭގައި ވިންދު ޖަހަމުން މިދާ ވަފާގެ ހިތް އިއްވާ ނިޔާ އެވެ.\nލޯގަނޑު ކުރިމަތީގައި ހުއްޓި ހުރެ އަހަރެން ބަލަމުން ދިޔައީ މޭމަތީގައި ހެދިފައިވީ ދިގު، ބޮޑު ލަކުނަށެވެ. ތަންތަންގަނޑުން ފުފިގެން މައްޗަށް އަރާފައިވާ އެ ލަކުނަކީ އަހަރެންގެ ފުރާނަ ސަލާމަތްކޮށްދިން ހާޓް ޓްރާންސްޕްލާންޓަށް ފަޅާލި ތަނެވެ. އުފަންވި ދުވަހުން ފެށިގެން ވެސް އަހަރެންގެ އޮތީ ބަލި ހިތެކެވެ. އުމުރުން ސައްބީސް އަހަރުގައި އެ ހިތް އަހަރެން ގޮވައިގެން އޭގެ އެންމެ ފަހު ދަތުރަށް ކަމަރު ބަނދެ މަރަށް ތެޅެން ފެށި އެވެ. އެކަމަކު އަހަރެންގެ ނަސީބަކަށްވީ އެހެން މީހެއްގެ މަރެވެ. ފުރާނައެއް ސަލާމަތްކުރަން ކޮން ފަދަ އަމިއްލަ އެދުން ބޮޑު ގޮތެއް ހެއްޔެވެ؟ އެންމެފަހުން މިއަދު އަހަންނަށް އުޅެން ޖެހިފައި މި ވަނީ އެހެން މީހެއްގެ އެދުމާއި ހުވަފެންތަކެއް ހަގީގަތަކަށް ހެދުމަށެވެ. މި ހިޔާލުތަކެއްގެ ތެރެއަށް ގެއްލި، މޭމަތީގައިވީ ލަކުނުގައި ޝަހާދަތް އިނގިލި މަޑުމަޑުން ދުއްވަމުން ދަނިކޮށް އަހަރެން ސިއްސުވާލީ އަހަރެން ހުރި އެޕާޓްމަންޓްގެ ދޮރުގެ ތަޅުގައި މީހަކު ހިފި އަޑެވެ.\nއެއީ ވިޝަލް އެވެ. އަހަރެން ވަދެ މިހިރީ އޭނާ ދިރިއުޅޭ އެޕާޓްމަންޓަށެވެ. މި އެޕާޓްމަންޓްގެ ދޮރު ހުޅުވައިދިނީ އަހަރެންގެ ހިތެވެ. ވިޝަލްގެ ހުރިހާ ސިއްރެއް ކުއްލިއަކަށް ހުޅުވި އަހަރެންގެ ހިތުން އުނގަށް ބަންޑުންވި ކަހަލައެވެ. އަހަރެން އައިސް މިހިރީ ބަދަލުހިފާށެވެ. އޭނާ އަކީ ލޯބިވާން އެނގޭ މީހެއް ނޫނެވެ. އޭނާގެ މި ސިއްރު އެޕާޓްމަންޓްގެ ކޮޓަރި ތެރޭގައި ފޮރުވާފައިވާ، އަންހެން ކުދިންގެ މުޑުދާރު ފޮޓޯތަކާއި ހަނދާންތައް އެ ނުބައިނުލަފާ ކަމަށް ހެކިވެއެވެ. ވަފާ އަކީ ވެސް އޭނާގެ މަޅީގައި ޖެހުނު އަންހެން ކުއްޖެކެވެ. އަހަންނާ ބައްދަލުވުމަކީ ވެސް އިއްތިފާގެއް ނޫނެވެ. އޭނާގެ ނުބައި ރޭވުމެކެވެ. އަހަރެންގެ އަތުގައި އޮތީ ކާކުގެ ހިތެއްކަން އެނގޭތީ ރޭވި މަކަރުވެރި ރޭވުމެކެވެ. ނުވަތަ އަހަރެން މިއީ އޭނާގެ އުދާސްތައް ބޭރުކޮށްލަން ހޮވި "ރެންޑަމް ވިކްޓިމް" އެކެވެ. އަހަންނަށް ފާރަލައި އަހަރެންގެ ސައިކަލް ހަލާކުކޮށްލި މީހަކީ ވެސް ވިޝަލް އެވެ. މި ހުރިހާ ސިއްރެއް އޭނާގެ "ޓްރޮފީ ފޮށިގަނޑު" ގެ ތެރޭގައި ފޮޓޯތަކެއްގެ ސިފައިގައި މިހިރީ ފެންނާށެވެ.\nދޮރު ހުޅުވާލާފައި ވިޝަލް އެތެރެއަށް ވަނުމުގެ ކުރިން ބޮކި ނިއްވައި ބަދިގެ ތެރެއިން ހަ އިންޗީގެ ވަޅިއެއް ނަގައި އަތަށް ހެޔޮވަރުކުރަމުން ގޮސް އަހަރެން ވަނީ އޭނާގެ ހުރިހާ ސިއްރެއް ފޮރުވާފައިވީ އަލަމާރީގެ ތެރެއަށެވެ. އެއަށް ފަހު ދެ ލޯ މަރައި، އެކަކުން ފަށައިގެން ހިތުން ގުނަން ފެށީމެވެ. ފަންސާސް ފަހެކާ ހަމަ އަށް ދެވުނުއިރު މީހަކު އައިސް އަލަމާރީގެ ދޮރުގައި ހިފާލިހެން ހީވެ ކުއްލިއަކަށް ލޯ ހުޅުވާލީމެވެ. އަލަމާރީގެ ކުރިމަތީގައި ހުއްޓި ހުރި ވިޝަލް އޭރު ފެންނަނީ ދެ ދޮރުފަތް ދޭތެރެއިންނެވެ.\nވަޅީގައި ދެ އަތުން ހިފައި އަހަރެން ބާރުކޮށްގަތީމެވެ. އެވަގުތު ކޮޓަރި ތެރެއިން ދެން އިވުނީ އަންހެނެއްގެ އަޑެވެ. ވިޝަލް އަނެއްކާވެސް ޝިކާރައަކަށް ތައްޔާރުވަނީ އެވެ. މިހެން ހިތަށް އަރައި އަލަމާރި ތެރެއަށް ރަނގަޅަށް ނަޒަރު ހިންގާލެވުނުއިރު ބޯމަތީގައި އަޅާފައި އޮތް ފިލާގަނޑެއްގައި ހަރުކޮށްފައިވީ އެކި ސައިޒުގެ ވަޅިތަކާއި ތޫނު އާލާތްތައް ފެނި އަހަރެންގެ ހިތް ވަރަށް ބާރަށް ތެޅިގަތެވެ. ވިޝަލް އަލަމާރީގެ ދޮރު ހުޅުވަން ހިފާލި އެވެ. (ނިމުނީ)


Male in rahrashah dhevey usool harukaashi koffi\nހިތާދޫ އޮންލައިން | 07 ޖޫން 2021\nކޮވިޑް-19 ކޮންޓްރޯލްކުރުމަށް އަޅާފައިވާ ފިޔަވަޅުތަކުގައި، މާލެއިން ރަށްރަށަށް ދިއުމަށް އޮންނަ އުސޫލު، ސްކޫލް ބޮޑު ޗުއްޓީއާ ދިމާކޮށް އެޗްޕީއޭ އިން ހަރުކަށިކޮށްފި އެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) ގެ ޑިރެކްޓަރު ޖެނެރަލް ސޮއިކުރައްވާ އާންމުކޮށްފަައިވާ އުސޫލުގައި ބުނެފައިވަނީ ކޮވިޑް-19 ކޮންޓްރޯލް ކުރުމަށް އަޅާ ފިޔަވަޅެއްގެ ގޮތުން މާލެ ސަރަހައްދުން ރަށްރަށަށް ދަތުރުކުރުމުގައި އަމަލު ކުރާ އުސޫލުގެ ދަށުން ދެނަ ދަތުރުކުރެވޭނީ ޒަރޫރީ ބޭނުންތަކަށް އެކަނި ކަމަަށެވެ.\nއައު އުސޫލުގައިވާ ގޮތުގެ މަތިން މާލެ ސަރަހައްދުން ރަށްރަަަށަށް ދަތުރުކުރުމަށް ދެން ހުއްދަ ދޭނީ ސިއްހީ ފަރުވާ ހޯދުމަށް މާލެ އައިސް އެނބުރި ދާންޖެހޭ މީހުންނާއި އެފަދަ މީހަކާއެކު ކޮންމެހެން ދާންޖެހޭ މީހުންނަށެވެ. އަދި މާލޭގައި ވަޒީފާ އަދާކުރަމުންދާ ވަޒީފާ ހުއްޓާލަން ޖެހުން ފަދަ ކަންކަން ދިމާވެގެން މާލޭގައި ތިބުން ދަތިވެފައިވާ މީހުންނާއި މާލޭގައި ދިރިއުޅެން ނެތިގެން ރަށަށް ދިރިއުޅުން ބަދަލުކުރާ މީހުންނާއި ތައުލީމު ހާސިލު ކުރުމަށް މާލެ އައިސް ކިޔަވާ ނިމިފައިވާ ދަރިވަރުންނަށްވެސް ހުއްދަ ދޭނެ އެވެ. ނަމަވެސް ކިޔެވުން ވަގުތީ ގޮތުން މެދުކެނޑިފައިވާ ދަރިވަރުންނާއި ޗުއްޓީއަށް ރަށްރަށަށްދާން ހުއްދަ ނުދޭނެ އެވެ.\nމީގެ އިތުރުން މައިންބަފައިން ބަލިވުން ނުވަތަ އަނބިމީހާ ވިހެއުންފަދަ ކަންކަމުގައި ރަށަށް ދާން އެދޭ މީހުންނަށް ހުއްދަ ދޭނެ އެވެ.\nއެޗްޕީއޭ އިން ބުނީ ޒަރޫރީ ބޭނުންތަކަށް ދަތުރުކުރާ މީހުން ދަތުރު ކުރުމަށް އެދި މާދަމާއިން ފެށިގެން ހުށައަޅާނީ “ހާލުބެލުން ޕޯޓަލް” މެދުވެރިކޮށް ކަމަށާ މި ގޮތަށް އެދި ހުށައަޅާއިރު އެ މީހަކު ދަތުރުކުރާ ކައުންސިލުގެ ފަރާތުން ދޫކޮށްފައިވާ ދަތުރުކުރާނީ ޒަރޫރީ ބޭނުމުގައިކަން އަންގައިދޭ ލިޔުން ކައުންސިލް މެދުވެރިކޮށް ހާލު ބެލުމުގެ ޕޯޓަލްއަށް އަޕްލޯޑް ކުރަންވާނެ ކަމަށެވެ.\nޒަރޫރީ ބޭނުންތަކަށް ދަތުރުކުރުމުގެ ހުއްދަ ދޭ މީހުންވެސް 14 ދުވަހުގެ ކަރަންޓީން ފުރިހަމަ ކުރަން ޖެހެއެވެ. އަދި ކަރަންޓީނުން ދޫކޮށްލާނީ 14 ދުވަސް ހަމަވުމުން ޓެސްޓްކޮށް ނަތީޖާ ނެގެޓިވް ވުމުން ކަމަށްވެސް އެޗްޕީއޭއިން ބުންޏެވެ.


الإِجْمَاعُ3– DhiSalafiyyah\n10/05/2013 އުޞޫލުލް ފިޤުހު, ފިޤުހާއި އޭގެ ޢިލްމުތައްއައްޝައިޚް ޢިމްރާން މުޙައްމަދު ޢަލީ\nދެވަނައީ: ސުންނަތުގެ ދަލީލުތައް\nނަބިއްޔާ صلى الله عليه وسلم ޙދީޘްކުރައްވާފައިވެއެވެ. ((…مَنْ أَرَادَ بُحْبُوحَةَ الْجَنَّةِ ، فَلْيَلْزَمِ الْجَمَاعَةَ…)) [رواه الترمذي / كتاب: الفتن… / باب: ما جاء في لزوم الجماعة / رقم: 2165 وغيره وصححه الألباني في السلسلة الصحيحة، رقم: 430]\nމާނައީ: “…ސުވަރުގޭގެ އެންމެ ރަނގަޅުހިސާބަށް އެދޭ މީހާ ފަހެ [މުސްލިމުންގެ] ޖަމާޢަތަށް ލާޒިމުވާށެވެ…”\nއަދިވެސް އެކަލޭގެފާނު ޙަދީޘްކުރެއްވިއެވެ. ((إِنَّ أُمَّتِي لَا تَجْتَمِعُ عَلَى ضَلَالَةٍ)) [رواه ابن ماجة / كتابـ: الفتن / باب: السواد الأعظم / رقم: وغيره وصححه الألباني في مشكاة المصابيح، رقم: 173،174 ]\nމާނައީ: “ތިމަންކަލޭގެފާނުގެ އުންމަތުގެ މީހުން މަގުފުރެދުމެއްގެ މައްޗަށް ޖަމާނުވާނެއެވެ”\nއިސްވެ ބަޔާންވެ ދިޔަ ނައްޞުތަކުން ފާހަގަކުރެވޭ ދެ އަޞްލެއްވެއެވެ:\nފުރަތަމަ އަޞްލަކީ: [މުސްލިމުންގެ] ޖަމާޢަތަށް ލާޒިމުވުމުގެ ވާޖިބުކަމެވެ. އަދި [މުސްލިމުންގެ] ޖަމާޢަތާ ވަކިވެ ޚިލާފުވުމުގެ ޙަރާމްކަމެވެ.\nދެވަނަ އަޞްލަކީ: މިއުންމަތް އެކުއެކީ ކުށްކުރުމުންނާއި މަގުފުރެދުމުން މަޢުޞޫމުވެގެންވާކަމެވެ.\nމިދެ އަޞްލަކީ އެކަތި އަނެކައްޗަށް ލާޒިމުވާ ކަމެކެވެ. އެހެނީ އުންމަތް އެކުއެކީގައި ޖަމާވެފައިވާ ބަސް ޙައްޤުބަހަށް މެނުވީ ނުވާނެއެވެ. ހަމައެފަދައިން ފަހެ ހަމަކަށަވަރުން މަޢުޞޫމުކަން ލިބިގެންވަނީ އެންމެން އެކުއެކީ ބުނާ ބަހަށެވެ. ބައެއް ބޭކަލުންގެ ބަހަކަށްނޫނެވެ.\nމިތާގައި ދެމަސްއަލައެއް ޛިކުރުކުރެވެއެވެ:\nފުރަތަމަ މަސްއަލައަކީ: މި ނައްޞުތަކުން އެނގިގެންދަނީ ވަކި ޢަދަދެއްގެ ބައެއް ކަނޑަނޭޅި، ރައްކާތެރިކަން މުޅި އުންމަތަށް ނިސްބަތްކުރެވޭކަމެވެ. އަދި ކިއެއް ހެއްޔެވެ. ހަމަކަށަވަރުން އިޖުމާޢުގެ އަހުލުވެރިން އިއްތިފާޤުވެވަޑައިގެންފިކަން ޘާބިތުވެއްޖެނަމަ އެބޭކަލުންގެ ބަހަށް ތަބާވުން ވާޖިބުވާނެއެވެ. އަދި އެބޫފުޅުން އެކަމުގައި މަޢުޞޫމުކަމަށް ޘާބިތުވާނެއެވެ. އެއަށް ބިނާކޮށް އިޖުމާޢުއެއް ޞައްޙަވުމުގައި އިޖުމާޢުވި ބޭކަލުންގެ ޢަދަދު މުތަވާޠިރު ދަރަޖައަށް ދިޔުން އެއީ ޝަރުޠެއް ނޫނެވެ.  އެހެނީ ޝަރުޢީ ދަލީލުތަކުގައި އެކަން ޝަރުޠުކުރެވިފައި ނުވާތީއެވެ. އަދި ކިއެއް ހެއްޔެވެ. ހަމަކަށަވަރުން މަޢުޞޫމުކަން ގުޅުވާލެވިފައިވަނީ އިޖުމާޢުއަށާއި އެއިއްތިފާޤުގެ މައްޗަށް އެކަންޏެވެ.\nދެވަނަ މަސްއަލައަކީ: ހަމަކަށަވަރުން މިނައްޞުތައް ދަލާލަތުކުރަނީ އިޖުމާޢުއަކީ ކޮންމެ ދުވަސްވަރެއްގައިވެސް ޙުއްޖަތެއްކަމެވެ. އެއީ ޞަހާބީ ބޭކަލުންގެ ދުވަސްވަރުގައި ކަމުގައިވިޔަސް، އަދި އެބޭފުޅުންނަށް ފަހުން ވަޑައިގެން ޖީލުތަކުގައި ކަމުގައި ވިޔަސްމެއެވެ.\n މުތަވާތިރުގެ އިތުރު ތަފްސީލުބެއްލެވުމަށް: ލިންކު


Ihusan Fihaaraige Ihulaastheri Customerunnah Loyalty Program Eh, Avahah Baiverivey! - Vaguthu\n6 މަސް ކުރިން ( ނޮވެމްބަރު 9, 2020 )\nއިހުސާން ފިހާރައިން އާންމުކޮށް ވިޔަފާރިކުރާ ކަސްޓަމަރުންނަށް އަމާޒުކޮށްގެން ހާއްސަ "ލޯޔަލްޓީ ޕްރޮގްރާމް"އެއް ފަށައިފިއެވެ.\nމާލޭގައި ދިރިއުޅެމުން އަންނަ ގިނަ ބައެއްގެ މެދުގައި މަގުބޫލްކަން ހޯދާފައިވާ އިހުސާން ފިހާރައަކީ ކެއިން ބުއިމަށް ބޭނުންވާ އެކި ސަމާނުން ފެށިގެން ހިފާ ގެންގުޅޭ ސާމާނާ ހަމައަށް އެއްތަނަކުން އެންމެ ގިނަ ބާވަތްތަކުގެ މުދާ ލިބޭނެ އެއް ފިހާރައެވެ. މިއާއެކު އިހުސާން ފިހާރަ ވަނީ އެންމެ ގިނަބައެއްގެ މެދުގައި މަގުބޫލުކަން ލިބިފައިވާ ފިހާރައަށްވެސް ވެގެންގޮސްފައެވެ.\nއިހުސާން ފިހާރައިން ވަނީ އާންމުކޮށް ވިޔަފާރިކުރާ "ލޯޔަލް" ނުވަތަ އިހުލާސްތެރި ކަސްޓަމަރުންނަށް ހާއްސަކޮށްގެން "މަގޭވެސް"ގެ ނަމުގައި ލޯޔަލްޓީ ޕްރޮގްރާމެއް ފަށައިފައެވެ. މި ޕްރޮގްރާމް އިފްތިތާހުކޮށްފައި ވަނީ އިއްޔެ "އިހުސާން ފިހާރަ 3"ގައެެވެ.\nއިހުސާން ކޮމްޕެނީ މެނޭޖަރު މުހައްމަދު އިހުސާން "ވަގުތަށް" ވިދާޅުވީ މި ޕްރޮގްރާމްގައި ބައިވެރިވުމުގެ ފުރުސަތު ކޮންމެ ފަރާތަކަށްވެސް އޮންނާނެ ކަމަށެވެ. މި ޕްރޮގްރާމްގައި ބައިވެރިވެވޭނެ ވަކި ޝަރުތެއް ނެތް އިރު، އެ ފިހާރައިގެ އެޕްލިކޭޝަން "އިހުސާން ފިހާރަ" މެދުވެރިކޮށްވެސް ބައިވެރި ވެވިދާނެ ކަމަށް އޭނާ ވިދާޅުވިއެވެ.\nމި ޕްރޮގްރާމްގައި އިހުސާން ފިހާރަ ތިނަކަށް ގޮސްގެން ބައިވެރިވާ މީހުންނަށް ހިލޭ އައިކެފޭ ދަޅެއް ލިބޭނެއެވެ.\nމި ޕްރޮގްރާމްގެ ދަށުން ކަސްޓަމަރުންނަށް އެތައް ފައިދާތަކެއް ލިބެން ހުރި އިރު މިއީ ރާއްޖޭގެ ރީޓެއިލް ފިހާރައަކުން މިފަދަ ޕްރޮގްރާމެއް ފެށި ފުރަތަމަ ފަހަރެވެ.\n"މި ޕްރޮގްރާމްގެ އެންމެ ހާއްސަ އެއް ކަމަކީ، މި ޕްރޮގްރާމްގެ ދަށުން ކަސްޓަމަރުންނަށް އިހުސާން ފިހާރައިގެ ހަތަރު އައުޓްލެޓަށް އަދި މާލޭގެ ބައެއް ކެފޭ، ރެސްޓޯރެންޓުތަކަށް ފައިސާ ދެއްކޭނެ އިންތިޒާމް ހަމަޖެހިގެން ދިއުން" މުހައްމަދު އިހުސާން ވިދާޅުވިއެވެ.\nމަގޭވެސް ޕްރޮގްރާމްގައި ބައިވެރިވާ މީހުންނަށް ފައިސާ ދެއްކޭނެ ކެފޭ/ރެސްޓޯރަންޓުތަކުގެ ތެރޭގައި، ސަމްބޯ، މާފަންނު ލެމަންގްރާސް، ޕީޓާޕޭން، ޓާމިނަލް ކެފޭ އަދި ބަނބޫ ރެސްޓޯރެންޓު ހިމެނެެއެވެ.\nއިހުސާން ވިދާޅުވި ގޮތުގައި މި ޕްރޮގްރާމް ޕައިލޮޓްކޮށްފައި ވަނީ މީގެ ތިން އަހަރު ކުރިންނެވެ. މި ޕްރޮގްރާމްގައި މިހާތަނަށް 7000 އަށްވުރެ ގިނަ މީހުން ބައިވެރިވެފައިވާ ކަމަށް އޭނާ ވިދާޅުވިއެވެ.\nއިހުސާން ފިހާރައިގެ ހަތަރު އައްޓްލެޓެއް މާލޭގައި ހުންނަ އިރު އެތަންތަނަށް ޒިޔާރަތްކުރާ ކަސްޓަމަރުން ވަރަށް ގިނައެވެ. މިއީ ތަކުރާރުކޮށް ކަސްޓަމަރުން ދާ ފިހާރައެއް ކަމުން، އެތަނަށް ތަކުރާރުކޮށް ދާ ކަސްޓަމަރުންނަށް މިއީ ރަނުގެ ފުރުސަތަކަށް ވެގެން ދާނެ އެވެ.\nއިހުސާން ފިހާރަ ތިނަކުން މިހާރު ހުރިހާ ބިލެއް ދައްކާލެވޭނެ


ރާއްޖެއިން ބޭރުކުރަން އުޅުނު 1 މިލިއަން ރުފިޔާއަކީ މަނީލޯންޑަރިންއާ ގުޅޭ ފައިސާ\nފައުޒާ މުހައްމަދު 21 ފެބްރުއަރީ 2021\nކަސްޓަމްސްއަށް ޑިކްލެއާ ނުކޮށް ރާއްޖެއިން ބޭރުކުރަން އުޅުނު އެއް މިލިއަނަށްވުރެ ގިނަ ރުފިޔާއަކީ މަނީލޯންޑަރިންއާ ގުޅޭ ފައިސާތަކެއް ކަމަށް ފުލުހުން ބުނެފިއެވެ.\nމި މަހުގެ 12 ވަނަ ދުވަހުގެ ހެނދުނު 07:30 ގައި ބަންގަލަދޭޝްގެ ޑާކާއަށް ފުރުމަށް ހަމަޖެހިފައިވާ މޯލްޑިވިއަން ފްލައިޓް 502Q2 އިން ފުރުމަށް ވެލާނާ އިންޓަނޭޝަނަލް އެއާޕޯޓަށް ދިޔަ މީހެއްގެ އަތުން ތަފާތު އެކި ގައުމުތަކުގެ ގިނަ އަދަދެއްގެ ފައިސާ ވަނީ ފެނިފައެވެ. އެ ފައިސާއާ އެކު ހިފަހައްޓާފައި ވަނީ ބަންގްލަދޭޝްއަށް ނިސްބަތްވާ 34 އަހަރުގެ ފިރިހެނެއް ކަމަށް ކަސްޓަމްސް އިން ބުނެއެވެ.\nއެމައްސަލާގައި އޭނާގެ ބަންދުގެ އަޑުއެހުމެއް އިއްޔެ ކްރިމިނަލް ކޯޓުގައި ބާއްވާފައިވާއިރު އެއަޑުއެހުމުގައި ފުލުހުން ވަނީ އޭނާގެ އަތުން އަތުލައިގަތް ފައިސާއަކީ މަނީލޯންޑަރިންގެ ކުށަކާ ގުޅުންހުރި ފައިސާތަކެއް ކަމަށެވެ.\nއޭގެ އިތުރުން ފުލުހުން ވަނީ އެމީހާ ކުށްް ކޮށްފައިވަނީ ނެޓްވޯކެއްގެ ތެރެއިން ކަމަށް ބުނެފައެވެ. ފުލުހުން ވަނީ އެކަމާ ގުޅޭ ހެކިތައް ކޯޓަށް ހުށަހަޅާފައެވެ.\nއެ މައްސަލާގައި އެމީހާ ބުނެފައިވަނީ އެފައިސާގެ ވެރިފަރާތަކީ އޭނާގެ އަވައްޓެރިއެއް ކަމަށެވެ. ނަމަވެސް ފައިސާގެ ވެރިފަރާތްކަމަށް ބުނާ ފަރާތުގެ ބަޔާނުގައި ފުށުއެރުންތައް ގިނަ ކަމަށް އޭނާ ފުލުހުންނަށް ދީފައިވާ ބަޔާނުގައި ފާހަގަވެފައިވާ ކަމަށް ފުލުހުން ވަނީ ބުނެފައެވެ.\nއެމައްސަލާގައި އިއްޔެ ކޯޓުން ވަނީ މުޖްތަމައުގެ ސަލާމަތާއި ރައްކާތެރިކަމަށްޓަކައި އަދި ހެކިބަސް ދޭން ހުރި ފަރާތްތަކަށް ނުފޫޒު ފޯރުވަފާނެތީ، އިތުރު ހަތް ދުވަހަށް އޭނާ ބަންދުގައި ބެހެއްޓުމަށް ހުކުމްކޮށްފައެވެ.\nފުލުހުން ބުނީ އެމީހާ އަކީ ރާއްޖޭގައި ގަވާއިދާ ހިލާފަށް އުޅޭ ބިދޭސީއެއް ކަމަށެވެ.\nގާނޫނު ނަންބަރު 10/2014 (މަނީ ލޯންޑަރިންގ އަދި ޓެރަރިޒަމަށް ފައިނޭންސްކުރުން ހުއްޓުވުމުގެ ގާނޫނު)ގެ 24 ވަނަ މާއްދާގެ (ހ) ގެ ދަށުން، 10,000 އެމެރިކާ ޑޮލަރު ނުވަތަ އެއަށްވުރެ މަތީ އަދަދެއްގެ އެމެރިކާ ޑޮލަރު ނުވަތަ އެއަދަށްވާ ދިވެހި ރުފިޔާ ނުވަތަ ބޭރު ފައިސާ ދިވެހިރާއްޖެ އިން އެތެރެކުރާ ނުވަތަ ދިވެހިރާއްޖެ އިން ބޭރު ކުރާނަމަ ކަސްޓަމްސް އަށް ޑިކްލެއާ ކުރަން ޖެހެއެވެ.\nއަރުޝީފަށް ނެގީ 21/02/2021 17:58\nއެންމެފަހުން އަޕްޑޭޓްކުރީ 21/02/2021 17:58\nމުހައްމަދު މުޒައްޔިން ނާޒިމް 46 މިނެޓު ކުރިން


Ras Online - މިފަހަރު ކިޔާނީ ސޯލިހުވުންތޯ ނޫނީ ޝިފާވުންތޯ؟: ޝިޔާމް\nމިފަހަރު ކިޔާނީ ސޯލިހުވުންތޯ ނޫނީ ޝިފާވުންތޯ؟: ޝިޔާމް\nދެއަހަރު ތެރޭގައި ސަރުކާރަށް ހެދުނު މާލޭގެ ހަމައެކަނި މަގުގައި ފެންބޮޑުވުމުން މިފަހަރު ކިޔަންވީ ސޯލިހްވުންތޯ ނުވަތަ ޝިފާވުންތޯހޭ ވިދާޅުވެ ނައިފަރު ދާއިރާގެ މެންބަރު އަހުމަދު ޝިޔާމު ސަރުކާރަށް ހަޖޫ ޖައްސަވައިފި އެވެ.\nމި ސަރުކާރުން މާލޭގެ މަގުތައް ހެދުމަށް ފެށި މަޝްރޫޢުގެ ދަށުން މިހާތަނަށް ހެދުނު ކަނބާއައިސާރަނި ހިނގުމުގައި ފެންބޮޑު ނުވާނެ ކަމަށް ރޯޑް ޑިވެލޮޕްމެންޓް ކޯޕަރޭޝަނާއި ސިޓީ ކައުންސިލުން ވަނީ ބުނެފައެވެ. ނަމަވެސް މިގޮތަށް ބުނެ ކުރީ ސަރުކާރަށް ފާޑު ކިޔަމުން ދަނިކޮށް މިއަދު މާލެއަށް ކުރި ވިއްސާރައިގައި އެމަގުގައި ވަނީ ފެންބޮޑުވެފައެވެ.\nމިކަމާ ގުޅިގެން ސަރުކާރަށް ވަރަށް ބޮޑަށް ފާޑު ވިދާޅުވަމުން ޝިޔާމު ވިދާޅުވީ ޑރ. މުޢިއްޒު ކަންކުރެއްވި ގޮތަށް އެ ދުވެލީގައި މި ސަރުކާރަށް ކަންކަން ހިންގަން ނޭނގޭ ކަން އެނގިގެން ހިނގައްޖެ ކަމަށެވެ.\n"ގުޑް މޯނިންގް ރައީސް އިބްރާހީމް މުހައްމަދު ސޯލިހު.\nކަނބާ އައިސާރަނި ހިނގުން 100 މީޓަރާއި ހަމަނުވާ ތަންކޮޅެއްގައި 1 ކިލޯމީޓަރު މަގު ހެދޭ ފައިސާ ހަރަދުކުރި. މިއަށް ކިޔާނީ ސޯލިހުވުންތޯ ނޫނީ ޝިފާވުންތޯ އަޅުގަނޑަކަށް ނޭނގެ. ޔަގީނުންވެސް ޑރ މުއިއްޒު ކަންކުރެއްވި ގޮތަށް އެސްޕީޑްގައި މި ސަރުކާރަކަށް ނޭނގެ ކަންކަން ކުރާކަށް." ޝިޔާމް ކުރެއްވި ޓްވީޓެއްގައި ވިދާޅުވެފައިވެއެވެ.\nއެމްޑީޕީގެ އިސްވެރިންނާއި އެކްޓިވިސްޓުން އިއްޔެވަނީ ދެ އަހަރު ތެރޭގައި މި ސަރުކާރުން މާލޭގައި ހިންގި މަގު ހެދުމުގެ ހަމައެކަނި މަޝްރޫޢުގެ ކާމިޔާބީ އިހުތިފާލުކޮށް މީސްމީޑިޔާގައި ވަރަށް ބޮޑަށް އުފާ ފާޅުކޮށްފައެވެ. އަދި މި މަގުގައި ވާރޭ ވެހުނަސް ފެންބޮޑުނުވާ ކަމަށް ވިދާޅުވެ ކުރީސަރުކާރުގެ ހައުސިންގ މިނިސްޓަރު ޑރ. މުޢިއްޒަށް ވަރަށް ބޮޑަށް ފާޑުވިދާޅުވެފައެވެ.


ރިއަލް އެސްޓޭޓް ވިޔަފާރި\nދިއްދޫ ފްލެޓްތައް ދިނުން މަޑުޖައްސާލަން އަންގައިފި\nހއ. ދިއްދޫގައި ރައީސް މުހައްމަދު ނަޝީދުގެ ވެރިކަމުގައި އަޅާފައިވާ ފްލެޓްތައް ދޭނެ މީހުން ކަނޑައަޅައި އެ ރަށު ކައުންސިލުން އިއްޔެ ކުރި އިއުލާނަށް އަމަލުކުރުން މަޑުޖައްސާލުމަށް އޭސީސީން މިއަދު އަންގައިފި އެވެ.\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) ގެ މާލީ ތަނަވަސްކަން ވަރަށް ބޮޑަށް ދަށަށް ގޮސްފައިވާ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިއަދު ވިދާޅުވެއްޖެ އެވެ.\nހިޔާ މަޝްރޫއުން ފްލެޓް ދޫކުރުމާ ގުޅޭ މައްސަލަތަކެއް ބެލުމަށް ފަހު ހައުސިން މިނިސްޓްރީ އަށް އެންގީ، އެ މަޝްރޫއުން ފްލެޓް ދިނުމަށް ކަނޑައަޅާފައިވާ އުސޫލާ އެއްގޮތަށް ކުރިއަށް...\nހުޅުމާލޭގެ ދެ ވަނަ ފިޔަވަހިން 400 ގޯތި ވިއްކުމަށް ހައުސިން މިނިސްޓްރީން މިއަދު ފެށުމުން، އެކަން މަޑުޖައްސާލަން އޭސީސީ އިން މިއަދު އަންގާފައި ވަނިކޮށް އެ މަޝްރޫ ހުއްޓުވަން ޖެހޭ...\nއާންމުންނަށް ބޯހިޔާވަހިކަން ހޯދައި ދިނުމަށް މި ސަރުކާރުން ފަށާފައިވާ "ހިޔާ މަޝްރޫއު" ގައި އިމާރާތް ކޮށްފައިވާ ފްލެޓްތައް ދޫކުރުމާ ގުޅޭ ޝަކުވާތަކެއްގެ މައްސަލަ ބަލަމުންދާތީ، އެ ތަންތަން އާންމުންނަށް ދޫކުރުން މަޑުޖައްސަލައިލަން އެންޓި ކޮރަޕްޝަން ކޮމިޝަން (އޭސީސީ) ން ހައުސިން މިނިސްޓްރީއަށް މިއަދު އަންގައިފި އެވެ.\nފްލެޓް ދޫކުރުމުގައި ކޮރަޕްޝަނެއް ނުހިންގާ: އޭސީސީ\nމި ސަރުކާރުން ހުޅުވާލި ބޯހިޔާވަހިކަމުގެ ފުރަތަމަ މަޝްރޫއުން ފްލެޓް ދޫކުރި ގޮތާ ގުޅޭ ގޮތުން ބޮޑެތި ތުހުމަތުތަކެއް ކުރި ނަމަވެސް ފްލެޓް ދިނުމުގައި ކޮރަޕްޝަންގެ އަމަލެއް ހިންގާފައި ނުވާ ކަމަށް އެންޓި ކޮރަޕްޝަން ކޮމިޝަން (އޭސީސީ) އިން ނިންމައިފި އެވެ.\nOctober 22, 2017 25\nމުއައްވިޒްގެ ބޭބެ އަށް ފްލެޓް ލިބުމުން އޭސީސީ އަށް\nއެންޓި ކޮރަޕްޝަން ކޮމިޝަން (އޭސީސީ)ގެ ނައިބު ރައީސް މުއައްވިޒް ރަޝީދުގެ އެއްބަނޑު އެއްބަފާ ބޭބެ އަށް، ބޯހިޔާވަހިކަމުގެ މަޝްރޫއުން ފްލެޓް ލިބުނު ކަމަށް ބުނެ އެ ކަން ބަލައިދޭން އަމިއްލަ މީހަކު އޭސީސީ އަށް މައްސަލައެއް ހުށަހަޅައިފި އެވެ.\nކިތަންމެ ޝަކުވާއެއް ކުރިއަސް، ފްލެޓް ދިނީ ކިތައް ޕޮއިންޓު ލިބުނު މީހުންނަށް ކަމެއް ހައުސިން މިނިސްޓްރީން އާއްމެއް ނުކުރާނެ އެވެ. ސަރުކާރުގެ ނިންމުމަކީ ފްލެޓް ލިބުނު މީހުންގެ މައުލޫމާތާ އެކު ލިސްޓު އާއްމުނުކުރުން ކަން ހައުސިން މިނިސްޓަރު ޑރ. މުހައްމަދު މުއިއްޒު އިއްޔެ ތަކުރާރުކޮށް ވަނީ ވިދާޅުވެފަ އެވެ. އެހެންކަމުން، ފްލެޓް ދިން...


Shimaaz Ge Mahssala Avas Kohdhinumah MRM In Govaalailfi - Vaguthu\nޝިމާޒް ރައީސް މައުމޫންއާއި އެކު - ފޮޓޯ: މީސްމީޑީއާ\nއެމްއާރުއެމްގެ ސްލޮޓެއްގައި ޓްރާންސްޕޯޓް މިނިސްޓްރީގެ ޑެޕިއުޓީ މިނިސްޓަރުކަން އަދާކުރައްވަމުން ގެންދެވާ ޝިމާޒް އަލީއަށް ކޮރަޕްޝަންގެ ތުހުމަތުތަކެއް ކުރެވިފައިވާތީ އެ މައްސަލައިގެ ތަހުގީގު އަވަސްކޮށްދިނުމަށް އެޕާޓީގެ ފަރާތުން އެންޓި ކޮރަޕްޝަން ކޮމިޝަން (އޭސީސީ)ގައި އެދިއްޖެ އެވެ\nރާއްޖޭގައި ދުއްވާ ހުރިހާ ވެހިކަލްތަކުގެ ނަންބަރު ޕްލޭޓް ބަދަލު ކުރަން ޖެހޭ ގޮތަށް ހަމަޖައްސާ އެކަން ޓްރާންސްޕޯޓު މިނިސްޓްރީ އިން ހަވާލުކޮށްފައި ވަނީ ކޮރަޕްޝަނަށް މަގުފަހިވާ ގޮތަށް ކަމަށް ބުނެ އެ މަސައްކަތް ހަވާލުކުރިއިރު ޓްރާންސްޕޯޓު މިނިސްޓްރީގެ ބިޑު ކޮމެޓީގެ ޗެއާމަން އަކަށް ހުންނެވި ޝިމާޒްއަށް އޭސީސީން ވަނީ ތުހުމަތުތަކެއް ކޮށްފައެވެ. މި މައްސަލަ މީޑިއާއަށް ފެންމަތިކޮށްފައިވަނީ ނޭޝަނަލް ޓެންޑާ ބޯޑުގެ ޗެއާމަން އިސްމާއީލް ޒަރިޔަންދެވެ.\nތުހުމަތުތަކާއި އެކު އޭނާ ވަނީ މަގާމުގެ މަސްއޫލިއްޔަތުން އެކަހެރިވެފައެވެ. ނަމަވެސް މި މައްސަލާގެ ތުހުމަތު ކުރެވޭ ޝިމާޒް ވަނީ ތުހުމަތުތައް ދޮގު ކޮށްފައެވެ.\nއެ މައްސަލައާއި ގުޅިގެން އެމްއެމްއާރްއެމުން އޭސީސީގެ ރައީސާ މަރިޔަމް ޝިއުނާއަށް ޖެނުއަރީ ހަވަނަ ވަނަ ދުވަހު ފޮނުވާފައިވާ ސިޓީގައި ބުނެފައިވަނީ، ތުހުމަތުކުރެވޭ މައްސަލަ އޭސީސީން ތަހުގީގު ކުރަމުން ގެންދާތީ، މައްސަލަ އަވަހަށް ނިންމައިދިނުމަށެވެ. އަދި މައްސަލަ ނިމުނު ގޮތުގެ ރިޕޯޓް އެ ޕާޓީއާއި ހިއްސާ ކުރުމަށް ސިޓީގައި އެދިފައިވެއެވެ.\nމި މަސައްކަތް ޓްރާންސްޕޯޓު މިނިސްޓްރީ އިން ހަވާލު ކޮށްފައި ވަނީ ވަސާޖިޔޯ ނަމަކަށް ކިޔާ ކުންފުންޏަކަށް ކަމަށްވެއެވެ. އެ ކުންފުނި ޓެންޑާ ބޯޑުން ހޮވި ގޮތާއި މެދު ގިނަ ބަޔަކު އަންނަނީ ސުވާލު އުފައްދަމުންނެވެ. އަދި ވަސާޖިޔޯ އަށް އެ މަސައްކަތް ހަވާލު ކުރުމުގައި ބޮޑެތި ހިޔާނާތްތަކެއް ހިނގާފައިވާ ކަމަށް ގިނަ ބަޔަކު ތުހުމަތުކުރަމުން ދާކަން ފާހަަގަކޮށްލެވެއެވެ.\nޖެނުއަރީ 10, 2021 12:30\nއެ އްބަފާ ކޮ އްކޮ އަށް ދެމުންދާ އަނިޔާ ހު އްޓާލުމަށް ގޮވާލަބަލަ..މާރަގަޅުވާނެ... އަމި އްލަ ލެޔަށް ނެތްކުލުނެ ހިލޭމީހަކަށް ނުހުންނާނެ..ތި އީ މަޝްހޫރުވާންވެގެން ސުރުހީ އެ އް ހަދަނީ..ކޯޓުތަކުގަ ހިގަމުންދާ ހުކުމްތަކަށް ގޮތްފާޑުކިޔާ މީހެ އް މަ އުމޫނަކީ ކީ އްވެ ރޔީންގެ ޝަރީ އަތް ސަރުކާރުން އިޖުރާ އަތްތަކާ ހިލާފުވެ ޝަރީ އަތަށް ނުފޫޒުފޯރުވާ އިރު ބަހެ އްނުބުނަނީ..ދުޝްމަނަކަށްވެސް ނުހަ އްގު އަނިޔާ އެ އް ލިބޭ އިރު ބަލަހަ އްޓަ އިގެން ހުންނަން ހެޔޮނުވާނެ.. އަނިޔާ އާ ދެކޮޅަށް މޑޕ އާ ގުޅުނުކަމަށް މަ އުމޫނު ބުނަންޏާ އިންސާފަށް އެދެންޖެހޭނީ ވަކިބަޔަކަށްނޫން.. މަ އުމޫނަކީ ގާނޫނީ ދާ އިރާ އިން ތަ އުލީމު އުގެނިގެންހުރި ބޭފުޅޭބުނާތީ އިވެނީ.. އިސްލާމީ ޝަރީ އަތާ ފުށު އަރާ ކަމެ އްކަމަށް ގާނޫނީ އަދި ދީނީ އިލްމުވެރިން ބުނަމުންދަނީ ފާސިގުންގެ ހެކިބަސްބަލަ އިގަތުމަކީ... އަދީބު އާ ޒިޔަތު ހިމެނެނީ ފާސިގުންގެތެރޭގަ ރޔާމީންގެ ޝަރީ އަތުގަ...\nޖެނުއަރީ 10, 2021 19:57\nއެއްބަފާ ބޭބެ ޖަލުގައި ނިކަމެތި ހާލުގައި ގެންގުޅުނު އިރު ޔާމީންގައިގައި ކުލުނު ހުރިތަ؟ ލެޔަށް ކުލުނު ހުރިތަ؟


Safaa reethikoh dhinumuge reethi misaalu\nޝަފާގެ ރީތިކޮށްދިނުމުގެ ރީތި މިސާލު\nބުރަ މަސައްކަތުން ކާމިޔާބީ ހޯދުމުގެ މިސާލުތައް ގިނަ އެވެ. ދުނިޔޭގައި ކާމިޔާބު ހޯދާފައިވާ ގިނަ މީހުންގެ ގިނަ މަސައްކަތްތަކެއް ކޮށްފައިވެ އެވެ. އެފަދަ ގިނަ ބަޔަކު ރާއްޖޭގައި ވެސް އެތަ ބިތްބެވެ. އަމިއްލައަށް މަސައްކަތެއް ފެށުމަށް ގިނަ ދުވަސް ތަކެއް ވަންދެން އޭނަ ހުވަފެން ދެކުނެވެ. އެ ހުވަފެން ހަގީގަތަކަށް ހަދަން ގިނަ މަސައްކަތްތަކެއް ކުރި އެވެ. އެއީ ފާތުމަތު ޝަފާ އެވެ.\n"އަބަދު ވެސް އަމިއްލަ ވިޔަފާރިއެއް ފަށަން ބޭނުންވޭ. ވަރަށް ބުރަ މަސައްކަތް ކޮށްގެން މިކަން ފެށީ،" ދަރުބާރުގެ ކުރިމަތީގައި "ސެލޫން ފެމިނާ" ގެ ނަމުގައި ސެލޫނެއް ހިންގަމުން ގެންދާ 25 އަހަރުގެ ޒުވާން ޝަފާ ބުންޏެވެ.\nޝަފާވަނީ ކުރިންވެސް މި ދާއިރާގައި މަސައްކަތް ކޮށްފަ އެވެ. މި ދާއިރާގެ ތަޖުރިބާ ހޯދާފަ އެވެ. އޭނަވަނީ މި ދާއިރާއިން ހޯދި ތަޖުރިބާ އިން އިބުރަތް ހޯދާފަ އެވެ.\n"ވަރަށް ކުދިކުދި ކަންތައްތައް ރަނގަޅު ކޮށްލައިގެން ކުރިއަށް މިދަނީ. މި ކަންކަމަށް ކަސްޓަމަރުން ވަރަށް ބޮޑަށް ބަލައި ގަނޭ،" ޝަފާ ވިދާޅުވި އެވެ.\nރީތިވުމާއި ރީތިކޮށް ހުރުމަކީ މިއަދުގެ ދުނިޔޭގައި ވަރަށް އިސްކަން ދޭ ކަމެކެވެ. މިކަމުގެ ނަތީޖާއަކަށް ވަނީ ފެމިނާ ފަދަ ސެލޫންތަކުގެ ޑިމާންޑް އުފުލުމެވެ. ޝަފާ ބުނި ގޮތުގައި ގާތްގަނޑަކަށް މިލިއަނެއްހާ ރުފިޔާ އިންވެސްޓްކޮށްގެން ހަދާފައިވާ މި ސެލޫނަށް ބޮޑު ޑިމާންޑެއް އެބައޮތް ކަމަށެވެ.\nސެލޫންތަކަށް ދާ އުމުރު ފުރާތަކަށް ބަލާއިރު ގިނައީ 18 އަހަރާއި 30 އަހަރާ ދެމެދުގެ ޒުވާނުންނެވެ. އަދި މީގެ މަތީ އުމުރު ފުރާތަކުގެ މީހުން ސެލޫންތަން ހިދުމަތް ހޯދާލެ މަދެވެ. އެހެންކަމުން ފެލިނާ ސެލޫނުން ދަނީ މި އުމުރު ފުރާގެ މީހުން ހޭލުންތެރި ކުރުވުމަށް މަސައްކަތްތަކެއް ފަށަން ތައްޔާރުވަމުންނެވެ. ޝަފާ ބުނި ގޮތުގައި ހުރިހާ އުމުރަކަށް ވެސް ރީތިކޮށް ހުރުމަކީ މުހިންމު ކަމެކެވެ.\n" ތަންކޮޅެއް ބޮޑެތި މީހުން ސެލޫންތަކަށް އަނަލެއް މަދު. މީގެ ތެރޭގައި ގިނައިން ހިމެނެނީ މެރީކޮށްގެން އުޅޭ މީހުން އެއީ ރަނގަޅު ގޮތެއް ނޫން. ހެލްތް އެންޑް ބިއުޓީއަށް ވަރަށް ވިސްނަން ޖެހޭ. އެހެންވެ އަޅުގަނޑުމެން މި އުމުރުފުރާތަކުގެ މީހުންނަށް ފޯކަސް ކުރާނަން. މި އުމުރު ފުރާގެ މީހުން ހޭލުންތެރި ކުރުވަން މަސައްކަތް ކުރާނަން،" ޝަފާ ބުންޏެވެ.\nޝަފާގެ މި ސެލޫނުގައި ތަފާތު އަގުތަކުގައި ހިދުމަތް ހޯދުމުގެ ފުރުސަތު އޮވެ އެވެ. މި ސެލޫނުން އެންމެ މުއްސަނދި މީހާއަށް ވެސް ހިދުމަތް ހޯދެ އެވެ. އަދި އެންމެ އާދައިގެ މީހާއަށްވެސް ހިދުމަތް ހޯދެ އެވެ. ޝަފާއަކީ ޒުވާން ވިޔަފާރިވެރިއެކެވެ. ބުރަ މަސައްކަތުން ކުރިއެރި ޒުވާނެވެ. އޭނަ މަސައްކަތް ކުރަނީ އަންހެން ކުދިންގެ ޒީނަތްތެރިކަމަށެވެ. އަންހެން ކުދިން ރީތިކޮށް ބެއިތިއްބުމެވެ. ޝަފާދަނީ ރީތިކޮށްދިނުމުގެ ރީތި މިސާލު ދައްކަމުންނެވެ.


Kulliakah van islaahuthah balaiganeveytha?\nކުއްލިއަކަށް ވަން އިސްލާހުތައް ބަލައިގަނެވޭތަ؟\nމަޖިލީހުގައި މެންބަރުންތަކެއް -- ފޮޓޯ | މަޖިލިސް\nނަވާރަ ވަނަ ރައްޔިތުންގެ މަޖިލީހުގެ އިންތިހާބު ނިމި ބޮޑު ބަދަލެއް ވަނީ އައިސްފަ އެވެ. މިހާތަނަށް މަޖިލީހުގައި ތިއްބެވި އަޑާއި ނުފޫޒުގަދަ ސިޔާސީ ވަރަށް ގިނަ ބޭފުޅުންނަށް ވަނީ ރައްޔިތުން ނޫނެކޭ ބުނެފަ އެވެ. މިހާރު މަޖިލީހުގައި ތިބި ގިނަ މެންބަރުންނަކީ އަލަށް ހުވާ ކުރާ މަޖިލީހުގައި ނުތިއްބަވާނެ އެވެ.\nއާ މާޖިލިސް ހުވާކޮށް ދައުރު ފަށަން ކައިރިވަމުން ދާއިރު މި ވަގުތަށް ފެންނަނީ މަޖިލީހުގައި އެތައް މަސައްކަތްތަކެއް އެޖެންޑާކޮށް އެތައް ބިލަކަށް ބަހުސް ކުރާ މަންޒަރެވެ. ބައެއް ބޭފުޅުން ވިދާޅުވަނީ "ބެކް ލޮގް ދުއްވާލާނީ" އޭ އެވެ.\nމިހާރު ކަން ހިގާދާ ގޮތުން ބައެއް ފަރާތްތަކުގެ ސުވާލަކަށް އަދި ބޮޑު ހިތްހަމަ ނުޖެހުމަކަށް އޮންނަނީ އާ މަޖިލީހުގައި ހިމެނި ވަޑައި ނުގަންނަވާ މެންބަރުން އާ ބިލްތަކެއް ހުށަހަޅަމުން ގެންދާ މައްސަލަ އެވެ. އަދި ބޮޑެތި މައްސަލަތައް އަވަސް އަރުވާލައިގެން ނިންމަން މަސައްކަތް ކުރާތީ އެވެ. ހާއްސަކޮށް އިނާޔަތްތައް ދޭން ވެއްދި ހުށަހެޅުންތަކެވެ. އެކަން ވަނީ ބޮޑު ބަހުސަކަށްވެސް ބަދަލުވެފައެވެ.\nއަށާރަ ވަނަ ރައްޔިތުންގެ މަޖިލީހުގެ ފަހު ޖަލްސާއާ ކައިރިވާއިރު އާ ގިނަ ބިލްތަކެއް ވަނީ މަޖިލީހަށް ހުށަހަޅާފަ އެވެ. އޭގެ ތެރޭ ގިނައީ އާ މަޖިލީހަށް ހޮވިވަޑައިފެންފައި ނުވާ މެންބަރުުން ހުށަހެއްޅުއްވި ބިލްތަކެވެ. އެ މެންބަރުންނަށް އާ ބޮޑެތި ބިލްތައް ހުށަހަޅަން މިވަގުތު ޖާގަ ދެވެންޖެހޭ ހެއްޔެވެ؟ ބޮޑެތި ނިންމުންތައް ނިންމަން މިހާރު މިވަގުތު ޖާގަ ދެވެން ޖެހޭނެ ހެއްޔެވެ؟\nއާ ބިލްތަކާއެކު ދެބަސްވުންތައް\nހުށަހެޅުނު ފާހަގަ ކޮށްލެވޭ ބިލްތަކަށް ބަލާއިރު. ދިއްދޫ ދާއިރާގެ މެމްބަރު އަބްދުއް ލަތީފް މުހައްމަދު ހުށަހަޅާފައިވާ މަޖިލީހުގެ މެންބަރުންނާއި އެ ބޭފުޅުންގެ އަނބިން ނުވަތަ ފިރިން އަދި 18 އަހަރު ނުވާ ކުދިންނަށް އިންޝުއަރެންސް ސްކީމްގެ ދަށުން ބޭސް ފަރުވާ ލިބެންޖެހޭ ގޮތަށް ގާނޫނު ބަދަލު ކުރާ އިސްލާހާއި ވިލުފުށި ދާއިރާގެ މެންބަރު ރިޔާޒް ރަޝީދު ހުށަހެޅުއްވި ފަނޑިޔާރުކަން ކުރައްވާފައިވާ މެންބަރުންނަށް އިނާޔަތް ލިބޭ ގޮތަށް ކަނޑައަޅަން ހުށަހެޅި އިސްލާހު ހިމެނެ އެވެ.\nމެންބަރު ޔާމީން އަދި މުސްތަފާ: ޔާމީން ވަނީ އާ ބިލެއް މަޖިލީހަށް ހުށަހަޅާފަ\nމީގެ އިތުރުން ވެލިދޫ ދާއިރާގެ މެންބަރު ޔާމީން ރަޝީދު ހުށަހެޅުއްވި މަޖިލިސް މެންބަރުކަމުން ވަކިވާ ހިސާބުން ފެށިގެން މާލީ އިނާޔަތް ލިބޭ އިސްލާހު ވެސް ހިމެނެ އެވެ. އަނބުރާ ގެންދެވި ނަމަވެސް ރައްޔިތުންގެ މަޖިލިހުގެ މެންބަރުކަން ކުރައްވާފައިިވާ ފަރާތްތަކަށް ވީއައިޕީގެ ހިދުމަތް ދިނުމަށް ތިމަރަފުށީ ދާއިރާގެ މެމްބަރު މުހައްމަދު މުސްތަފާ ވެސް އިސްލާހެއް ހުށަހެޅުއްވި އެވެ.\nމެންބަރުންނަށް އިނާޔަތް އިތުރު ކުރުމަށް ހުށަހަޅާފައިވާ އިސްލާހުތަކާއި ގުޅިގެން އާންމު ރައްޔިތުންގެ މެދުގައި ވަނީ ވަރަށް ބޮޑަށް ހިޔާލުތަފާތުވުން އުފެދިފަ އެވެ.\n"އަދިވެސް މެންބަރުންނަށްތޯ އިނާޔަތްތައް ދޭންވީ، މިހާރުވެސް އެހާ ގިނަ އިނާޔަތްތައް ލިބޭ، އަދި މެންބަރު ކަމުން ވަކިވުމުން އާ އިނާޔަތްތަކެއް ލިބޭ ގޮތަށް ހެދިގެން ނުވާނެ، ވަކިން ހާއްސަކޮށް އެފަދަ ހުށަހެޅުމެއް މި ދުވަސްވަރު ހުށަހަޅަން ފުރުސަތު ދީގެން ވެސް ނުވާނެ، އެއީ މިހާރު ތިބި ގިނަ މެންބަރުންނަކީ އަންނަ މަޖިލީހުގައި ތިބޭނެ ބައެއް ނޫން، ރައްޔިތުން އެކަންކަމާ ދެކޮޅު،" އެމްޑީޕީގައި ހިމެނޭ ސިޔާސީ ބޭފުޅަކު ވިދާޅުވި އެވެ.\nމަޖިލިސް މެންބަރުންނަށް އިނާޔަތްތައް އިތުރު ކުރުމަށާއި ފަނޑިޔާރުންނަށް އިނާޔަތް އިތުރު ކުރަން ހުށަހެޅި މެންބަރުންނަކީ އަންނަ މަޖިލީހަށް ހޮވިފައިނުވާ މެންބަރުންނެވެ. ގިނަ ބަޔަކު ގަބޫލު ކުރާ ގޮތުގައި އެފަދަ ބިލްތައް މިވަގުތު އެ މެންބަރުންގެ ފަރާތުން އަންނަނީ އަމިއްލަ ފައިދާ އަށެވެ.\nއާ ބިލްތަކާއި ބޮޑެތި ބިލްތައް މަޖިލީހަށް ހުށަހެޅި އަވަސް އަރުވާލައިގެން ފާސް ކުރަން މަސައްކަތް ކުރަމުންދާތީ އެންމެ ބޮޑަށް ކަންބޮޑުވުން ފާޅު ކުރަނީ އެމްޑީޕީ އެވެ.\nގަލޮޅު އުތުރު ދާއިރާ މެންބަރު އީވާ އަބުދުﷲ އާއި އެމްޑީޕީގެ ޕާލަމަންޓަރީ ގުރޫޕްގެ ޑެޕިއުޓީ ލީޑަރު ރޮޒައިނާ އާދަމް ވަނީ ރައްޔިތުންގެ މަޖިލީހުގެ މެމްބަރުކަން ކުރައްވާފައިވާ ފަރާތްތަކަށް ގިނަ އިނާޔަތްތަކެއް ލިބޭ ގޮތަށް މަޖިލީހަށް ހުށަހަޅައިފައިވާ ބިލްތަކަށް ވޯޓް ނުދެއްވާނެ ކަމަށް މިހާރުވެސް ވިދާޅުވެފަ އެވެ.\nއީވާ އަބްދުﷲ މަޖިލީހުގައި ވާހަކަ ދައްކަވަނީ. -- ފޮޓޯ | މަޖިލިސް\nއެންމެ ބޮޑަށް އަޑު އުފުއްލަވާފައި ވަނީ އީވާ އެވެ. ފަނޑިޔާރުންނަށް އިނާޔަތްތައް ލިބޭ ގޮތަށް ފަނޑިޔާރުންގެ ގާނޫނަށް ހުށަހެޅި އިސްލާހަކަށް ބަހުސް ކުރެއްވި އިރު އީވާ ވިދާޅުވި ގޮތުގައި ފަނޑިޔާރުންގެ މައްސަލައަކީ ރައްޔިތުންގެ ތެރޭގައި ވަރަށް ބޮަޑަށް ހިލާފުތަކެއް އުފެދިފައިވާ މައްސަލައެކެވެ. އެހެން އޮއްވައި "މެންޑޭޓް ގެއްލިފައި" ތިއްބެވި މެންބަރުންތަކެއް އެ ފަރާތްތަކަށް އިނާޔަތްތައް ދޭން ފާސް ކުރުމަކީ ބަލައިގަނެވޭނެ ކަމެއް ނޫނެވެ.\n"މެއި މަހު އެމްޑިޕީން ވަދެ މިކަންކަން ބަދަލު ކުރާނަން. ފަނޑިޔާރުންނަށްދޭ އިނާޔަތްތަކަކީ ތިމަންނާ ދިން އިނާޔަތެއްގެ ގޮތުގައި ދައްކައި މަސައްކަތް ގޯހުން ކޮށްފައި އޮތް ކަމެއް ވީއާ ބަދަލު ކުރާނަން،" އީވާ ވިދާޅުވި އެވެ.\nއާ އިނާޔަތްތަކާއި އާބިލްތައް ހުށަހަޅައި އަވަސް އަރުވާލައިގެން މަސައްކަތް ކުރަން އެނގުނީ މެންބަރުކަން ގެއްލުނު ހިސާބުން ހެއްޔެވެ؟ އިހުލާސްތެރިނަމަ ފަނޑިޔާރުންނަށް އިނާޔަތް ދިނުމަށް ކުރިން ހުށަނޭޅުއްވީ ކީއްވެ ހެއްޔެވެ؟\nރައްޔިތުންގެ މަޖިލިސް މަޖިލިސް އިންތިހާބު 2019\nސްމާޓް މެންބަރު: ކޯޓް ބޭލުމެއް ނެތް!\nވޯޓްގައި ފިކުރު އިސްކޮށްފިނަމަ އޮތީ ހިތި ނަތީޖާ!


Ameena: Dhivehi Jinsuhlatheefunge roohu | Mihaaru\nއަމީނާ މުހައްމަދު އަމީން.\n09 މެއި 2020 - 09:55\nއެއީ 1950ގެ ފަހުބައިގެ އަހަރުތަކެވެ. ސަރުކާރުން ނިންމީ އަމީނިއްޔާ އާއި މަޖީދިއްޔާގެ 15 އަހަރުން މަތީގެ ދަރިވަރުން އިމްތިހާނުކުރުމަށް ފަހު މަދަރުސާ އިން ވަކިކޮށް ސަރުކާރުގެ ވަޒީފާތަކަށް ލެއްވުމަށެވެ. ކިޔެވުމުގެ މާހައުލުގައި ނުލާހިކު މަޖާކޮށް އުޅުނު އެކުދިންނަށް މަދަރުސާ އިން ވަކިވުމުން ޖެހުނީ ހަތާ ތަޅާލީމާ ކުޅަނދުރަށް ޖެހޭ ހާލެވެ. އެހެންވެ އެކުވެރިކަން ދެމެހެއްޓުމަށާއި ކުދިން ވިއްސިވިހާލިވިޔަ ނުދިނުމަށްޓަކައި އަމީނިއްޔާގެ ބައެއް ދަރިވަރުން އިސްނަގައިގެން ޖަމިއްޔާއެއް ހަދަން ނިންމި އެވެ.\nއެކަމުގައި މުހައްމަދު ޒާހިރު ނަސީރަށް ދެންނެވުމުން، ލަފާދެއްވީ "ޖިންސުއްލަތީފުންގެ ރޫހު"ގެ ނަމުގައި ޖަމިއްޔާ ހަދައި ކުރިއަށް ދިއުމަށެވެ. އެކަމަކު ގަވާއިދު ހަދައި، ރައީސާއަކު ހޯދަން ކުރި މަސައްކަތުގައި ކުރިމަތިވީ އުނދަގޫތަކާ އެވެ. ތަފާތު ސަބަބުތަކާ ހެދި، އަމީނިއްޔާގެ ނާޒިރާ އައިމިނަތު ހުސެއިން ވެސް އަދި ފާތިމަތު އިބްރާހިމް ދީދީ ވެސް އެއްބަސްވެވަޑައެއްނުގަތެވެ. އެ ކުދިން ދެން ދިޔައީ އައްނަބީލާ އަމީނާ މުހައްމަދު އަމީނުގެ އަރިހަށެވެ. އޭނާ އެކަން ވަގުތުން ގަބޫލުކުރެއްވި އެވެ.\nއެއީ މިދިޔަ ބުދަ ދުވަހު އަވަހާރަވި އަމީނާގެ އިޖްތިމާއީ ހިދުމަތްތަކުގެ ފެށުމެވެ. ދާހިލިއްޔާގައި ޖިންސުއްލަތީފުންގެ ރޫހު ރަޖިސްޓަރީކުރީ، ރާއްޖޭގައި އަންހެނުންނަށް ހާއްސަ ފުރަތަމަ ޖަމިއްޔާގެ ގޮތުގަ އެވެ. އަތިރީގޭ ބޮޑު ކޮޓަރީގައި ބޭއްވި ޖަލްސާއެއްގައި، އަދުނާން ހުސެއިން އިފްތިހާކޮށްދެއްވި އެ ޖަމިއްޔާ ވެގެންދިޔައީ ދިވެހި އަންހެނުންނަށް އިޖްތިމާއީ މައިދާންތަކުންނާއި ކުޅިވަރުގެ ދަނޑުތަކުން އަދި މުނިފޫހިފިލުވުމުގެ އިސްޓޭޖުތަކުން ފުރުސަތުތައް ހުޅުވައިލި ޖަމިއްޔާ އަށެވެ.\nއަމީނާ (ވ) ބައްޕަ މުހައްމަދު އަމީން (މ) އަދި ޖަމީލާ އިބްރާހިމް ދީދީއާ އެކު ސްރީ ލަންކާގައި ކިޔަވަން ހުންނެވި ދުވަސްވަރުގެ ފޮޓޯއެއް. --ފޮޓޯ: ވޮނަދަނަ ރާއްޖެ.\nއެ ޖަމިއްޔާއަކީ އަމީނާގެ ބައްޕަ މުހައްމަދު އަމީން، އެމަނިކުފާނުގެ ވެރިކަމުގައި ދިވެހި އަންހެނުން ބާރުވެރިކުރުވަން ފެއްޓެވި މަސައްކަތްތަކަށް އިތުރުވި ބޮޅެކެވެ. އަމީނާ ލިޔުއްވާފައިވާ ގޮތުގައި ދިވެހި އަންހެނުން ކުރާނެ ނުކުރާނެ ކަމެއް ނޭނގި، ވަރަށް ފަހަތު ސަފެއްގައި، ތިއްބާ އެ މީހުންނަށް ހިނގާނެ އައު މަގެއް އޭނާގެ ބައްޕާފުޅު ކޮއްޓަވައިދެއްވާފައިވެ އެވެ.\n"ދިވެހި ގައުމައިގެން ހިނގާށެ ކުރިއަރައިގެން ހިއްމަތުން، ދިވެހި އަރްޟާއި ތޫލުގައި އުނިކަމެއް ފިލުވައިލަމުން"ނޭ ބުނަމުން، ކުރިއަށް ހިނގަން ފެށީ އެ ދުވަހުން ފެށިގެންނެވެ،" އަމީނާ 2002 ގައި "ހުވާސް" މަޖައްލާގައި ލިޔުއްވި އެވެ.\nޖިންސުއްލަތީފުންގެ ރޫހަކީ އަމީން ދިވެހި އަންހެނުންގެ ކުރިމަގަށް ކޮށްޓެވި މަގުގައި އަމީނާ އިސްވެ ހުންނަވައި ފަތުރައިލެއްވި ދޫލައެކެވެ. އެ ދޫލައިގެ މަތިން ލާފައި ގޮސް އެ ޒަމާނުގައި އަންހެނުން ނުވަންނަ ދޮރޯށްޓެއް ނެތެވެ. އަތްތެރިކަމުގެ މައުރަޒުތަކުގައި ކުޅަދާނަކަން ދައްކާލި އެވެ. ކުޅިވަރު މުބާރާތްތަކުގައި ހުނަރު ދައްކައިލި އެވެ. ދިވެހި ސަގާފަތް ދިރުވި އެވެ. އިސްޓޭޖް ތަމްސީލްތައް ބާއްވައި ހުނަރުވެރި އެކްޓަރުން އުފެއްދި އެވެ. އަރަބި، އުރުދޫ އަދި ދިވެހި ކިލާސްތައް ބާއްވައި ތައުލީމުގެ އަލިކަން ފެތުރި އެވެ. ހުޅުލޭ އެއާޕޯޓް ހެދިއިރު އަމަލީ ގޮތުން ބައިވެރިވި އެވެ. "ޖިންސުއްލަތީފް" ނަމުގައި މަޖައްލާއެއް ނެރުނެވެ. އެކަންކަމަށް ފަންޑްރެއިޒްކުރީ ހާއްސަ ހަރަކާތްތަކެއް ބާއްވައިގެންނެވެ. ސިނެމާ ކުއްޔަށް ހިފައިގެން ފިލްމު ދެއްކި އެވެ. ކާނިވާތަކާއި ޝޯތައް ބޭއްވި އެވެ.\n"[ބޮޑުވަޒީރު] އިބްރާހިމް ނާސިރު އެއް ދުވަހު ވިދާޅުވީ ތިމަންމާ އެންމެ އުފާވަނީ ރޫހަށް އަމިއްލަ އަށް ނުކުރެވޭނެ ކަމެއް ނޯންނާތީއޭ،" ޖަމިއްޔާގެ އޭރުގެ މެމްބަރު ރަމްލާ އަބްދުލްޣަނީ ވިދާޅުވި އެވެ.\nއަމީނާ (ކ) އާއި ފިރިކަލުން މާވާގޭ އަބްދުލްހަމީދު އަހުމަދު (ވ) އެ ދެމަފިރިންގެ ދަރިފުޅު ޝުވޭކާރު އާ އެކު: އަމީނާއާ އަވަހާރަވީއިރު ހަމީދުއާ ދެބޭފުޅުންގެ ކައިވެންޏަށް ވަނީ 49 އަހަރުވެފައި.\nކުރީގެ ވަޒީރު އައްބާސް އިބްރާހީމް ވިދާޅުވި ގޮތުގައި، އަންހެނުންގެ ތަރައްގީ އާއި ކުރިއެރުމަށް ރަސްމީ ސިފައެއްގައި މާ ގިނަ ކަންތައްތަކެއް ނުހިނގާ ދުވަސްވަރެއްގައި އަމީނާ އިސްނެންގެވުމާ އެކު ޖިންސުއްލަތީފުންގެ ރޫހުން ކުރީ ވަރަށް ބޮޑު މަސައްކަތެކެވެ. ރަމްލާ ވެސް ވިދާޅުވީ ދިވެހި އަންހެން ދަރިންނަކީ މުޖުތަމައު އަށް ފައިދާހުރި ހިދުމަތްތެރި ތަހުޒީބު ބަޔަކަށް ހެއްދެވުމުގައި، ޖިންސުއްލަތީފުންގެ ރޫހުގެ ރައީސާގެ މަގާމުގައި ހުންނަވައިވެން އަމީނާ ކޮށްދެއްވި އަގުހުރި ގިނަގުނަ ހިދުމަތްތައް ފޮހެވިގެންނުދާނެ ކަމަށެވެ.\nހާއްސަ ގޮތެއްގައި، އަމީނާގެ ހިތާ ގުޅިފައިވައި ދާއިރާއެއް ކަމަށްވާ ކުޅިވަރުން އަންހެނުން ކުރިއަށް ނެރެން ވަރަށް ގިނަ މަސައްކަތްތަކެއް އޭނާ ކުރެއްވި އެވެ. ހުދު އަމީނާ އަކީ ވެސް އޭރުގެ ސްޕޯޓްސްވުމަންއެކެވެ. ސްރީ ލަންކާގައި ކިޔަވާވިދާޅުވާން ހުންނެވިއިރު ސްކޫލް ޓީމަށް އަދި ފަހުން މާލޭގައި ރަސްމީ މުބާރާތްތަކުގައި ޓެނިސް ކުޅުއްވި އެވެ. ރިކްރިއޭޝަނަލީ ބެޑްމިންޓަން ކުޅުއްވި އެވެ. އަދި ފަހުން ރާއްޖޭގައި ބެޑްމިންޓަން އެސޯސިއޭޝަނެއް އުފެދުމުން ފުރަތަމަ ޗެއާޕާސަންކަން ވެސް ކުރެއްވި އެވެ. އަމީނާގެ އަތްޕުޅުގައި ދިވެހި ކުޅިވަރުގެ ހާއްސަ ދެ ޝަރަފެއް އޮވެ އެވެ. އެއީ ފުރަތަމަ ޖުމްހޫރިއްޔާ އިއުލާންކުރަން 1953 ގައި ބޭއްވި ހަރަކާތްތަކުގެ ތެރޭގައި އޮތް ރާއްޖޭގެ ފުރަތަމަ އަންހެން ފުރަތަމަ ފުޓްބޯޅަ މެޗުގައި އަދި އަންހެން ފުރަތަމަ ކްރިކެޓް މެޗުގައި އެއްކޮޅުން ވާދަކުރި ޓީމުގެ ކެޕްޓަންކަން ކުރެއްވުމެވެ. މީގެ ތެރެއިން ފުޓްބޯޅަ މެޗުން އަމީނާގެ ޓީމު 2-1 މޮޅުވިއިރު ލަނޑެއް ޖެއްސެވި އެވެ.\nލިއުންތެރިޔާ މުހައްމަދު ޖަމީލަށް، އަމީނާ ދެއްވި އިންޓަވިއު.\nއިޖްތިމާއީ ހިދުމަތާއި ކުޅިވަރު ހަރަކާތްތަކާ އެއްވަރަށް އޭނާ ގެންދެވީ ސަރުކާރަށް ވެސް ހިދުމަތްކުރައްވަމުންނެވެ. އެގޮތުން 1955 އިން ފެށިގެން ދެ އަހަރަށް ވުރެ ގިނަ ދުވަހު މަދަރުސަތުލް ސަނިއްޔާގެ ނާޒިރުގެ ނާއިބުކަން ކުރެއްވި އެވެ. އޭގެ ފަހުން 1961 ގައި ސިއްހަތާ ބެހޭ ވުޒާރާގެ ސެކްރެޓަރީކަން، ބޮޑުވަޒީރުގެ އޮފީހުގެ ސެކްރެޓަރީކަން އަދި ބޮޑުވަޒީރު ނާސިރުގެ ސެކްރެޓަރީކަން ވެސް ކުރެއްވި އެވެ. އެ ދުވަސްވަރު، ސިނެކޯ ރޭޑިއޯ ހިންގާ އަތިރީ މާފަންނުގެ (މިހާރުގެ ތީމުގެ) އަށް ރޭޑިއޯގެ އިންޖިނޭރުންނާ ވާހަކަދައްކަވަން ނާސިރު ވަޑައިގަންނަވާއިރު ތަރުޖަމާނެއްގެ ގޮތުން އަމީނާ ގެންދެވި އެވެ. ފަހުން އަމީނާ ގާތުން ނާސިރު އެދިވަޑައިގަތީ އިނގިރޭސި ހަބަރު އެނައުންސްކުރާށާއި ހަބަރު ފާސްކުރަން ރޭޑިއޯ އަށް ވަޑައިގަތުމަށެވެ.\n"އޭގެ ތެރޭގައި އަންނާނެ އިބްރާހިމް ހިލްމީ ކަހަލަ އަދުނާން ހުސެއިން ކަހަލަ ބޭފުޅުން އިނގިރޭސި ބަހުން އެކިއެކި މައުލޫއަށް ލިޔުއްވާފައި ހުންނަ ބޮޑެތި މަޒްމޫންހެން ހުންނަ އެއްޗިހި. އެވެސް ފާސްކޮށްލައިގެން އަޅުގަނޑު އޭރު ކިޔަމުންގެންދިޔައީ،" އަމީން ދީދީ އަވަހާރަކޮށްލި ހާދިސާއާ ބެހޭ ގޮތުން "އޯކިޑް" ނަމުގައި ފޮތެއް ލިޔުއްވި ނޫސްވެރިޔާ މުހައްމަދު ޖަމީލަށް ދެއްވި އިންޓަވިއުއެއްގައި އަމީނާ ވިދާޅުވި އެވެ.\n"އަޅުގަނޑު އުޅުނީ ފަސް މަސް ދުވަސް ވަންދެން. އެހާތަނުން ވީ ގޮތަކީ އަޅުގަނޑު އެއްކަލަ ޓޮންސިލް ކަންތައް ހުންނާތީ، ވަރަށް ކުޑަކުޑަ އެއާކޮންޑިޝަންކޮށްފައި ހުންނަ ތަނެއް ހުންނަނީ އެނައުންސްކުރަން ވަންނަން، އެހެންވީމާ އެތަނަން ވަންނަން ފެށީމާ ވީގޮތަކީ އަޅުގަނޑު މާ ބޮޑަށް ކަރު ސަކަރާތްވީ."\nއަރުވާލުން، ޖަމިއްޔާ އުވުން އަދި ސަރުކާރުން ވަކިވުން\nއަމީނާގެ ސަރުކާރުގެ ހިދުމަތްތަކަށާއި ޖިންސުއްލަތީފުންގެ ރޫހުގެ ހަރަކާތްތަކަށް ހުއްޓުމެއް އައީ 1967 ގައި އޭނާ އަރުވާލުމުންނެވެ. އިބްރާހިމް ނާސިރުގެ ބޮޑުވަޒީރުކަމުގައި އެމަނިކުފާނުގެ ބޮޑުބޭބޭފުޅު އަދި އަމީނާގެ އޭރުގެ ފިރިކަލުން އަބްދުލްމަޖީދު މާހިރާ ޖެހުނު ސިޔާސީ މައްސަލަތަކަށް ފަހު، ފެނުނީ މާހިރުގެ މައްޗަށް ދައުވާއެއް އުފުލުނުތަނެވެ. އޭރު އޮންނަ ގޮތުން ފިރިމީހާ ސިޔާސީ ކުށެއްގައި ބެދޭއިރު، އެކަން އަނބިމީހާ ރިޕޯޓްކޮށްފައިނުވާ ނަމަ އޭނާގެ މައްޗަށް ވެސް ދައުވާ އުފުލެ އެވެ. އެހެންވެ ނާސިރުގެ އަނބިކަނބަލުން މަރިޔަމް ސައީދަށް ބޮޑުދައިތަ ވިދާޅުވާ އަމީނާ އަށް ވެސް ހުކުމް އައީ އެވެ.\nއަމީނާ (ކ) އޭނާގެ ދެ ބޭފުޅުން ކަމަށްވާ ފަރަހަނާޒް (ވ2-) އަދި ޝުވޭކާރު (ކ-2) އާ އެކު ކާބޯތަކެތީގެ މައުޒަރެއްގައި.\nއަމީނާގެ ބަދަލުގައި ޖަމިއްޔާ ހިންގާނެ މީހަކު ނުލެވި، މުއްދަތު ފާއިތުވުމުން ޖިންސުއްލަތީފުންގެ ރޫހު އުވުނީ އެވެ. ރަމްލާ ވިދާޅުވީ އެއީ "މިނިވަން ދޫނިތަކެކޭ އެއްގޮތަށް އުދުހި އުޅެނިކޮށް އަންހެނުންނަށް ލިބުނު މާޔޫސްކަމެއް" ކަމަށެވެ.\nއަމީނާ އެންމެ ފުރަތަމަ އަރުވާލީ ޅ. އޮޅުވެލިފުށްޓަށެވެ. ފަހުން ޅ. ކުރެންދުއަށް ބަދަލުކޮށްފައިވަނިކޮށް ވަރަށް ބޮޑަށް އާލާސްކަންފުޅެއް ޖެހި، "ނުމެ ކެވި ނުމެދިރި" އޮއްވާ މާލެ ގެނެސް ހޮސްޕިޓަލުގައި 40 ދުވަހު ބާއްވައިގެން ފަރުވާ ދޭން ޖެހުނެވެ. އެއަށް ފަހު ތިން އަހަރެއްހާ ދުވަހު ގޭ ބަންދުގައި ހުންނެވި އެވެ. އެ ހުކުމް ތަންފީޒްވަމުން ދިޔައީ އަމީނާ އާއި މާހިރަށް ލިބިވަޑައިގެންނެވި ތިން ބޭފުޅުން، އިބްރާހިމް ފައިސަލާއި އަމީން ފައިސަލް އަދި ފަރަހަނާޒް ފައިސަލް ވަރަށް ތުއްޕުޅުއިރުގަ އެވެ. (ފަހުން، 1972 ވަނަ އަހަރު ކައިވެނިކުރެއްވި މާވާގޭ އަބްދުލްހަމީދު އަހުމަދު ދީދީ އަށް ޝުވޭކާރު ހަމީދު ލިބިވަޑައިގަތެވެ.)\n"އަޅުގަނޑު އެންމެ ކުޑައިރު މަންމަގެ ހަނދާނެއް ނުހުރޭ. އެންމެ ފުރަތަމަ ވެސް މަންމަ (ޅ. އަތޮޅުން ގެނެސް) ހޮސްޕިޓަލުގައި އޮއްވާ ދުށް ހަނދާން ހުންނަނީ،" އިނގިރޭސި ވިލާތުގައި ހުންނަވާ ރާއްޖޭގެ ސަފީރު ޑރ. ފަރަހަނާޒް ވިދާޅުވި އެވެ.\n"މޮންޓެސޫރީގައި ކިޔެވިއިރު އޮތް ކޮންސަޓަކަށް މަންމަ އާއި ބައްޕަ އަށް ދޭން ސްކޫލުން ދެ ޓިކެޓް ދިނީމާ އަޅުގަނޑު އަނބުރާ އާންޓީ އަތަށް ދީފައި ބުނީ އަޅުގަނޑުގެ މަންމަ އާއި ބައްޕައެއް ނުތިބެޔޭ. އެހެން ބުނުމާ އެކު އާންޓީ ރޯން ފެށީ. އަޅުގަނޑަށް އެހެން ބުނެވުނީ، އެއީ އޭރު އަޅުގަނޑަށް މަންމަ އާއި ބައްޕަ ނުފެންނާތީ."\nއަމީނާ (ވ) އޭނާގެ ދޮށީ އަންހެން ދަރިފުޅު ފަރަހަނާޒްއާ އެކު.\nއޭރު ސިޔާސީ މާހައުލު އޮތް ގޮތުން، އަމީނާ ބަންދުގައި ހުންނެވި އެ ދުވަސްކޮޅު އޭނާއާ ބެހޭ ގޮތުން އެގޭ މީހުން ވާހަކަދައްކަން ޖެހެނީ ވެސް ވައިއަޑުންނެވެ. އެކަމަކު އޭގެ އަހަރުތަކެއް ފަހުން މައުމޫން އަބްދުލްގައްޔޫމް ވެރިކަމާ ހަވާލުވެވަޑައިގަތުމާ އެކު އަމީނާ އަށް ސަރުކާރުގައި ހިދުމަތްކުރެއްވުމުގެ ފުރުސަތު ދެއްވި އެވެ. އަދި ޖަމިއްޔާ އަލުން ރަޖިސްޓްރީކުރި އެވެ. މި ފަހަރު ސީދާ އަމީނާގެ ނަމުގަ އެވެ. ސަރުކާރުގެ ހިދުމަތުގައި 1980 ގައި އަމީނާ އަށް ރައީސް މައުމޫން ދެއްވީ ރައީސް އޮފީހުގެ ޑިރެކްޓަ އޮފް ސޯޝަލް އެފެއާޒް ކަމުގެ މަގާމެވެ. އެއީ މިއަދު ފުޅާވެފައިވާ ސޯޝަލް ސެކިއުރިޓީ އާއި ވެލްފެއާގެ ކަންކަން ބައްޓަންވަމުން އައި ދުވަސްވަރެވެ.\nއެ މަގާމް އަށް އަހަރު ފުރުއްވުމަށް ފަހު މިނިސްޓްރީ އޮފް ހޯމްއެފެއާޒް އެންޑް ސޯޝަލް ސާވިސަސްގެ ޑިރެކްޓަ އޮފް ސޯޝަލް އެފެއާޒް ކަމުގެ މަގާމް އަދި ފަހުން މިނިސްޓްރީ އޮފް ހެލްތު އެންޑް ވެލްފެއާގެ ޑިރެކްޓަ އޮފް ސޯޝަލް ސާވިސަސް ކަމުގެ މަގާމް އޭނާ ފުރުއްވި އެވެ. އޭނާ ވަނީ އޭރު ކުރިމަތިވެފައި އޮތް އިޖްތީމާއި ވަރަށް ގިނަ ކަންކަން ހައްލުކުރެއްވުމުގައި މުހިއްމު ދައުރެއް އަދާކުރައްވައިފަ އެވެ. ކ. ގުރައިދޫގައި ހުންނަ ހާއްސަ އެހީއަށް ބޭނުންވާ މީހުންގެ މަރުކަޒުގެ މަސައްކަތާއި އަދި މަސްތުވާތަކެއްޗާ ދެކޮޅަށް އުފެއްދި ނާކޮޓިކްސް ކޮންޓްރޯލް ބޯޑުގެ މަސައްކަތްކުރެއްވި އެވެ. އަދި އަންހެނުންގެ ގައުމީ ކައުންސިލުގެ މެމްބަރުކަން ވެސް ކުރެއްވި އެވެ.\nއަމީނާ (މ) ރައީސް މައުމޫން އަރިހުގައި ކ. ގުރައިދޫގައި ހުންނަ މަރުކަޒަށް ކުރެއްވި ޒިޔާރަތެއްގައި މީހަކާ ވާހަކަދައްކަވަނީ.\nމީގެ އިތުރުން 1980 އިން 1989 ވަނަ އަހަރުގެ ނިޔަލަށް ރައްޔިތުންގެ މަޖިލީހުގައި ރައީސުލްޖުމްހޫރިއްޔާގެ މެމްބަރުކަން ކުރެއްވި އެވެ. އޭނާ އަކީ، އޭރުގެ ނިސްބަތުން ބަހުސްތަކުގައި ބައިވެރިވެވަޑައިގެން ވާހަކަދެއްކެވި މެމްބަރެއް ކަމަށް، އޭރުގެ މެމްބަރަކު ވިދާޅުވި އެވެ. އިޖްތިމާއީ، ސިޔާސީ މައްސަލަތަކުގައި އޭނާގެ ގަލަން ވެސް ހިނގި އެވެ. އަދަބީ މަސައްކަތްތަކަކީ އަމީނާގެ ލެޔާ ގުޅިފައިވާ ކަމެކެވެ. ބައްޕަ އަމީން ދީދީ އާއި މައިފުށު ކާފަ ހުސެއިން ސަލާހުއްދީނަކީ އަދަބީ ދުނިޔޭގެ އެންމެ އަލިގަދަ ތަރިންނެވެ. މަންމަ ފާތިމަތު ސައީދާއި ބޮޑުދައިތަ މަރިޔަމް ސައީދާއި ބޮޑުބޭބެ އިބްރާހިމް ޝިހާބަކީ އެހާމެ ހުނަރުވެރި ޅެންވެރިންނެވެ. އޭނާ އެޑިޓަރުކަން ކުރެއްވި "ޖިންސުއްލަތީފް" މަޖައްލާގެ އިތުރުން އެ ދުވަސްވަރު ނުކުތް ބައެއް މަޖައްލާތަކަށް ލިޔުއްވި އެވެ. އިނގިރޭސި ލިޔުންތައް ދިވެހި ބަހަށް ތަރުޖަމާކުރެއްވި އެވެ. އޭނާ އެ ޕާޓީއެއްގެ މެމްބަރަކަށް ވެވަޑައިގެން ފޯރީގައި ތާއީދުކުރެއްވި އެމްޑީޕީ، ލަންކާގައި ހިންގިއިރު 2004 ގައި ރައީސް މުހައްމަދު ނަޝީދަށް "އިހުއްސުރެ ގައުމު ދެކެ ލޯބިވާ ދަރިއެއްގެ ގަލަމުން" ނަމުގައި ލިޔުއްވާފައި ދެއްވި މަޒްމޫނަކީ އެ ބޭފުޅުންނަށް އޭރު ލިބިވަޑައިގެންނެވި ވަރަށް ބޮޑު ހިތްވަރެކެވެ.\nދެކޮޅުވެރިކަމެއް، ބަދަލުހިފުމެއް ރޫހެއް ނުގެންގުޅުއްވާ\nއަމީނާގެ އެ ހިދުމަތްތަކަށް ވުރެ މަތިވެރީ، އާއިލާ އިން ދެކޭ ގޮތުގައި، އެއްވެސް މީހަކާ ދޭތެރޭ ހިތިކަމެއް، ދެކޮޅުވެރިކަމެއް، ބަދަލުހިފުމުގެ ރޫހެއް ނެތް އިންސާނިއްޔަތުކަމުގެ މާތް ސިފަތަކެވެ. އަމީނާގެ އެންމެ ޒުވާން ދުވަސްވަރު ތަޖުރިބާކުރައްވަން ޖެހިވަޑައިގަތީ، އޭގެ ދިމާއިދިކޮޅު ސިފަތަކެއް އަށަގަނެފާނެ ފަދަ ހިތްދަތި، ބިރުވެރި، މާޔޫސީ ކަންކަމެވެ. އޭނާ ލަންކާގައި ކިޔަވާވިދާޅުވާން ހުންނަވަނިކޮށް، ބައްޕަ އަމީނުގެ ވެރިކަން، އާއިލީ ބަޔަކު އިސްވެ ތިބެ އިންގިލާބުކޮށްލީ އެވެ. އޭރު ލަންކާގައި ހުންނެވި އަމީން އެނބުރި ވަޑައިގަތުމުން، ދޫނިދޫގައި ބަންދުކުރި އެވެ. ވެރިކަން އަލުން ހޯއްދަވަން މާލެ ވަޑައިގެން އުޅުއްވަނިކޮށް، ހަވަރު އެއްވެސް އަމީންގެ ގައިކޮޅުގައި ތަޅައި ހަށިކޮޅަށް ބޮޑެތި އަނިޔާތަކެއްދީ، މާލޭ ފަޅުގައި އޮތް ބޮއްކުރައެއްގެ ތެރެއަށް އެއްލައިލީ އެވެ. މާ ބޮޑު ބޭސްކުރުމެއް ނެތި އަނެއް ދުވަހު ތަހުގީގު ހިންގައި ޝަރީއަތްކޮށް، ވެރިކަމާ ދެކޮޅަށް ނުކުތްކަމުގެ ކުށުގައި ކ. ގާފަރަށް އަރުވައިލީ އެވެ. އަވަހާރަވީ ހާލުކޮޅު ބޮޑުވެ، ކ. ވިހަމަނާފުށި (ކުރުނބާ މޯލްޑިވްސް) އަށް ގެނެސް ހުންނަވަނިކޮށެވެ.\n"ކާފައާ މެދު ވީ ބޭއިންސާފާ މެދު ވިސްނައި އަޅުގަނޑުމެންނަށް ވަރަށް އުނދަގޫވޭ. އެކަމަކު މަންމަގެ ހިތުގައި، އެކަން ކުރި ބަޔަކާ މެދު އެއްވެސް ހިތިކަމެއް، ރުޅިވެރިކަމެއް ނެތް. އެއީ މަންމަގެ މިޒާޖުގައި ހުންނަ ކަމެއް ނޫން،" ފަރަހަނާޒް ވިދާޅުވި އެވެ.\n"އަބަދުވެސް ކަންކަމުގައި ކުރިއަށް ވިސްނުމަށް އަޅުގަނޑުމެންނަށް އިރުޝާދު ދެއްވަނީ. ކަންކަމާ ނުގަބޫލުވެ މާ ގިނަ އިރަކު ވެސް ނުހުންނާނެ. އެއްވެސް މީހަކާ މެދު ހިތުގައި ބުރަކަމެއް ނުގެންގުޅުއްވާނެ."\nއަމީނާ އަރުވާލި ވާހަކައާ ބެހޭ ގޮތުން ސުވާލުކުރިޔަސް، އަބަދުވެސް ވިދާޅުވެދެއްވީ އެ "ދަތުރު" ގެ އުފާވެރި ވާހަކަތަކެވެ. މަޖާ ވާހަކަތަކެވެ. އެކަމާ ދެރަވެ، މާޔޫސީ ވާހަކަތަކެއް ނުދައްކަވަ އެވެ.\n"އަމީނާގެ ހަޔާތްޕުޅުގައި ވެސް އުފަލާއި ހިތާމަތަކާ ކުރިމަތިވެވަޑައިގަތް. އެއިން ކޮންމެ ވަގުތެއްގައި ވެސް ފެނުނީ ކެތްތެރިކަމުގެ ލާމަސީލު މިސާލެއް،" ރަމްލާ ވިދާޅުވި އެވެ.\nއަމީނާ އާއި ފަރަހަނާޒް، މާލޭގައި ބޭއްވި ތިމާވެށީގެ މުޒާހިރާއެއްގައި ބައިވެރިވަނީ.\nދަރިން ތަރުބިއްޔަތުކުރަމުން، ސަރުކާރަށް ހިދުމަތްކުރައްވަމުން ދެން ލިބޭ ވަގުތެއް ވިއްޔާ ހުސްކުރެއްވީ އިޖްތިމާއީ ކަންކަމަށެވެ. ހެންވޭރު އަވަށް ކުރިއެރުވުމަށް ވެސް ވަރަށް ގިނަ މަސައްކަތްކުރެއްވި އެވެ. އެ އަވަށުގެ ކްލަބް، ނިއު ރޭޑިއަންޓަށް ވަރަށް ބޮޑަށް ތަރުހީބު ދެއްވި އެވެ. ގޭގައި ދިދަ ނެންގެވި އެވެ. އެ ކްލަބުން ތަށި ހޯދުމުން ގޭގައި ޕާޓީ ބާއްވަވަ އެވެ. އެއީ އެކުވެރިނަ ގިނަ ބޭފުޅެއް ވެސް މެ އެވެ. އަދި ބައްޕަ އާއި މަންމަގެ ފުށުން ތިއްބެވި އާއިލީ ރަހުމަތްތެރިންނާ ދާއިމަށް ގުޅުން ބޭއްވެވި އެވެ.\n"އަޅުގަނޑު ހަނދާނެއް ނުހުރޭ ގޭގައި އަޅުގަނޑުމެން އެކަނި ކޭ ހަނދާނެއް. އަބަދުވެސް ކޮންމެވެސް ބަޔަކު ތިބޭނެ. ކޮންމެވެސް ބަޔަކު ބައިވެރިކުރައްވާނެ. ހުރިހާ ރަށްޓެހިންނާ ވެސް ގަވާއިދުން ގުޅުން ބޭއްވެވި،" ފަރަހަނާޒް ވިދާޅުވި އެވެ.\nހިނިތުންވެ ހުންނަވައި އަމިއްލަ އަށް ބިނާކުރެއްވި ހަޔާތް\nއަމީނާގެ އުމުރުފުޅުން 85 އަހަރުގައި އަވަހާރަވީ، 17 އަހަރުގައި ބައްޕަ އަވަހާރަވުމުން އަމިއްލަ އަށް ބިނާކުރެއްވި ހަޔާތުގައި އުހަށް ދަތުރުކުރެއްވުމަށް ފަހު އެވެ. އޭނާގެ ހަޔާތަށް ދުރުމި އަޅާއިރު ފެންނަނީ ގޮވާލި ކޮންމެ ވަގުތަކު ގައުމަށާއި މުޖުތަމައު އަށް ހިދުމަތްކުރެއްވި ތަނެވެ. ހިތްދަތިކަން ތަހައްމަލުކުރައްވައި، އިހުސާންތެރިކަމާއި އޯގާތެރިކަން އިސްކުރެއްވިތަނެވެ.\nއެއީ އަމީނާގެ ބައްޕަ އަބަދުވެސް ދެއްވި ނަސޭހަތެވެ. އަމީން އަބަދުވެސް ވިދާޅުވަމުން ގެންދެވީ ދިވެހި ގައުމަށް ހިދުމަތްކުރުމަށްޓަކައި ހިތުގައި ވަރުގަދަ އަޒުމެއް ކަނޑައެޅުމަށެވެ. އަމިއްލަ އުފަލުން މަހުރޫމުވެ ގައުމަށްޓަކައި އުފުލަން ޖެހޭ ކޮންމެ ބުރައެއް އުފުލުމަކީ އުފަލެއް ކަމުގައި ދުށުމަށެވެ. ގައުމީ ލޯތްބާއި ގައުމީ ރޫހަކީ ކޮން އެއްޗެއްކަން ދަސްކޮށްދެއްވޭތޯ މަސައްކަތްޕުޅުކުރެއްވި އެވެ. ވަކިން ހާއްސަ ގޮތެއްގައި، ދިވެހި އަންހެނުން ތިބި ހާލާއި ދޭތެރޭ ވިސްނާ ފިކުރުކުރުމަށް އިލްތިމާސް ކުރައްވަމުން ގެންދެވި އެވެ.\n"ލޯބިވާ ދަރިފުޅާ އެވެ. ދަރިފުޅަށް ކިޔެވުނު އެއްޗެއް ކިޔެވުނީ، ދިވެހި ސަރުކާރުގެ އެހީގަ އެވެ. އެކަން އަބަދުވެސް ހަނދާންކުރާށެވެ. އަބަދުވެސް ގައުމަށް ހިދުމަތްކުރާށެވެ."\nއަމީނާގެ ބައްޕަ މުހައްމަދު އަމީން އަދި މަންމަ ފާތިމަތު ސައީދު (ގެންގުޅުއްވާ ބުޅާ އުނގުގައި): އަމީނާ އަކީ ވެސް ބުޅާ ގެންގުޅުއްވި ބޭފުޅެއް، އަވަހާރަވީ އިރު 23 ބުޅާ ގެންގުޅުއްވި. --ފޮޓޯ: ވޮނަދަނަ ރާއްޖެ\nއެއީ އަމީން ދިރިހުންނަވަނިކޮށް އަމީނާއާ އެންމެ ފަހުން ބައްދަލުވިއިރު ދެއްވި ނަސޭހަތެވެ. އޭގެ ފަހުން ދޫނިދޫގައި ހުންނެވި އިރު ބައްޕައާ ބައްދަލުވޭތޯ އެތައް މަސައްކަތްކުރެއްވި ނަމަވެސް އެ ފުރުސަތެއް ސަރުކާރުން ނުދިނެވެ. އަމީން ދޫނިދޫގައި އޭރު ހުންނަވައި އަމީނާ އަށް ފޮނުއްވި ނަސޭހަތުގެ ސިޓީއެއް ވެސް އަމީނާ އަށް ރައްދެއްނުކުރެ އެވެ. އެ ސިޓީ ލިބިވަޑައިގަތީ ބައްޕަ އަވަހާރަވިތާ 30 އަހަރު ފަހުން 1983 ވަނަ އަހަރު އެވެ. އެ ސިޓީގައި އަމީން ދެއްވަވާފައި ހުރި ނަސޭހަތްތަކާއި އިރުޝާދުތަކަށް، އަމީނާ އަށް ހުންނެވުނީ ނޭނގި ނަމަވެސް ތަބާވެވަޑައިގެންނެވިފަ އެވެ.\n"ދުނިޔެ އަކީ، އެއް ދުވަހު، ހިނިތުންވަމުން، އަނެއް ދުވަހު، ތުން ފިއްތަމުން، ދާ ތަނެކެވެ. އިންސާނީ ހަޔާތަކީ އެއްގޮތުން އަނެއް ގޮތަށް ބަދަލުވަމުންދާ އެއްޗެކެވެ. ބުއްދިވެރިޔަކީ، ވިސްނުންތެރިޔަކީ، "އެދޭ މިގޮތާއި ދިމާނުވެދާ ނަތީޖާއެއް ލޮލަށް ފެނުނަސް' ހިނިތުންވާން އެނގޭ މީހާ އެވެ،" އަމީނުގެ ނަސޭހަތުގައިވެ އެވެ.\nއަމީނާގެ ހަޔާތް ވެސް އޭނާއާ ބައްދަލުކުރީ އެއް ދުވަހު ހިނިތުންވަމުން އަނެއް ދުވަހު ތުންފިއްތަމުންނެވެ. އެކަމަކު އަމީނާ ހުންނެވީ ބައްޕަ ވިދާޅުވިހެން ހިނިތުންވެފަ އެވެ. އެ ހިނިތުންވުން ވެގެންދިޔައީ ދިވެހި ޖިންސުއްލަތީފުންގެ "ރޫހަ"ށެވެ.\nތާރީހް ރައީސް އަމީން ރޯދަމަސް 2020\nއަމީނާގެ ފުރާނަފުޅަށް ރަޙުމަތްލައްވާށިއެވެ.މިއީ ދިވެހި ދަރިންނަށް ނަމޫނާ އެއްގެނެސްދޭ ފަދަ ލިޔުމެކެވެ.އަދި ދިވެހި ސިޔާސީ ކަންކަން ނިއުޅެމުންދާގޮތާއި އެގުޅުންތަށް ގުޅިފައިއިވާ "ޝާހީ" ކަން އެގިގެން ދެއެވެ.އަހަރުމެން ދަސްކުރަންވީ މި ބުނިކަންތަކެވެ.ސިޔާސީ ގުޅުންތަކާއި "ޝާހީ" ކަމުގެ ތެރެއިން "ޖިންސުއްލަޠީފުން ގެ ރޫޙް" އައިސް ގެނެސްދިން ހިތްތިރިކަން އިއާދަކުރާށެވެ.\nޚިދުމަތްތެރި ދަރިޔެއް، ފުރާނަފުޅަށް ރަޙުމަތްލައްވާށި! އަންނިގެ ބަހައް ހެއްލި ފަރަހަނާޒުމެން މައުމޫނާދިމާލަށް އެއްޗެހި ގޮވާފަ ލިޔުނު ލިޔުންތަކާއި ކުރި ޓުވީޓުތަކާމެދު ލަދެއްނުގަނޭބާއޭ ހިތަށް އަރާ!\nމިލިޔުމުން އެނގުނީ މައުމޫނުގެ ރަނގަޅުކަން\nގިނަދިވެހިންނަކީ ވެރިކަމައްޓަކައި ކޮންމެފަދަ ކަމެއްވެސްކުރާނެ ބައެކެވެ.މަރުހޫމް އަމީންގެ މަރުވެދިޔަކަންކަމުގެ ހަގީގަތްވަނީ ވަރައްބޮޑައް އޮޅުވާލެވި އެއީ ރައްޔިތުން ވެގެންހިންގި މުޑުދާރުއަމަލެއް ގޮތުގައި ސިފަކޮއްފައެވެ.ހަގީގަތަކީ އެއީވެރިކަމައް ފެންބޮވައިގެންފައިވާ އާއިލާގެބަޔަކު އިސްވެތިބެ ހިންގި މުޑުދާރު އަމަލެއް.މާތްﷲ މަރުހޫމް މުހަންމަދު އަމީން އާއި މަރުހޫމާ އަމީނާ އަށް ސުވަރުގެ މިންވަރު ކުރައްވާ ކައްވަޅުގެއަޒާބުން ސަލާމަތް ކުރައްވާނދޭވެ.އާމިން\nހަޤީޤަތް އެގުމުން މިޖީލުގެ ދަރިންގެ ހިތުގައި ޚިދުމަތްތެރި ރައީސް އަމީނާ ދޭތެރެ ލޯބި އުފެދި ދެވެނީ ޚާއްޞަ ޤަދަރެކެވެ. އަމީނާގެ ނެގެޓިވް ފިކުރުތައް ޕޮޒިޓިވް ޚިދުމަތް ތަކަކަށް ބަދަލުވެ އެދިޔައީ "ލޯބިވާ ދަރިފުޅާ އެވެ. ދަރިފުޅަށް ކިޔެވުނު އެއްޗެއް ކިޔެވުނީ، ދިވެހި ސަރުކާރުގެ އެހީގައެވެ. އެކަން އަބަދުވެސް ހަނދާންކުރާށެވެ. އަބަދުވެސް ގައުމަށް ހިދުމަތްކުރާށެވެ." މިފަދަ ބަސްފުޅުތަކުންނެވެ. އެންމެހާ ދިވެހިންނަށްވެސް މިއީކޮންފަދަ އަގުހުރި ނަސޭހަތެއްތޯއެވެ.\nމިލިޔުމުން ގިނަ މައުލޫމާތުތަކެއް ލިބިއްޖެ. މިހާރަށް ޝުކުރިޔާ.\nމީ މިގައުމުގެ ފުރަތަމަ "ފަސްޓް ޑޯޓަރ" އަކީ.


Gina Mainge Ithubaaru Hoadhaafaivaa Tenera Diapers Raajje Ah - Vaguthu\nގިނަ މައިންގެ އިތުބާރު ހޯދާފައި މޮޅު ޓެނޭރާ ޑައިޕަރސް ރާއްޖެއަށް\n4 މަސް ކުރިން ( ޖުލައި 22, 2019 )\nމައިންގެ އިތުބާރު ހޯދާފައިވާ ޓެނޭރާ ޑައިޕަރސް އެޗްއެސްސީ އިން ލިބޭނެ – ވަގުތު އިމޭޖްސް: އަމީން ފަހްމީ\nތުއްތު ދަރިފުޅަށް އަރާމު ޑައިޕަރސްއެއް ލިބޭތޯ ކުރަމުން އައި ދިގު އިންތިޒާރަށް ނިމުން އަތުވެއްޖެއެވެ. މިހާރު މައިން މިކަމާއި އެއްވެސް ވަރަކަށް ހާސްވާނެކަމެއް ނެތެވެ.\nކުޑަދަރިފުޅަށް އަރާމާއި، ފަސޭހަކަން ލިއްބައިދޭނެ މޮޅު ޑައިޕަރސްއެއް ރާއްޖޭގައި މިހާރު ލިބެން އެބަހުއްޓެވެ. މިއީ ބޭނުން ކުރުމުން ހަންގަނޑު ހިރުވުންފަދަ ކަންތައްތަކުން ވެސް ދުރުކޮށްދޭނެ މޮޅު ޑައިޕަރސްއެކެވެ. މިއީ "ޓެނޭރާ ޑައިޕަރސް" އެވެ.\nރާއްޖެއަށް ޓެނޭރާ ޑައިޕަރސް ބްރޭންޑް ތައާރަފްވެފައި ވަނީ ވަރަށް ފަހުންނެވެ. އެހެން ނަމަވެސް މިހާރު ވަނީ ގިނަ މައިންގެ އިތުބާރު ޓެނޭރާ ޑައިޕަރސް ބްރޭންޑު ހޯދައިފައެވެ. އެޗްއެސްސީން އެތެރެކޮށް ވިއްކަމުން އަންނަ ޓެނޭރާ ޑައިޕަރސްއަކީ ތުރުކީގައި ވަރަށް މަޝްހޫރު ބްރޭންޑެއްކަން ވެސް ފާހަގަކޮށްލަން ޖެހެއެވެ.\nމި ބްރޭންޑްގެ ޑައިޕަރސްގައި ހިމެނޭ ހާއްސަ ފަށަލައެއްގެ ސަބަބުން ވަރަށް ގިނައިރުވަންދެން ފެން ހިފަހައްޓާދޭނެއެވެ. މީގެ ސަބަބުން ޓެނޭރާ ޑައިޕަރސް ގިނަ ވަގުތު ބޭނުން ކުރެވޭއިރު، ފެން ލީކުނުވެ ގިނައިރު ހިފަހައްޓައިދޭނެއެވެ.\nމިއީ ކުޑަކުދިންނަށް ފަސޭހަވެފައި، އެ ކުދިންނަށް ވަރަށް އަރާމު ކަމެއް އިހުސާސު ކުރެވޭނެ ލުއި ޑައިޕަރސްއެކެވެ. އަދި ބޭނުން ވަރަކަށް ބާރުކޮށްލެވޭއިރު، ބޭނުންވެއްޖެނަމަ އެއްފަހަރަށް ވުރެ ގިނަ ފަހަރު ވެސް ބާރުކޮށް ދޫކޮށް ހެދޭނެއެވެ. އަދި މިއީ ގިނައިން ބޭނުންކުރިޔަސް ނުބައި ވަސް ނުދުވާނެ ޑައިޕަރސްއެއްކަން ފާހަގަކޮށްލާނަމެވެ.\nޓެނޭރާ ބްރޭންޑްގެ ޑައިޕަރސް މާލެ އާއި އަތޮޅު ތެރޭގެ ފިހާރަތަކުން މިހާރު ލިބެން ހުންނާނެއެވެ. އަދި ކަލާފާނު ހިނގުމުގައި އެޗް އެސްސީގެ މޯލްޑިވްސް ޕްރައިވެޓް ލިމިޓެޑްގެ ފިހާރަކަމަށްވާ "އެޗްއެސްސީ ޔޫރޯ އަންލިމިޓެޑް" އިންވެސް މި ބްރޭންޑްގެ ޑައިޕަރސް ހޯލް ސޭލް އަދި ރީޓެއިލްކޮށް ވެސް ގަންނަން ލިބެން ހުންނާނެއެވެ.\nއެޗްއެސްސީ ޔޫރޯ އަންލިމިޓެޑް ފިހާރަ – ވަގުތު އިމޭޖްސް: އަމީން ފަހްމީ\nއެޗްއެސްސީން ވިއްކާ ތަކެތި ހޯލްސޭލްކޮށް އަދި ރީޓެއިލްކޮށް ގަންނަން ބޭނުންވާ ފަރާތްތަކުން 7787655 / 3326673 މިނަމްބަރުތަކަށް ގުޅައިގެން، ނޫނީ އެކުންފުނީގެ އީމެއިލް މެދުވެރިކޮށް [email protected]، އަދި އެކުންފުނީގެ ވެބްސައިޓް www.hscmaldives.com މެދުވެރިކޮށް ގަނެލުމުގެ ފުރުސަތު ލިބޭނެއެވެ.\nޓްރީޓޮޕްގައި ވިހާ ކޮންމެ ކުއްޖަކަށް އެޗްއެސްސީގެ ފަރާތުން ހަދިޔާއެއް\nއެޗްއެސްސީ ޔޫރޯ އިން ވާޑޭ ޖޫސްގެ ވަރަށް ހާއްސަ ޕްރޮމޯޝަނެއް\nދުނިޔެއަށް މަޝްހޫރު ކޮފީއެއްގެ ރަހަ އެޗްއެސްސީ އިން ދިވެހިންނާއި ހަމައަށް ގެނެސްދީފި


SunOnline: Askaree beynumakah ehves gaumakah Raajje nudheveyne: Didi\ndate_range ހޯމަ 22 އެޕްރިލް 2019\nއަސްކަރީ ބޭނުމަކަށް އެއްވެސް ގައުމަކަށް ރާއްޖެ ނުދެވޭނެ: ދީދީ\nފާތިމަތު ސައީދު 08 Nov 2018, 12:40\nމަޖިލީހުގެ ހިތަދޫ މެދު ދާއިރާގެ މެމްބަރު ބްރިގޭޑިޔާ ޖެނެރަލް ރިޓަޔާޑު އިބްރާހިމް މުހައްމަދު ދީދީ --- ސަންފޮޓޯ/\nއިންޑިއާ ވިޔަސް އަދި އެހެން ގައުމެއް ވިޔަސް އަސްކަރީ ބޭނުމަކަށް ރާއްޖެ ނުދެވޭނެ ކަމަށް މަޖިލީހުގެ ހިތަދޫ މެދު ދާއިރާގެ މެމްބަރު ބްރިގޭޑިޔާ ޖެނެރަލް ރިޓަޔާޑު އިބްރާހިމް މުހައްމަދު ދީދީ ވިދާޅުވެއްޖެ އެވެ.\nއިންޑިއާ ކަނޑުގެ މަސްލަހަތާއި އިންޑިއާގެ މަސްލަހަތު ގުޅިފައި ވަނީ އައްޑޫއާ ކަމަށް ވިދާޅުވެއް ކުރީގެ ރައީސް މުހައްމަދު ނަޝީދު އައްޑޫގައި ދެއްކެވި ވާހަކަފުޅާ ގުޅިގެން ބައެއް ބޭފުޅުން ދަނީ ކަންބޮޑުވުން ފާޅު ކުރަމުންނެވެ.\nއެކަމާ ގުޅިގެން 'ސަން' އިން ސުވާލު ކުރުމުން ދީދީ ވިދާޅުވީ ނަޝީދު ދެއްކެވި ވާހަކަ އެނގިވަޑައި ނުގަންނަވާ ކަމަށެވެ. ނަމަވެސް އިންޑިއާއަށްވެސް އަދި އެހެން ގައުމަކަށް ވިޔަށް އަސްކަރީ އެއްވެސް ބޭނުމަކަށް ރާއްޖެ ނުދެވޭނެ ކަމަށް ދީދީ ވިދާޅުވި އެވެ.\n" ރާއްޖެއަކީ ކުޑަޔަސް މިނިވަން މުސްތަގިއްލު ގައުމެއް. އެހެންވީމަ ރާއްޖޭގެ އެއްވެސް ސަރަހައްދެއް އެއްވެސް ގައުމެއްގެ އަަސްކަރީ ބޭނުމަކަށް ނުދެވޭނެ." ބްރިގޭޑިޔާ ޖެނެރަލް ރިޓަޔާޑު އިބްރާހިމް ދީދީ ވިދާޅުވި އެވެ.\nއަދި ރާއްޖޭގެ ގާނޫނުއަސާސީވެސް އެކަމަށް ތަން ނުދޭ ކަމަށް ދީދީ ވިދާޅުވި އެވެ. އޭނާ ހަވާލާ ދެއްވީ ގާނޫނުއަސާސީގެ 251 ވަނަ މާއްދާގެ (ނ) އަށެވެެ. އެ މާއްދާގައި ބުނެފައިވަނީ ރާއްޖޭގެ އެއްވެސް ސަރަހައްދެއް ބޭރުގެ އެއްވެސް ފަރާތަކަށް އަސްކަރީ ބޭނުމަކަށް ދެވޭނީ މަޖިލީހުގެ ހުރިހާ މެމްބަރުން އެކަމަށް ތާއީދު ކުރާ ނަމަ ކަމަށެވެ.\nދީދީ ވިދާޅުވީ އެހެންވީމަ ނަޝީދަށް އެކަނި އެކަންކަމުގައި ޑެސިޝަން ނުނެގޭނެ ކަމަށެވެ. އަދި ހާއްސަކޮށް އާ ސަރުކާރުގައިވެސް ޑެސިޝަންތައް ނެގޭނީ ކެބިނެޓް މިނިސްޓަރުންނާއި ރައީސް އަދި ނައިބު ރައީސަށްކަން ދީދީ ފާހަގަ ކުރެއްވި އެވެ.\nމިހަފްތާގެ އަންގާރަ ދުވަހު އައްޑުއަށް ރައީސް ނަޝީދު ކުރެއްވި ދަތުރުފުޅުގައި އެ ސިޓީގެ ހިތަދޫގައި ހުންނަވައި އައްޑޫ ރައްޔިތުންނާ މުހާތަބުކޮށް ވާހަކަފުޅު ދައްކަވަމުން ނަޝީދު ވިދާޅުވެފައި ވަނީ އައްޑޫ ސިޓީގެ މަސްލަތަހަތު ގުޅިފައި ވަނީ އިންޑިއާ ކަނޑާ ކަމަށެވެ. އަދި އައްޑޫ ސިޓީ ވެގެން ދާނީ އިންޑިއާ އާއި ޗައިނާ ހަނގުރާމަ ނިމުމަކަށް ގެނެސްދޭ ސިޓީއަށް ކަމަށް ވެސް ނަޝީދު ވިދާޅުވި އެވެ.\n"ޒަމާނުއްސުރެ ފަށައިގެން ދިވެހިރާއްޖޭގެ އެކުވެރިންނަކީ އިންޑިއާ. އިންޑިއާގެ ހަމަޖެހުމާއި އިންޑިއާގެ ސަލާމަތާއި ރައްކާތެރި ކަމަކީ ދިވެހިރާއްޖޭގެ ސަލާމަތާއި ރައްކާތެރި ކަމާއި ގުޅިފައި ހުރި ކަމެއް. އައްޑޫ ސިޓީ އާއި މި ސިޓީގެ ރައްޔިތުން އަބަދު ވެސް ވިސްނަވާން ޖެހޭނެ. އަބަދު ވެސް ބައްލަވާނެ ޖެހޭނެ ތިޔަ ބޭފުޅުންނަކީ ހަމައެކަނިި ދިވެހިރާއްޖޭގެ މަސްލަހަތާ ގުޅިފައިވާ ބައެއް ނޫން." ނަޝީދު ވަނީ ވިދާޅުވެފަ އެވެ.\nނަޝީދު ވެރިކަމުގައި އެމްޑީޕީ ސަރުކާރުން ވަނީ އިންޑިއާ އާ ގާތް ގުޅުމެއް ބާއްވައިފަ އެވެ. އަދި އިންޑިއާގެ މިލިޓަރީ ބޭސްއެއް އައްޑޫގައި އަޅާ ކަމުގެ ވާހަކަތަކެއް ވެސް 2009 ވަނަ އަހަރު ދެކެވުނެވެ.\nއަދި ރާއްޖޭގެ އެންމެ ބޮޑު ވައިގެ ބަނދަރު، ވެލާނާ އިންޓަނޭޝަނަލް އެއާޕޯޓް އިންޑިއާގެ ޖީއެމްއާރު ކުންފުންޏަށް 50 އަހަރަށް ކުއްޔަށްދިނެވެ.\nޖީއެމްއާރު އަތުން އެއާޕޯޓް އަނބުރާ ނެގީ ޑރ. މުހައްމަދު ވަހީދުގެ ސަރުކާރުގައި 2012 ވަނަ އަހަރު އެވެ. ނަތީޖާއެއްގެ ގޮތުން ދިވެހި ދައުލަތުން ބަދަލުގެ ގޮތުގައި ޖީއެމްއާރަށް 271 މިލިއަން ޑޮލަރު (4،178 މިލިއަން ރުފިޔާ) ދައްކަން ޖެހުނެ އެވެ.\nބްރިގޭޑިއާ ޖެނެރަލް އިބްރާހީމް މުހައްމަދު ދީދީ\nރައީސް ނަޝީދު އާއިލާއާއެކު ޗުއްޓީ ހޭދަކޮށްލައްވަން އިނގިރޭސިވިލާތަށް\nއެމްޑީޕީއަށް ލިބުން އަޣުލަބިއްޔަތު ބޭނުންކުރަން ޖެހޭނީ ބުއްދިވެރިކަމާ އެކު


Resort hadhaa rahthakuge mauloomathu 65 faraathakun hodhaifi\n65 ފަރާތަކުން ރިސޯޓު ހަދާ ރަށްތަކުގެ މައުލޫމާތު ހޯދައިފި\nޓޫރިޒަމް މިނިސްޓްރީ: އާ ރަށްތަކަށް ބިޑު ކުރަން ޖެހެނީ އަންނަ މާޗް މަހު -- އަހުމަދު އަޝްހާދު އަބްދުﷲ (ޖެރީ) | އަވަސް\nމި ސަރުކާރުން ރިސޯޓު ހަދަން ހުޅުވާލި ފުރަތަމަ ހަތަރު ރަށަށް ޝައުގުވެރިވެ 65 ފަރާތް ތަކުން މައުލޫމާތު ހޯދައިފި އެވެ.\nޓޫރިޒަމް މިނިސްޓްރީގެ ޓޫރިޒަމް މިނިސްޓްރީގެ ސީނިޔަ ޕޮލިސީ ޑިރެކްޓަރު މުހައްމަދު ހުއްސާން އަވަސް އާ ވާހަކަފުޅު ދައްކަވަމުން މިއަދު ވިދާޅުވި ގޮތުގައި އަލަށް ރިސޯޓު ހަދަން ނެރޭ ރަށްތަކުގެ މައުލޫމާތު ސާފު ކުރަން ބޭއްވި ސެޝަންތަކުގައި 65 ޕާޓީ އަކުން ބައިވެރިވެ މައުލޫމާތު ހޯދި އެވެ. އަދި މިހާތަނަށް ބައެއް ފަރާތްތަކުން ބިޑު ފޮތް ވެސް ގަނެފައިވެ އެވެ.\n"މައުލޫމާތު ދިނުމަށް ބޭއްވި ސެޝަންގައި ބައިވެރި ނުވި ނަމަވެސް މި މަަޝްރޫއަށް ބިޑު ކުރެވޭނެ. ބިޑު ފޮތްތައް މާޗް ހަތަރު ވަނަ ދުވަހުގެ ނިޔަލަށް ވިއްކަމުން ގެންދާނެ،" ހުއްސާން ވިދާޅުވި އެވެ.\nސަރުކާރުން ޓޫރިޒަމް ތަރައްގީ ކުރަން ރަށްތަކެއް އާންމުކޮށް ވަނީ ޑިސެމްބަރު 27 ވަނަ ދުވަހު އެވެ. ހުޅުވާލާފައި ވަނީ ތިން ރަށަކާއި ރަށެއްގެ ބައެކެވެ. އެއީ ހއ. އަލިދުއްފަރު ފިނޮޅާއި ހދ. އަތޮޅު އަދި ދަނޑުވެރިކަން ކުރާ ރަށެއް ކަމަށްވާ ވައިކަރަމުރައިދޫން 15 ހެކްޓަރުގެ ބިމުން ބައެކެވެ. މީގެ އިތުރުން ށ. އަތޮޅު ކުޑަޅައިމެންދޫ އާއި ނ. އަތޮޅުގެ ކުންނަމެލައި ވެސް ރިސޯޓު ހަދަން ހުޅުވާލި އެވެ.\nޓޫރިޒަމް މިނިސްޓްރީން ކުރިން ބުނީ ޓޫރިޒަމް ގާނޫނަށް ގެނެސްފައިވާ އިސްލާހާއެކު އަލަށް ރިސޯޓު ހަދަން ދޭ ރަށްތަކަށް ޝައުގުވެރިކަން އިތުރުވެފައިވާ ކަމަށެވެ.\nރިސޯޓު ތަރައްގީ ކުރުމަށްޓަކައި 29 ރަށް މި ދައުރު ނިމޭއިރު ނެރޭނެ ކަމަށް މި ސަރުކާރުން ވަނީ ބުނެފަ އެވެ. އަދި މި ރަށްތައް ހުޅުވުމުން 18،000 ވަޒީފާ އުފެދޭނެ ކަމަށް އަންދާޒާކޮށްފައި ވެއެވެ.\nމި ސަރުކާރުން ޓޫރިޒަމް ތަރައްގީ ކުރަން މިހާތަނަށް އިއުލާނުކޮށްފައި ވަނީ އުލިގަމް ޔޮޓް މެރީނާ އާއި ސިޓީ ހޮޓާ އެޅުމުގެ މަޝްރޫއެއްގެ އިތުރުން ކެލާގައި ސިޓީ ހޮޓަލެއް އެޅުމަށް އިއުލާނު ކުރި މަޝްރޫއެކެވެ. ކެލާ ސިޓީ ހޮޓަލުގެ މަޝްރޫއު މިހާރު ވަނީ ފެޑޯ އިންވެސްޓްމެންޓް އާ ހަވާލުކޮށްފަ އެވެ.\nސަރުކާރުން ބނާ ގޮތުގައި މި އަހަރު 15 ރިސޯޓެއް ހުޅުވާނެ އެވެ. މި އަހަރުގެ ބަޖެޓުގައި ޓޫރިޒަމް ތަރައްގީ ކުރަން 10 ރަށްތަކެއް ނެރެގެން އެ ރަށް ތަކުން ދައުލަތަށް 130 މިލިއަން ރުފިޔާ ހޯދަން ކަނޑައަޅާފައިވެ އެވެ.\nޓޫރިޒަމް މިނިސްޓްރީ އޮފް ޓޫރިޒަމް ރިސޯޓް + ޓޫރިޒަމް ރިއަލް އެސްޓޭޓް


CAA India ge ravvehikamah kufu hamava meehun hoadhanee | ThePress\nސީއޭއޭ: އިންޑިއާގެ ރަށްވެހިކަމަށް ކުފޫ ހަމަވާ މީހުން ހޯދަނީ\n14 January 2020, 12:21\nއިންޑިއާގެ އައްސާމް ސްޓޭޓްގެ ރަށްވެހިކަން ކަށަވަރުކުުރުމުގެ މަރުހަލާ ކުރިއަށްދަނީ/ފައިލް ފޮޓޯ: އަނޫޕާމް ނާތު\nގަވައިދާ ހިލާފަށް އިންޑިއާގައި ދިރިއުޅެމުންދާ މީހުންގެ ތެރެއިން، އިންޑިއާގެ ރަށްވެހިކަމުގެ ގާނޫނަށް ގެނައި އިސްލާހް (ސީއޭއޭ)ގެ ދަށުން ރަށްވެހިކަމަށް އެދި ހުށަހެޅުމަށް ކުފޫ ހަމަވާ މީހުން ހޯދުމުގެ އަމަލީ މަސައްކަތްތައް، އިންޑިއާގެ އެންމެ ބައިބޯ އުއްތަރަ ޕްރަދޭޝް (ޔޫޕީ) ސްޓޭޓްގައި ފަށައިފިއެވެ.\nނޫސްވެރިންނަށް މައުލޫމާތު ދެއްވަމުން ސްޓޭޓް މިނިސްޓަރު ޝިރުކާންތް ޝަރުމާ ވިދާޅުވީ، ޔޫޕީގެ 80 ޑިސްޓްރިކްޓްގެ ތެރެއިން 21 ޑިސްޓްރިކްޓްއަކުން، މި އުސޫލަށް ފެތޭ 32000 މީހަކު މިހާތަނަށް ދެނެގަނެވިފައިވާކަމަށެވެ.\nސީއޭއޭއާއި ދެކޮޅަށް އިންޑިއާގެ އެކި ހިސާބުތަކުގައި ހޫނުގަދަ މުޒާހަރާތަކެއް ކުރިއަށްދާއިރު، ޔޫޕީއިން އެކަނިވެސް 30 މީހެއްގެ ފުރާނަ ވަނީ ގެއްލިފައެވެ.


Male Ge Enmme Bodu Parking Zone Kaanivaa Sarahahdhugai - Vaguthu\nމާލޭގެ އެންމެ ބޮޑު ޕާކިންގ ޒޯން ކާނިވާ ސަރަހައްދުގައި ތަރައްގީ ކުރުމުގެ މަސައްކަތް މާލެ ސިޓީ ކައުންސިލުން ފަށައިފިއެވެ.\nއެ މަސައްކަތް ފަށައިގެން ކުރިއަށްދާއިރު، އެ މަސައްކަތް ކުރިއަށްދާ ގޮތް މާލެ ސިޓީ މޭޔަރ ޑރ. މުހައްމަދު މުއިއްޒުވެސް ދަނީ ގާތުން ބައްލަވަމުންނެވެ.\nކުރިންވެސް ޕާކިންގ އަށް ބޭނުން ކުރަމުން އައި ކާނިވާ ސަރަހައްދުގައި ޕާކް ކުރުމުގެ ކަންކަން އޮންނަނީ ހަމައެއް ލަމައެއް ނެތިއެވެ. އެހެން ނަމަވެސް އެތަނުގައި ތަރައްގީ ކުރަމުންދާ ޕާކިންގ ޒޯނާއެކު އެމައްސަލައަށް ހައްލު ލިބިގެންދާނެއެވެ.\nސިޓީ ކައުންސިލުން ބުނެފައިވާގޮތުގައި، އެ ސަރަހައްދުގައި އެއްފަހަރާ 500 ސައިކަލާއި 55 ކާރު ޕާކުކުރެވޭނެއެވެ. އެ ޕާކިންގ ޒޯން ތަރައްގީ ކުރަމުން ދަނީ ފަސްގަނޑު އެއްވަރު ކުރުމާއި ގާ އަތުރައިގެންނެވެ.\nމާލޭގެ ޕާކިންގްއަށް ހައްލެއް ހޯދުމަކީ ރައީސް އިބްރާހިމް މުހައްމަދު ސޯލިހުގެ ރިޔާސީ ވައުދެކެވެ. މި މައްސަލަ ހައްލުކުރުމަށްޓަކައި ޕާކިންގް އިމާރާތްތަކެއް ގާއިމް ކުރާނެ ކަމަށް 2019 ގެ ޑިސެމްބަރު މަހު ޓްރާންސްޕޯޓް މިނިސްޓަރު، އައިޝަތު ނަހުލާ ވިދާޅުވިއެވެ. އަދި އެ މަސައްކަތް ކުރުމަށް ފައިސާ ހޯދާނީ ބޭރުގެ އެހީގައި ކަމަށް ވެއެވެ.\nސެޕްޓެމްބަރު 25, 2021 15:09\nޕާކިންޒޯން ހަދައިދީފައި މީހުންއެވެއަރކުރަންޖެހޭ ކޮންމެ މީހަކުވެސް ބޭނުންވަނީ ދޮރުމަތީގައި ޕާރކުކުރަން މިއާދަކާދަ ކަނޑުވާލަންޖެހޭ ، ޕާރކިން ސަރަހަދުން4ނުވަރ3މިނެއްޓުން ހިންގާލާފަ އެދާންބޭނުންވާތަނަށް ދެވެންޏާ އޯކޭވާންޖެހޭ! މިއީވަރަށް ކުޑަތަންކޮޅެއް!


Meelaadhee Aa Aharu Faahaga Kurun\nމީލާދީ އާއަހަރު ފާހަގަކުރުން\nސިޔާސީ ޖަގަހައަކަށް ފެނަކަ ނުވާނެ\nހޯއްދަވަން ބޭނުންފުޅުވާ ލިޔުން ޖައްސަވާފަ އެންޓާރ އަށް ފިއްތަވާލައްވާ\nCategories Select Category ރިޕޯޓް ބޮޑުމަންޒަރު ކުޅިވަރު ކޮލަމް އަންހެނުން އެޑިޓޯރިއަލް ވިޔަފާރި މީހުން މުނިފޫހުފިލުވުން ފެޝަން ފޮޓޯއިން ޚަބަރު ދީން ދުނިޔެ ދުނިޔޭގެ ކުޅިވަރު ތުންތުންމަތިން ސިއްޙަތު ސިޔާސީ ސުކޫލް ޚަބަރު\nArchives Select Month August 2020 July 2020 June 2020 May 2020 April 2020 March 2020 February 2020 January 2020 December 2019 November 2019 October 2019 September 2019 August 2019 July 2019 June 2019 May 2019 April 2019 March 2019 February 2019 January 2019 December 2018 November 2018 October 2018 September 2018 August 2018 July 2018 June 2018 May 2018 April 2018 March 2018 February 2018 January 2018 December 2017 October 2017 August 2017 July 2017 May 2017 April 2017 January 2017\nby vomadmin January 1, 2019\nމަތީގައިވާ ފޮޓޯއާއި ތިރީގައިވާ ފޮޓޯތަކުން ފެނިވަޑައިގަންނަވަނީ ފެނަކަ ކޯޕަރޭޝަން ހުޅުމީދޫ ބްރާންޗުން އިންތިޒާމްކޮށްގެން މީލާދީ އާއަހަރު ފާހަގަ ކުރުމަށް ރޭ ބޭއްވުނު ހަރަކާތްތައް ދައްކުވައިދޭ ފޮޓޯތައް\nމީލާދީ އާއަހަރު ފާހަގަ ކުރުމަށް ފެނަކަ ކޯޕަރޭޝަން ހުޅުމީދޫ ބްރާންޗުން އިންތިޒާމްކޮށްގެން ބޭއްވި ހަރާކާތްތައް ބާއްވާފައިވަނީ މީދޫ ގަޑޮވަރި ފަންނުގައެވެ.\nއާއަހަރު ފާހަގަ ކުރުމަށް ރޭ ޚާއްސަ ބާބަ ކިއުއެއް ބޭއްވުނު އިރު ގަޑޮވަރި ފަންނުގެ މޫދުގައި 2018 ޖަހާފައި ހަރުކޮށްފައިވާ ބޯޑް އަލިފާނުން ދިއްލުމަށް ފަހު ބާރަ ޖެހުމުން 2018 ގެ ބޯޑް ނިއްވާލުމަށްފަހު 2019 ގެ ބޯޑް ދިއްލާ އާއަހަރަށް މަރުހަބާ ކިޔާފައިވެއެވެ.\nމީދޫ ގަޑޮވަރި ފަންނުގައި ރޭ ބޭއްވުނު މިހަރަކާތުގައި ހުޅުމީދޫ ގެސްޓް ހައުސްތަކުގައި ތިބި ބައެއް ޓުއަރިސްޓުންވެސް ބައިވެރިވެފައިވެއެވެ.\nޓްރާންސް ޕޯޓް އޮތޯރިޓީގެ ހުޅުމީދޫ ޔުނިޓުން ދެމުން އައި ޚިދުމަތް ހިތަދޫ ޓްރާންސް ޕޯޓް އޮތޯރިޓީގެ އޮފީހުން ދިނުމަށް ހަމަޖައްސަވައިފި\nޚިޔާލު ފާޅުކުރައްވާ ... Cancel reply\n“ސާފު ރާއްޖެ، އަހަރެންގެ ވެސް ޒިންމާ” މީދޫ ބަނދަރު ސަރަހައްދު ސާފް ކުރުން\nމަތީގައިވާ ފޮޓޯއާއި ތިރީގައިވާ ފޮޓޯތަކުން ފެނިވަޑައިގަންނަވަނީ “ސާފު ރާއްޖެ، އަހަރެންގެ ވެސް ޒިންމާ” މިޝިއާރުގެ ދަށުން 8 ޑިސެމްބަރ ...\nvomadmin December 9, 2018\n0 ކޮމެންޓްސް0Shares\nކަންބޮޑުވާންޖެހޭ މިންވަރަށް މީދޫ ރާފަޅާ ސަރަހައްދު ގިރަމުންއެބަދޭ\nކަންބޮޑުވާންޖެހޭ މިންވަރަށް މީދޫ ރާފަޅާ ސަރަހައްދު ދަނީ ގިރަމުން . މަތީގައިވާ ފޮޓޯއާއި ތިރީގައި ވާ ފޮޓޯތަކުން ފެނިވަޑައިގަންނަވަނީ ...\nvomadmin September 29, 2018\nގަމުގައި ކުރިން މަސައްކަތް ކުރި އިނގިރޭސި ސިފައިންގެ ގްރޫޕެއް އިއްޔެ މީދުއަށް ކުރި ދަތުރުގެ ތެރެއިން\nމަތީގައި ވާ ފޮޓޯއާއި ތިރީގައިވާ ފޮޓޯތަކުން ފެނިވަޑައިގަންނަވަނީ ދެވަނަ ބޮޑު ހަނގުރާމައިގެ ދުވަސްވަރު ސ. ގަމުގައި ތިބި އިނގިރޭސި ...\nvomadmin April 3, 2018\nރޭ ދަންވަރު ގަދަވަޔާއެކު ކުރިވިއްސާރައިގައި މީދުއަށް ލިބުނު ގެއްލުން\nމަތީގައިވާ ފޮޓޯއާއި ތިރީގައިވާ ފޮޓަކުން ފެނިވަޑައިގަންނަވަނީ ރޭ ދަންވަރު 3:30 ހާއިރު ބާރުވަޔާއެކު އައި ކޮޅިގަނޑެއްގައި މީދޫއަށް ލިބިފައިވާ ...\nvomadmin August 11, 2019\nފޮޓޯއިން ޚަބަރު : ކޮވިޑް-19 – “ކޮވިޑް ވިލެޖް”\nމަތީގައިވާ ފޮޓޯއާއި ތިރީގައިވާ ފޮޓޯތަކުން ފެނިވަޑައިގަންނަވަނީ ކޮވިޑް-19އާއެކު ކުރިމަތިވެދާނެ އެންމެ ނުރައްކާތެރި ހާލަތަކަށް ތައްޔާރުވުމަށްޓަކާ ސަރުކާރުން މާލޭ ސަރަޙައްދުގައި ...\nvomadmin April 6, 2020\nބްރެޒިލް އަތުން 3-0 އިން ރަޝިޔާ ބަލިވެއްޖެ\nމަތީގައިވާ ފޮޓޯއާއި ތިރީގައިވާ ފޮޓޯތަކުން ފެނިވަޑައިގަންނަވަނީ އަންނަ ޖޫންމަހު ރަޝިޔާގައި ބާއްވާ ވޯލްކަޕް ފުޓްބޯޅަ މުބާރާތަށް ތައްޔާރުވުމުގެގޮތުން ބްރެޒިލްއާއި ...\nvomadmin March 23, 2018\nމިއީ ވީއޯއެމްގެ އުފެއްދުމެއް


Dhiggaru rihaakureh noon, Dhiggaru kadhuru!\nދިއްގަރުގެ މިސްކިތު ގޯތީގައި ހެދި ފޯދިފައިވާ ކަދުރު ރުއް: ދުވަހެއް ދުވަހަކަށް މި ރުކުގައި ދަނީ ކަދުރު ގިނަވަމުން -- ފޮޓޯ: ކައުންސިލްގެ އިދާރާ\nމ. ދިއްގަރުން އާންމު ގޮތެއްގައި އަންނަނީ ރިހާކުރުގެ ވާހަކަ އެވެ. އެކަމަކު މި ފަހަރު މިއޮތީ ތަފާތެއް ވެފައެވެ. މިފަހަރު މިއީ ދިއްގަރު ކަދުރުގެ ވާހަކަ އެވެ. ދިއްގަރުގެ މިސްކިތު ގޯތީގެ ތެރޭގައި މީހަކު އިންދި ކަދުރު ރުކެއްގައި ކަދުރު އަޅާ ބަރާވެ ކަދުރު އިހާތައް ދޮންކޮށްލައިފި އެވެ. އާންމު ގޮތެއްގައި ކަދުރު ރުކަކީ ދިވެހި ރުއް ފަދައިން ހޫނު ގަދަ ގައުމުތަކުގައި އެތައް ފޫޓެއްގެ އުހަށް ހެދޭ ރުކެއް ނަމަވެސް ދިއްގަރުގައި ކަދުރު އަޅާ ބަރާވެފައިވާ ރުއް ހެދިފައި ވަނީ އެންމެ ދެ ފޫޓަށެވެ.\nދިއްގަރު ކައުންސިލްގެ ރައީސް އަހުމަދު ނިޝާން ވިދާޅުވި ގޮތުގައި އެއީ މިސްކިތުގެ ގޯތީގެ ތެރޭގައި މީހަކު އިންދި ރުކެކެވެ. އެ ރުއް ދެ ފޫޓަށް ހެދުނު އިރު ކަދުރު އިހާތައް އަތުވެއްޖެ އެވެ. އެކަމަކު ރުކުގައި ފުރަތަމަ ފަހަރަށް އެޅި މި ކަދުރު އިހަލުގައި ހަރު ނުލާ މައްސަލަ ދިމާވި އެވެ.\n"މިއަހަރު ކުރީކޮޅުގައި ރުކުގައި އެންމެ ފުރަތަމަ ފަހަރަށް އިހަލެއް އައީ ދިހަ ވަރަކަށް ކަދުރާއެކު، އެހެންނަމަވެސް މިހާރު ބައިވަރު ވަރުގަދަ ކަދުރު އިހާތައް ރުކުގައި އެބައޮތް ޖަހާފައި،" އޭނާ ވިދާޅުވި އެވެ.\nރާއްޖޭގެ ވަރަށް ގިނަ ބައެއް ސަމާލު ކަމަށް އައިސްފައިވާ ދިއްގަރު ކަދުރު ރުކުގައި ފުރަތަމަ އައި ކަދުތު އެއް ގޮތަކަށް ވެސް ކާކަށް ނުކެރުނެވެ. ރަހަ ހުރީ ވަރަށް ހިތިކޮށެވެ. ނަމަވެސް މިހާރު އެ ރުކުގެ ކަދުރުގެ ރަހަ ބަދަލުވަމުން އައިސް އާދައިގެ ކަދުރާ ކައިރި ކުރާ ފޮނި ރަހަ އައިސްފައި ވެއެވެ.\n"ފުރަތަމަ ކަދުރުގެ ރަހައަށް ބަލާއިރު ކުރިން އެރުކުގައި އެޅި ކަދުރުގައި އެއްވެސް ވަރަކަށް ފޮނިކަމެއް ނުހުރޭ. އެކަމަކު މިހާރު ފޮނިކަމެއް އެބަހުރި. އެހެންނަމަވެސް އާދައިގެ ކަދުރުގައި ހުންނަ ފޮނި ކަމެއް އަދިއެއް ނެތް. އެކަމަކު ކޮންމެ އިހަލެއްގައި ވެސް ވަރަށް ބައިވަރު ކަދުރު އެބައޮތް. އަދި ދޮންވެފައިވާ އިހާތައް ވެސް އެބަހުރި" ނިޝާން ވިދާޅުވި އެވެ.\nދިއްގަރުގައި ހެދުނު މި ކަދުރު ރުކަށް ފެންދީ ރީތިކޮށް ބަލަހައްޓަނީ މިސްކިތުގެ މުވައްޒަފުންނެވެ. ރުއް ހެދި ގަނެ ކަދުރު އައީ ވެސް ވަކިން ހާއްސަ ސަމާލުކަމެއް ދީގެން އެެރުއް ބަލަހައްޓަން ފެށި ފަހުންނެވެ. ދިއްގަރު މިސްކިތުގެ ކަދުރު ރުކުގައި އެޅި ކަދުރުން މިހާތަނަށް ކެނޑި ކަދުރު ބޭނުންކޮށްފައި ވަނީ ވެސް ވަނީ މިސްކިތުގަ އެވެ.\n"މިހާރުވެސް އެބަހުރި ދޮންވެފައިވާ އިހާތައް، އެކަމަކު އަދި މި ރޯދަ މަހު ބޭނުން ކޮށްލެވޭ ވަރުގެ އިހަލެއް ނެތް،" އޭނާ ވިދާޅުވި އެވެ.\nދިއްގަރުގެ މި ކަދުރު ރުއް ވަރަށް ގިނަ މީހުންގެ ސަމާލުކަމަށް އައުމާއެކު އެ ރުއް ބަލައިލަން ވެސް މީހުން ދަތުރު ހަދައިގެން އެ ރަށަށް ދެ އެވެ.\n"ދިއްގަރަށް ޒިޔާރަތް ކުރާ މީހުން މި ރުކާއި އެކު ފޮޓޯ ނެގުމަކީ މިހާރު ވަރަށް އޮންން ކަމެއް،"\nރޯދަ މަސް ދިއްގަރު ދަނޑުވެރިކަން\nފޮނި ކާތަކެތީގެ ތަފާތު ޓްރެންޑް!\nއެކި ފެންވަރަށް ފިޓްވާން ބުނެދިނުން މުހިންމު\nރޯދަ ކުރުކުރަން ކުރަނީ ކޮންކަމެއް؟


ނިލަންދެއަތޮޅު އުތުރުބުރީ ދަރަނބޫދޫގެ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nނިލަންދެއަތޮޅު އުތުރުބުރީ ދަރަނބޫދޫގެ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n8 މާރިޗު 1982، ރިފަރެންސް: MAG/1982/10\nالحمـد للّه ربِّ العــالمـين، والصّـلاة والسّــلام عـلى أشــرف المرسـلين، وعلى آلـه وصحبـه أجمعـين.\nމިއަދު އަޅުގަނޑު ދަރަނބޫދޫއަށް މިއައީ ދަރަނބޫދޫގައި، ރާއްޖެތެރެ ތަރައްޤީ ކުރުމުގެ މަޝްރޫޢުގެ ދަށުން ޢިމާރާތް ކުރެވުނު މިސްކިތް ހުޅުވައިދިނުމަށްޓަކައި.\nއާދެ، އެއްވެސް ޝައްކެއްނެތް. މިއަދަކީ ދަރަނބޫދޫގެ ތާރީޚުގައި މުހިންމު ދުވަހަކަށްވާނެ. ދަރަނބޫދޫއަކީ، ވަރަށް ޚާއްޞަ ގޮތްތަކެއް ދިމާވެފައިވާ ރަށެއް. އަދި މިހާރުވެސް ވަރަށް މީސްކޮޅު މަދު އަދި ގިނަގޮތްގޮތުން ދަތި ރަށެއް. ސަރުކާރުގެ ފަރާތުން ރާއްޖެތެރޭގެ ހާލު އަހުވާލު ރަނގަޅުކޮށް، އަދި ޚާއްޞަކޮށް، އެކިއެކި ދަތިތަކާ ކުރިމަތިލާންޖެހޭ ރަށްރަށުގެ ދިރިއުޅުން، މިހާރު އެމީހުން އެ ކުރިއަށްގެންދާ ވަރަށްވުރެ ފަސޭހަގޮތެއްގައި ކުރިއަށް ގެންދެވޭތޯ މަސައްކަތް ކުރުމުގެ ގޮތުން، މިދެންނެވި ރާއްޖެތެރެ ތަރައްޤީ ކުރުމުގެ މަޝްރޫޢު ރޭވި ހިނގަމުންދަނީ. އެމަޝްރޫޢުގެ ދަށުން މިއަދު މިރަށުގައި މި ހުޅުވޭ މިސްކިތް އެއީ ވަރަށް ޚާއްޞަ މުނާސަބަތެއްގައި ހުޅުވޭ މިސްކިތެއް ކަމުގައި ނުވެއެއްނުދާނެ.\nއާދެ، މިސްކިތަކީ ސަރުކާރުގެ އެހީގައި ޢިމާރާތް ކުރެވުނު މިސްކިތެއް ކަމުގައިވިޔަސް، މިސްކިތް ޢިމާރާތް ކުރެވިފައި އެވަނީ ދަރަނބޫދޫގެ ހީވާގި ރައްޔިތުންގެ ހިންމަތާއި މަސައްކަތުން ކަމަށްވުމާއެކު، މި މުހިންމު މުނާސަބަތުގައި ދަރަނބޫދޫގެ ވެރިންނަށާއި، ރައްޔިތުންނަށް އަޅުގަނޑުގެ ހިތުގެ އެންމެ އަޑިން އުފަލާއެކު ތަހުނިޔާ އަދި ޝުކުރު އަދާކުރުމަކީ، އަޅުގަނޑުގެ ވަރަށް ޚާއްޞަ އުފަލެއް ކަމުގައި ދެކެން. ހަމައެފަދައިން، ރާއްޖެތެރޭގައި މިބާވަތުގެ ކަންތައްތައް ކުރަމުން ގެންދާއިރު، ކަމާބެހޭ ސަރުކާރުގެ ފަރާތްތަކުގެ އެހީވެސް އޮންނާނެ. ހަމައެފަދައިން، ކޮންމެ އަތޮޅެއްގެވެސް އަތޮޅުވެރިޔަކަށް ހުންނަވާ ބޭފުޅަކު، އެކަމުގައި ޚާއްޞަ ޢިނާޔަތެއް ބަހައްޓަވަންޖެހޭނެ. ރާއްޖެތެރެއާބެހޭ ވުޒާރާގެ ވެރިންނަށާއި އަދި މިއަތޮޅުގެ އަތޮޅުވެރިންނަށްވެސް މި މުނާސަބަތުގައި އަޅުގަނޑު ޝުކުރު ދަންނަވަން.\nއާދެ، އިސްލާމީ ޖަމާޢަތެއްގައި މިސްކިތެއް ހުޅުވުމުގެ މުނާސަބަތަކީ، ވަރަށް ޚާއްޞަ މުނާސަބަތެއްކަން ކަށަވަރު. މިސްކިތް ރަމްޒުކޮށްދެނީ އަޅުގަނޑުމެންގެ މާތްވެގެންވާ ދީނަށް. މިސްކިތް ރަމްޒުކޮށްދެނީ އަޅުގަނޑުމެން ހެއްދެވި اللّـه سبحـانـه وتعـالى އަށް. މިސްކިތަކީ، އެކަލާނގެ ޙަޟްރަތަށް ނިސްބަތްވެގެންވާ ތަނެއް. ﷲ ވަޙީކުރައްވަނީ، [وَأَنَّ الْمَسَاجِدَ لِلَّـهِ فَلَا تَدْعُوا مَعَ اللَّـهِ أَحَدًا.] ހަމަކަށަވަރުން މިސްކިތްތައް ވަނީ اللّـه سبحـانـه وتعـالى އަށޭ. އެއީ އެކަލާނގެ އިސްމުފުޅަށް ނިސްބަތްވެގެންވާ ތަންތަނޭ. އެހެންވުމާއެކު، ތިޔަބައިމީހުން اللّـه سبحـانـه وتعـالى އަށް ޝަރީކު ނުކުރާހުށިކަމެވެ. އެކަލާނގެއަށް އަޅުކަންކޮށް ހަދާ ހެދުމުގައި އެހެން އެއްވެސް ފަރާތަކަށް ދުޢާކޮށް، އެހެން އެއްވެސް ފަރާތެއްގެ އެހީއަށް ނޭދޭހުށިކަމެވެ. އެހެންވީމާ، މިސްކިތަކީ، މާތްވެގެންވާ އިސްލާމްދީނުގެ އެންމެ ވަރުގަދަ އަސާސް ކަމުގައިވާ، ވަޙްދާނިއްޔަތަށް، اللّـه سبحـانـه وتعـالىގެ އެއްކައުވަންތަ ކަމަށް ރަމްޒުކޮށްދޭ ތަނެއް. މިސްކިތްތައް ޢިމާރާތް ކުރެވެމުން ދިޔުމަކީ އެތަނެއްގައި ދީނީ ރޫޙު އާލާވަމުންދާކަމުގެ ދަލީލެއް. އަޅުގަނޑުމެންނަކީ، މާތްވެގެންވާ އިސްލާމްދީނުގެ އަހުލުވެރިން. އަޅުގަނޑުމެންނަށް ކުރިއަށް ދެވެން އޮންނާނީ ދީނުގެ ހިދާޔަތުގެ އަލީގައި. ދީނުގައި އަންގަވައިފައިވާ ފަރުޟުތަކަށް ރައްކާތެރިވެގެން. ދީނުގައި ނަހީކުރައްވައިފައިވާ ކަންތައްތަކުން ދުރުހެލިވެގެން ތިބެގެން. ދީނުގައި އަންގަވައިފައިވާ މަތިވެރި އިޖުތިމާޢީ އުސޫލުތަކަށް ތަބަޢަވެގެން.\nއާދެ، މިހުރިހާ ކަމެއްގެވެސް އެންމެ ފުރަތަމަ އަސްލަކީ މާތްވެގެންވާ ދީން، ދީނުގެ ފަރުޟުތައް. އަޅުގަނޑުމެންގެ މާތް ދީނުގެ ފަރުޟުތަކުގެ ތެރެއިން އެންމެ އިސްކަން ދެއްވައިފައިވަނީ ފަރުޟު ފަސްނަމާދަށް. ނަމާދު ޤާއިމުކުރުމަށް ޢިމާރާތްކުރެވޭ ކޮންމެތަނެއް އެއީ ދީނުގެ ނަޒަރުގައި ވަރަށްމާތް، ވަރަށް ބަރަކާތްތެރި ތަނެއް. އާދެ، އެހެންވީމާ، އަޅުގަނޑުމެން މިއަދު އުފާކުރުން ޙައްޤު، މުސްލިމް ޖަމާޢަތެއްގެ ހައިސިއްޔަތުން. އަޅުގަނޑުމެންގެ މީހުން އެތަނަކަށް ގޮސް ނަމާދުކޮށް اللّـه سبحـانـه وتعـالى އަށް މުނާޖާތުކޮށް ދުޢާކޮށް، އެކަލާނގެ ޙަޟްރަތުން ވާގިއެދުމަށް ތަނެއް ތައްޔާރުވެފައިވާ ކަމަށްޓަކައި.\nއާދެ، މިސްކިތް ޢިމާރާތް ކުރުމުގައި ދެ މަރުޙަލާއެއްވޭ. ނުވަތަ ޢިމާރާތް ކުރުމުގެ ދެކަމެއްވޭ. އެއްކަމަކީ، މާއްދީގޮތުން ޢިމާރާތް ކުރުން. އެކަމަށް ކުރަންވީ ހޭދަތައްކޮށް، ކުރަންވީ މަސައްކަތްތައްކޮށް، ރާނައި، އުވަޖަހައި، ހިޔާކޮށް، މިބާވަތުގެ މާއްދީ ކަންތައްތައް ކުރުން. އޭގެފަހުގައި މަޢުނަވީގޮތުން ނުވަތަ ރޫޙާނީގޮތުން މިސްކިތް ޢިމާރާތް ކުރުން އަދި އެއީ މާ މުހިންމު ކަމެއް. އާދެ، މަޢުނަވީގޮތުން މިސްކިތް ޢިމާރާތް ކުރުމޭ މި ދަންނަވަނީ، އެ މިސްކިތް ދިރުވައި، މިސްކިތުގައި ނަމާދު ޤާއިމުކޮށް، މިސްކިތުގައި ކުރަން އަންގަވައިފައިވާ ކަންތައްތައް ކުރުމުގެ މާނައިގައި.\nއާދެ، اللّـه سبحـانـه وتعـالى ވަޙީކުރައްވަނީ، [إِنَّمَا يَعْمُرُ مَسَاجِدَ اللَّـهِ مَنْ آمَنَ بِاللَّـهِ وَالْيَوْمِ الْآخِرِ.] [ހަމަކަށަވަރުން މިސްކިތް ދިރުވައި، އެ މިސްކިތުގައި ނަމާދު ޤާއިމުކޮށް، އެ މިސްކިތުގައި ކުރަން ހުންނަ ހެޔޮ ޢަމަލުތައްކުރާ މީހުންނަކީ اللّـه سبحـانـه وتعـالى އަށް އީމާންވެ ތިބޭ މީހުންނޭ. އަދި އާޚިރަތް ދުވަހަށް އީމާންވެ ތިބޭ މީހުންނޭ.] އެހެންވީމާ، މިސްކިތް ޢިމާރާތް ކުރުމުގެ އެއްބައި މިއަދު ފާއިތުވެގެން ގޮސްފައިވި ކަމުގައިވިޔަސް، އޭގެ އެންމެ މުހިންމު ބައި މިއޮތީ މިއަދުން ފެށިގެން އަޅުގަނޑުމެންގެ ކުރިމަތީގައި. އެއީ މަޢުނަވީ ގޮތުން، ރޫޙާނީގޮތުން މިސްކިތް އިމާރާތް ކުރުން، މިސްކިތް ދިރުވުން، މިސްކިތުގައި ޖަމާޢަތުގައި ނަމާދު ޤާއިމުކުރުން.\nއާދެ، އެހެންވީމާ، އަޅުގަނޑުގެ އިލްތިމާސަކީ، އަދި ނަޞޭޙަތަކީ، މިރަށުގެ ހުރިހާ ރައްޔިތުންވެސް މިސްކިތް ދިރުވުމަށްޓަކައި، މިސްކިތް މަޢުނަވީގޮތުން ޢިމާރާތް ކުރެއްވުމަށްޓަކައި މިއަދުން ފެށިގެން ވަރަށް ފަރުވާތެރިކަމާއެކު ޢަމަލުކުރައްވަމުން ގެންދެވުން. މިސްކިތެއް ތަނެއްގައި ހުޅުވުނު ކަމުގައިވިޔަސް، އެ މިސްކިތުން އަޅުގަނޑުމެންގެ ޖަމާޢަތަށް ލިބެންވާ ދީނީ ހިދާޔަތުގައި ލިބެންވާ ފައިދާތައް ލިބޭނީ، އެ މިސްކިތް އެ ހުޅުވުމުގެ މަޤްޞަދު އަޅުގަނޑުމެން ޢަމަލީގޮތުން ހާސިލުކޮށްގެން. އާދެ، އެހެންވީމާ، މިރަށުގެ ހުރިހާ ރައްޔިތުންވެސް ވަގުތުންވަގުތަށް މިސްކިތަށް ވަޑައިގެން، މިސްކިތުގައި ޖަމާޢަތުގައި ނަމާދު ޤާއިމުކުރެއްވުމަށް އަޅުގަނޑު ނަޞޭޙަތްތެރިވެ އިލްތިމާސް ކުރަން.\nއާދެ، އެގޮތުގެ މަތިން އަޅުގަނޑުމެންގެ ކަންތައްތައް ކުރަމުންގެންދާ ކަމަށްވަންޏާ، އަޅުގަނޑުމެން ދިރިއުޅުމަށް ކުރާ އެހެން މަސައްކަތްތަކުގައިވެސް اللّـه سبحـانـه وتعـالى ބަރަކާތް ލައްވައި، އެކުރާ މަސައްކަތްތަކުގެ ނަތީޖާ އަޅުގަނޑުމެންނަށް ދައްކަވާނެ. އާދެ، އަޅުގަނޑު ވަރަށް އުފާކުރަން، މިއަދު ދަރަނބޫދޫއަށް އައުމުގެ ފުރުޞަތު އަޅުގަނޑަށް ލިބުނު ކަމަށްޓަކައި. މީގެކުރިންވެސް މިރަށަށް އަޅުގަނޑު އައިސްފައިވާނެ. އަދި މިރަށުގެ ރައްޔިތުންނާ ބައްދަލުކޮށް ވާހަކަ ދައްކައިފައިވާނެ. މިއަދު އޭގެ އިތުރު ފުރުޞަތު ލިބުނު ކަމަށްޓަކައި ވަރަށް ބޮޑަށް އުފާކޮށް، اللّـه سبحـانـه وتعـالىގެ ކިބަޔަށް ޙަމްދާއި ޝުކުރު ކުރަން.\nއަޅުގަނޑުގެ އެދުމަކީ، ދަރަނބޫދޫގެ ރައްޔިތުންނަށް މިއަދަށްވުރެ ފެހި މާދަމައެއް اللّـه سبحـانـه وتعـالى ދެއްކެވުން. ދަރަނބޫދޫއަށާއި، އަދި މިއަތޮޅަށާއި އަދި މުޅި ރާއްޖެއަށްވެސް މިހާރަށްވުރެ ހުރިހާ ގޮތަކުންވެސް ތަނަވަސް މުސްތަޤްބަލެއް اللّـه سبحـانـه وتعـالى ދެއްކެވުން.


Sunny Kaushal ge thaureefu Katrina fahari ah\nސަނީ ކޯޝަލްގެ ތައުރީފު ކެޓުރީނާ ފަހަރި އަށް\nކެޓުރީނާ އާއި ވިކީގެ ކައިވެނީގެ ރަސްމިއްޔާތުގައި ސަނީ (ކ) އާއި އޭނާގެ ފަހަރި ކެޓުރީނާ\nވިކީ ކޯޝަލްގެ އަންހެނުން ކެޓުރީނާ ކައިފަށް އޭނާގެ ކޮއްކޮ ސަނީ ކޯޝަލް ވަރަށް ބޮޑަށް ތައުރީފުކޮށްފި އެވެ. އެކްޓަރެއްގެ ގޮތުގައި ބޮލިވުޑް ފިލްމުތަކުގައި މިހާރު މަސައްކަތް ފަށާފައިވާ ސަނީ ބުނި ގޮތުގައި ކެޓުރީނާ ވަނީ އެ އާއިލާއަށް ޕޮޒިޓިވް އެނާޖީ ގެނެސްދީފަ އެވެ.\nނުސްރަތު ބަރޫޗާ އާއެކު ސަނީ ކުޅެފައިވާ އާ ފިލްމު "ހަރްދަންގް" ރިލީޒް ކުރަން ތައްޔާރުވެފައިވާތީ އެ ފިލްމު ޕްރޮމޯޓް ކުރުމުގެ ގޮތުން އީޓައިމްސް އަށް ދިން އިންޓަވިއު އެއްގައި ސަނީ ވަނީ އޭނާގެ ބާބީ (ފަހަރި) އާއި އޮންނަ ގުޅުމާ ބެހޭ ގޮތުން ވެސް ވާހަކަ ދައްކާފަ އެވެ.\nސަނީ ބުނި ގޮތުގައި އޭނާގެ ފަހަރިއަކީ ވަރަށް ކޫލް އެހާމެ ރަނގަޅު މީހެކެވެ. އަދި ކަންކަމާ ވަރަށް ޕޮޒިޓިވްކޮށް ވިސްނާ މީހެކެވެ.\n"އާއިލާއަށް މެމްބަރަކު އިތުރު ވުމަކީ ވަރަށް އުފާވެރި އިހްސާސެއް ކުރެވޭ ކަމެއް. ފަހަރި (ކެޓުރީނާ) އަކީ ވަރަށް ހިތް ތިރި ރަނގަޅު މީހެއް. ކެޓުރީނާގެ ރަނގަޅުކަން މިހާރު އެހާ ބޮޑަށް ފާހަގަ ކުރެވެނީ ކުރިން އެއްގޮތަކަށް ވެސް އޭނާ ނުދަންނާތީ،" ސަނީ ބުންޏެވެ.\n"ހަރްދަންގް" ގައި ސަނީ އާއެކު ލީޑް ރޯލު ކުޅޭ ނުސްރަތު ވެސް ވަނީ ކެޓުރީނާ އަށް ވަރަށް ތައުރީފުކޮށްފަ އެވެ. ނުސްރަތު ބުނި ގޮތުގައި އޭނާ އަލަށް ފިލްމު އިންޑަސްޓްރީއާ ގުޅުނު ދުވަސްވަރު ބައެއް ޕާޓީތަކާއި އިވެންޓްތަކަށް ދައުވަތު ލިބެ އެވެ. ނަމަވެސް އެ ތަންތަނަށް ދާން ވަރަށް ފަސްޖެހެ އެވެ. ފިލްމު އިންޑަސްޓްރީގައި އެކުވެރިން ނެތީމަ އެވެ.\n"އަހަރެން އެއް ފަހަރު ދިޔަ ޕާޓީއެއްގައި ކެޓުރީނާ ވެސް ހުރި. އަހަރެން ވަރަށް އާވެ ހަދާނެ ގޮތް ނޭނގިފައި ހުއްޓާ ކެޓުރީނާ އަށް ވަރަށް ދުރުން އަހަރެން ފެނުނިގެން ގޮވައި ގެންގޮސް ކައިރީގައި ބައިންދައިގެން ވާހަކަ ދައްކާ ހެދި. އޭނާއަކީ ވަރަށް ހިތްހެޔޮ ރަނގަޅު މީހެއް،" ނުސްރަތު ބުންޏެވެ.\nސަނީ ނޫނަސް ވިކީގެ މައިންބަފައިންނާއި ކެޓުރީނާގެ ގުޅުން ވެސް ވަރަށް ރަނގަޅުކަން އެމީހުން ސޯޝަލް މީޑިއާގައި ޝެއާކުރާ ޕޯސްޓްތަކުން ޔަގީން ކުރެވެ އެވެ. އެގޮތުން ވިކީގެ ބައްޕަ އާއެކު ކެޓުރީނާ ނަށާ ވީޑިއޯ އެއް ވަރަށް ފަހުން އާއްމުވެފައި ވެއެވެ. އަދި ވިކީގެ މަންމަގެ އުނގުގައި އިށީނދެގެން ކެޓުރީނާ އިންދާ ނަގާފައިވާ ފޮޓޮއެއް ވެސް ވަރަށް ފަހުން ވައިރަލް ވެފައި ވެއެވެ.


Furabandhuge Amuraa Hilaafuvi 461 Meehaku Joorimanaa Koffi - Vaguthu\nފުރަބަންދުގެ އަމުރާ ހިލާފުވި 461 މީހަކު ޖޫރިމަނާކޮށްފި\nމާލެ ފުރަބަންދުކޮށްފައި އޮއްވައި، އަމުރާ ހިލާފަށް ހުއްދަ ނެތި ބޭރުގައި އުޅުނު 461 މީހަކު ޖޫރިމަނާކޮށްފައިވާ ކަމަށް ފުލުހުން ބުނެފިއެވެ.\nފުލުހުން ބުނީ މިހާތަނަށް ޖޫރިމަނާ ކުރި މީހުންގެ ތެރޭގައި ހިމެނެނީ މާލެ އިން 401 މީހުންނާއި ހުޅުމާލެ އިން 30 މީހުންނާއި ވިލިމާލެ އިން 27 މީހުން ކަމަށެވެ. ފުރަބަންދުގެ ވަގުތުގައި ހުއްދަ ނެތި ބޭރުގައި އުޅޭ ނަމަ، ކޮންމެ މީހަކު 1000ރ. އިން ޖޫރިމަނާ ކުރުމުގެ ބާރު ފުލުހުންނަށް ލިބެއެވެ.\nފުލުހުން ބުނީ އިއްޔެ އެކަނި ވެސް ހުއްދަ ނެތި ބޭރަށް ނުކުތް ފަސް މީހަކު ހައްޔަރުކޮށްފައިވާ ކަމަށެވެ. އަދި ހުއްދަ ނެތި އިއްޔެ ބޭރުގައި އުޅެގެން މާލެ އިން 101 މީހުންނާއި ހުޅުމާލެ އިން ހަތަރު މީހުންނާއި ވިލިމާލެ އިން ހަތަރު މީހަކު ޖޫރިމަނާކޮށްފައިވާ ކަމަށް ވެސް ފުލުހުން ބުންޏެވެ.\nއަދި މި ބަލީގެ ފަރުވާއަށް މިވަގުތު އޮތީ ގޭގައި ތިބުން ކަމަށް ހެލްތު މިނިސްޓަރު އަބްދުﷲ އަމީން ވެސް ވަނީ ވިދާޅުވެފައެވެ.\nކޮމިޝަނާ އޮފް ޕޮލިސް މުހައްމަދު ހަމީދު މީގެ ކުރިން ކުރެއްވި ޓްވީޓެއްގައި ވިދާޅުވީ ގެއިން ބޭރުގައި އުޅޭނަމަ ފުރަތަމަ ފަހަރަށް ކުރާނީ 1000 ރުފިޔާއިން ޖޫރިމަނާއެއް ކަމަށާއި ދެވަނަ ފަހަރު ނަމަ ޤާނޫނު ހިންގުމަށް ހުރަސްއެޅުމާއި ދައުލަތުގެ އެހެނިހެން މަސައްކަތްތަކަށް ހުރަސް އެޅުމުގެ ދައުވާ އެފަދަ މީހުންގެ މައްޗަށް އުފުލާނެ ކަމަށެވެ.\nތި ކަމަށް ތާއިދު\nއޭޕްރީލް 25, 2020 13:50\nހަ މަ ރަނގަޅަށް ހެދީ.... މަ ވިއްޔަ ޖޫރި މަނާ ކުރަނީ 5000 ރުފިޔާ އިން... މި ވަރު ވާއިރު ވެސް ގޭގައި ތިބޭ ކަ މަކަށް ނުވޭ...??\nއޭޕްރީލް 25, 2020 14:04\nތީ ހަމައެކަނި ތައްޔިތުން ނަށް ތި ދެއްވާހިދުމަތަކީ ސަރުކާރައް ފައިސާއެއް ލިބެން އޮތަގޮތަކުން ހޯދުން މީ ވަޒީރުންގެ ބައްދަލުވުމުން ނިންމިގޮތް ރައޔިތުންނޭ ވިސްނާށޭ މިވެރިންނަށް ސަރުކާރުދިނީ މާ ކަލޭމެނަށް މޮޅުތަކެއްވެއްޖެތާ ތިޔަ ވޯޓްދިން މީހުން ފުރިފަތިބޭތަން ބަލަންމިތިބީ ޔާމީން ސަލާމަތުން ހުރިނަމަ ރައްޔިތުން ސީދާހަރަކާތަށް ނިކުމެ ތައްޔިތުން ބޭނުންވާ ކަންކަންހަމަޖައްސާނެ ރައޔިތުންނޭ ވިސްނަބަލަ މިސަރުކާރުގެ ކާކުތަ މިއަދު ރައްޔިތަކަށް އެހީއެއްވަނީ އެއްޗެއްނުދޭންވެގެން ފޯނުވެސްނިވާލާފަ ނަމްބަރުވެސް ރޯމިންގަ\nއޭޕްރީލް 25, 2020 20:04\n* ޕޮޒިޓިވް މީހުންގެ ޢަދަދު 130 އަށްވުރެން މައްޗަށް ހިނގައްޖެއެވެ. ރައްޔިތުން ރޯނާވެ މަގުމަތިވެ މަރަށް ތެޅެން މިތިބީ ދޫކޮށްލާފައެވެ. ވެރިން އިސްއިތުފާ ދޭކަށް ނުވޭތޯއެވެ. މިޙާލަތުގައި ޤައުމު ހިންގޭނެ މީހަކާއި ރައްޔިތުން ޤައުމު ޙަވާލުކުރަން ރައްޔިތުންނަށް ފުރުޞަތު ދެއްވަންވީއެވެ.


BML In Community Fund Ah Proposal Hushahelhumuge Furusathu Hulhuvaalaifi - Vaguthu\nބީއެމްއެލް ކޮމިއުނިޓީ ފަންޑުން ނ. ހޮޅުދޫގައި ހެދި މަސްކަނޑާތަން -- ފޮޓޯ: ބީއެމްއެލް\nބޭންކް އޮފް މޯލްޑިވްސް (ބީއެމްއެލް) އިން "އަހަރެންގެ ބޭންކް" ކޮމިއުނިޓީ ފަންޑަށް ޕްރޮޕޯސަލް ހުށަހެޅުމުގެ ފުރުސަތު ހުޅުވާލައިފިއެވެ.\nމިއަހަރުގެ ދެވަނަ ފިޔަވަހީގައި ހުށަހަޅާ ޕްރޮޕޯސަލްތަކުގެ ތެރެއިން އެންމެ ރަނގަޅު ފަސް ޕްރޮޕޯސަލް ހޮވުމަށް ހަމަޖެހިފައިވާ ކަމަށް އެ ބޭންކުން ބުނެފައި ވެއެވެ.\nއެ ބޭންކުން ވަނީ ކޮމިއުނިޓީ ފަންޑަށް އެދި ހުށަހެޅުމުގެ ފުރުސަތު އަމިއްލަ ފަރުދުންނާއި ރަޖިސްޓްރީކޮށްފައިވާ ޖަމިއްޔާތަކަށް ހުޅުވާލާފައެވެ.\nއެގޮތުން ތަޢުލީމާއި، ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހަޅާ ޕްރޮޖެކްޓް ތަކުގެ ތެރެއިން ހޮވޭ ކޮންމެ ޕްރޮޕޯސަލް އެއްގައި ހިމެނޭ ހަރަކާތް ހިންގުމަށްޓަކައި 50،000 ރުފިޔާ ދިނުމަށް އެ ބޭންކުން ވަނީ ކަނޑައަޅާފައެވެ.\nކޮމިއުނިޓީ ފަންޑުގެ ދަށުން ޕްރޮޖެކްޓުތައް ހިންގަން ބޭނުންވާ ފަރާތްތަކަށް 12 ޖޫން ވަނަ ދުވަހުގެ ރޭ 11:59 ގެ ކުރިން ޕްރޮޕޯސަލް އާއި އެޕްލިކޭޝަން ފޯމު [email protected] އަށް އީމެއިލް މެދުވެރިކޮށް ހުށަހެޅޭނެއެވެ.\nކޮމިއުނިޓީ ފަންޑަކީ އަމިއްލަ ފަރުދުންނާއި ހިލޭ ސާބަހަށް މަސައްކަތްކުރާ ޖަމިއްޔާތަކުން ރަށްރަށުގައި ހިންގަން ބޭނުންވާ ޕްރޮޖެކްޓްތަކަށް މާލީ އެހީތެރިކަން ފޯރުކޮށްދިނުމަށް ހުޅުވާލެވިފައިވާ ފަންޑެކެވެ. މިހާތަނަށް މި ފަންޑުގެ ދަށުން ރާއްޖޭގެ 45 ރަށެއްގައި ޕްރޮޖެކްޓް ހިންގުމަށް ފައިސާގެ އެހީ ވަނީ ފޯރުކޮށްދެވިފައެވެ.


Thuhthu kuhjaa rape kuri mudhimu suspend kohfi\n18 ޖެނުއަރީ 20202ކޮމެންޓް\nތުއްތު ކުއްޖާ ރޭޕް ކުރި މުދިމު ސަސްޕެންޑު ކޮށްފި\nކުޑަކުއްޖާ ރޭޕް ކުރި މުދިމު ސަސްޕެންޑު ކޮށްފިއެވެ.\nދެ އަހަރު ނުވާ ކުޑަ ކުއްޖާއަށް ޖިންސީ ގޯނާކޮށްފައިވަނީ އެކުއްޖާގެ ކާފަ ކަމަށާއި މުނި ކާފަ ހައްޔަރުކޮށްފައި ވަނީ އޭނާއަކީ ޖިންސީ ފުރައްސާރަ ކުރުމުގެ ރިކޯޑު އޮތް މީހެއްކަމުން ކަމަށް ފުލުހުންނާއި ޖެންޑާ މިނިސްޓްރީން މިއަދު ވަނީ ބުނެފައެވެ.\nދެ އަހަރުގެ ކުއްޖާގެ ކާފައަކީ ކަނޑުހުޅުދޫ މިސްކިތުގެ އިމާމުކަން ކުރަމުން އައި އިބްރާހިމް ދީދީ، 62 އެވެ.\nމި ދެ އިދާރާ ގުޅިގެން ރޭ ނެރުނު ބަޔާނެއްގައި ބުނެފައި ވަނީ އެއް އަހަރު ނުވާ އެކުއްޖާއަށް ޖިންސީ ގޯނާ ކުރިކަމުގެ މައްސަލަ ހުށަހަޅާފައި ވަނީ މިދިޔަ ބުދަ ދުވަހުގެ 16:30 ގައި ކަމަށެވެ.\nފުލުހުން ބުނީ އެ އިދާރާއަށް ހުށަހަޅާފައި ވަނީ ކުއްޖާގެ ބައްޕަ ފަރާތު ކާފަ އެކުއްޖާއަށް ޖިންސީ ގޯނާ ކުރާކަމުގެ މައްސަލަ އެވެ. އަދި ކުއްޖާގެ މުނިކާފައަކީ ކުޑަކުދިންނަށް ޖިންސީ ފުރައްސާރަކުރުމުގެ ރިކޯޑު އޮތް މީހެއް ކަމަށް ވެސް އެ ބަޔާނުގައި ބުނެ އެވެ.\nއޭގެ އިތުރުން ކުއްޖާގެ ބައްޕަގެ މައްޗަށް ކުރާ ތުހުމަތަކީ އްޖާގެ މަންމަ ފަރާތުގެ ޢާއިލާއިން ކުއްޖާ މަންމައާ ޙަވާލުކުރުމަށް މަސައްކަތްކުރުމުން، ކުއްޖާގެ ބައްޕަ އެކަމަށް ހުރަސް އަޅައި ކުއްޖާ ނުދިން ކަމަށް ބުނާ މައްސަލަ އެކެވެ. ފުލުހުން ބުނި ގޮތުގައި ކުއްޖާގެ މައިންބަފައިންނަކީ ވެސް ކުށުގެ ރިކޯޑު އޮންނަ ބައެކެވެ.\nއެ މައްސަލައާ ގުޅިގެން ފުލުހުން އުމުރުން 62 އަހަރުގެ ކާފަ އާއި 82 އަހަރުގެ މުނި ކާފަ ރަށުން ހައްޔަރުކޮށްފަ އެވެ. އަދި އުމުރުން 33 އަހަރުގެ ބައްޕަ ހައްޔަރުކުރީ ރޭގެ ވަގުތެއްގައި އޭނާ ދިރިއުޅެމުންދިޔަ ފްލެޓު ދޮށުގައި ގިނަ ބަޔަކު އެއްވެ އަޑުގަދަ ކުރަމުންދަނިކޮށެވެ. މިހާރު ތިން މީހުން ވެސް ތިބީ ދޫނިދޫ ޖަލުގައި ބަންދުކޮށްފަ އެވެ.\nމި މައްސަލައިގައި ޖިންސީ ގޯނާގެ ޝިކާރައަކަށްވި އަންހެން ކުއްޖާ މިހާރު ހުރީ ރައްކާތެރި މާހައުލެއްގައި ކަމަށް ޖެންޑާ މިނިސްޓްރީން ބުނެ އެވެ.\nނ.އަތޮޅު ރަށެއްގައިވެސް އެންމެފަހުން މުދިންކަމުން ވަކިވި މީހާ ވަނީ ވައިބާއިން އަންހެނެއް ކަމަަށްހީކޮށް، ފިރިހެނަކާ ވާހަކަ ދައްކާ ރޮމޭންސްކުރަން އެދިފަ. މީނާގެ އެންމެ ފާހަގަކޮށްލެވޭ ހުނަރަކީވެސް ތިލަކޮން އިޝްގީޅެން ހެދުން. މި މުދިމުވެސް އިންޓަނެޓުން ބޭހެއް ހޯދަން އުޅެނިކޮށް، ޒާތެއްގެ ވީޑިއޯތަކެއް އެފްބީގަ ޝެއާކުރެވިގެން، އެންމެފަހުން އެހެންމީހުންނަށް އެކަން ފާހަގަކުރެވިގެން މުދިމު ލައްވާ އެއެއްޗެހި ނެގުވީ. އެއުމުރުގެ މުދިމަކު މިހޯދަނީ އަނެއްކާ ކޮންކަހަލަ ބޭހެއްބާ؟؟؟\nސަސްޕެންޑު ދޯ ނުކުރެވިގެން މިއުޅެނީ


މޯލްޑިވްސް ކަރެކްޝަނަލް ސަރވިސް - ރައްކާތެރި މުޖުތަމަޢުއަކަށް\nޤާނޫނު ނަންބަރ 14/2013 ދިވެހިރާއްޖޭގެ ޖަލުތަކާއި ޕެރޯލްގެ ޤާނޫނުގެ ދަށުން ރައީސުލް ޖުމުހޫރިއްޔާ އަބްދުއްﷲ ޔާމީން ޢަބްދުލް ޤައްޔޫމް މޯލްޑިވްސް ކަރެކްޝަނަލް ސާރވިސް އުފެއްދެވީ 31 ޑިސެމްބަރ 2013 ވަނަދުވަހުގައެވެ. ޤާނޫނުގެ ދަށުން މޯލްޑިވްސް ކަރެކްޝަނަލް ސާރވިސްގެ މައްޗަށް ކުރުން ލާޒިމްކޮށްފައިވާ ކަންތައްތައް ތިރީގައި އެވަނީއެވެ.\nރާއްޖޭގެ ޖަލުތަކުގެ ނިޒާމަކީ ހަރުދަނާ އުސޫލަކުން ހިނގާ ނިޒާމަކަށް ހެދުން.\nޤައިދީންނަށް ޖަލުގައި ސަލާމަތްތެރިކަމާއި ރައްކާތެރިކަމުގެ ވެއްޓެއް ޤާއިމުކޮށްދިނުން.\nޤައިދީންނަށް ތަފާތު އެކިއެކި ރޮގުރުގުން ތަމްރީނުދީ އެކިއެކި ހުނަރުދަސްކޮށްދިނުން.\nޤައިދީން ކުއްކުރުމުން ދުރުހެލިކޮށް ރަނގަޅު ފަރުދުންގެ ގޮތުގައި މުޖުތަމަޢަށް ގެނައުމަށް ބާރުއެޅުން.\nޝަރީޢަތުން ކޮށްފައިވާ ޙުކުމާއެއްގޮތަށް ޙުކުމް ތަންފީޒް ކުރުމުގެ އުސޫލުތައް ކަނޑައެޅުން.\nޤާނޫނަކުން ބާރުލިބިގެން ތަޙުޤީޤުކުރާ އިދާރާތަކުން ތަޙުޤީގު މަރުޙަލާގަޔާއި ޝަރީޢަތުގެ މަރުޙަލާގައި މީހުން ބަންދުގައި ބައްތިއްބާނެ ތަންތަނާއި އުސޫލުތައް ކަނޑައެޅުން.\nމިގޮތުން މޯލްޑިވްސް ކަރެކްޝަނަލް ސާރވިސްގެ ބެލުމުގެ ދަށުން ހިންގާ3ޖަލުކަމުގައިވާ މާފުށީ ޖަލު، މާލެ ޖަލު، އައްސޭރި ޖަލުގައި މިވަގުތު 1200 ށްވުރެ ގިނަ މީހުން ބަލަހައްޓަމުން ދެއެވެ. އަދި ހަމަ އެހެންމެ ހުޅުމާލޭ ޑިޓެންޝަން ސެންޓަރުގައި 200 ށްވުރެ ގިނަ ބޭރުމީހުން ބަލަހައްޓަމުން ގެންދަމެވެ. އަދި ޕްރިޒަން އޮފިސަރުންނާއި އިދާރީ މުވައްޒަފުން މޯލްޑިވަސް ކަރެކްޝަނަލް ސާރވިސްގައި މަސައްކަތް ކުރައްވާއިރު، ތަފާތު އެކި ދާއިރާތަކުން ތަޢުލީމު ޙާސިލް ކޮށްފައިވާ ބޭފުޅުންނަށް މި މުވައްސަސާއިން ފުރުސަތު އޮތްކަން ފާހަގަކުރަމެވެ.\nއާރކައިވްސް\tSelect Month\nApril 2016 March 2016 February 2016 January 2016 December 2015 November 2015 October 2015 September 2015 August 2015 July 2015 June 2015 May 2015 April 2015 March 2015 February 2015 January 2015 December 2014 November 2014 October 2014 ކެޓަގަރީތައް\tރިޕޯރޓް\nއަންހެނުންގެ ދުވަހުގެ ތަހުނިޔާ\nޕްރިޒަން ރިކްރިއޭޝަން ކްލަބް\nމޯލްޑިވްސް ކަރެކްޝަނަލް ސަރވިސް © 2017